"ދީނީ ހަރުކަށި ފިކުރު"ގެ މައްޗަށް ބަލައިލުން-2|\nމި ލިޔުމުގެ ފުރަތަމަ ބައިގައި، އިސްލާމް ދީނުގައި، ދީނުގެ މަފްހޫމަކީ ކޮބައިކަމާއި އެ މަފްހޫމުގެ މާނަ ފަހުމުކުރުމުގެ ގޮތުން ދެނެގަންނަން ޖެހޭނޭ ހަތަރު ލަފްޒެއްގެ މާނަ ބަޔާންކުރެވުނެވެ. ދީނާއި އިސްލާމާއި ޝަރީއަތާއި ފިގުހާއި މި ހަތަރު ލަފްޒުގެ މާނައެވެ. މީގެ ތެރެއިން ދީނާއި އިސްލާމުގެ މާނަ ގުޅެނީ، މާތްކަލާނގެއަށް އީމާންވެ، ހެޔޮކަންތައްތައްކޮށް، އަދި، ނުބައިކަންތައް ކުރުމުން ދުރުވެ، އެކަލާނގެއަށް ކިޔަމަންތެރިކަން އަދާކުރުމާކަން އެބައިގައި ބަޔާންކުރެވުނެވެ. ޝަރީއަތާއި ފިގުހުގެ މާނަ ގުޅެނީ ހެޔޮގަތަކީ ކޮބައިކަން ކަނޑައަޅާލުމާއި، ތަފްސީލީ ސިފައެއްގައި، އެ ގޮތް ބަޔާންކުރުމާކަން ވެސް ފުރަތަމަ ބައިގައި ބަޔާން ކުރެވުނެވެ.\nމިބައިގައި ބަލާލަން ގަސްދުކުރަނީ ޝަރީއަތުގެ ހުކުމްތަކުގެ ބައިތަކާ އެހުކުމްތައް ގުޅޭ ސިޔާގަކީ (ކޮންޓެކްސްޓަކީ) ކޮބައިކަމާ މެދުގައެވެ. އަދި މީގެ އިތުރުން، މި ދެބައިން ކުރެ ކޮންމެ ބައެއް ވެސް ހިންގާލުމުގެ ބާރާއި އިޚުތިޔާރު ލިބިގެންވާ ފަރާތަކީ ކޮބައިކަމާ މެދު ވެސް ބަލައިލެވޭނެއެވެ. މި ދެބައި މަސްހުނިކޮށް، މި ދެބައި ހިންގާލުމުގެ ބާރު އޮންނަނީ ކޮންފަރާތެއްގެ އަތްމަތީކަން ސާފުނުވެ އޮތުމަކީ، ދީނީ ފިކުރު ހަރުކަށިވުމަށް މަގުފަހިކޮށްދޭ ކަމަކަށް ވެދާނެތީއެވެ.\nޝަރީއަތުގެ ހުކުމްތަކުގެ ބައިތައް\nޝަރީއަތުގެ ހުކުމްތަކުގެ ބައިތަކާއި އެ ހުކުމްތަކުގެ ސިޔާގު ދެނެގަތުމަށްޓަކައި އިންސާނީ ދުނިޔަވީ ހަޔާތުގެ ވުޖޫދާ ބެހޭ ގޮތުން އެއްޗެއް ބުނެލަން ޖެހެއެވެ. ދުނިޔޭގައި އިންސާނާއަށް ދެ ބާވަތެއްގެ ވުޖޫދެއް ލިބިގެން ވެއެވެ. އެންމެ ފުރަތަމަ ފަރުދީ ވުޖޫދެކެވެ. ކޮންމެ އިންސާނަކީ ވެސް ވަކި މީހެކެވެ. ފަރުދީ ހަޔާތެއް ދުނިޔޭގައި ވޭތުކޮށްލަން ޖެހިފައިވާ މީހެކެވެ. އުސޫލެއްގެ ގޮތުން، އޭނާ ބޭނުންވާ ގޮތެއްގެ މަތިން، އޭނާގެ ފަރުދީ ހަޔާތް ވޭތުކޮށްލުމުގެ މިނިވަންކަން، އިންސާނާއަށް ލިބިގެންވެއެވެ. ފަރުދީ ވުޖޫދެއްގެ އިތުރުން، މުޖުތަމައީ ވުޖޫދެއް ވެސް، އިންސާނާއަށް ލިބިގެން ވެއެވެ. އިންސާނާއަކީ ކޮންމެވެސް މުޖުތަމައެއްގައި ހިމެނޭ މީހެކެވެ. އޭނާގެ ހަޔާތް ވޭތުކުރަން ޖެހެނީ އޭނާ ހިމެނޭ މުޖުތަމައުގެ މެންބަރެއްގެ ގޮތުގައެވެ. އެހެންވެ، އޭނާ ހިމެނޭ މުޖުތަމައުގެ އެހެން މެންބަރުންނާ މުއާމަލާތްކުރަން ޖެހެއެވެ. ޝަރީއަތުގެ ހުކުމްތައް، އިންސާނާގެ ހަޔާތުގެ މިނަންގަތް ދެބަޔާ ގުޅެއެވެ. އިންސާނާގެ ފަރުދީ ހަޔާތާއި އަދި އޭނާގެ މުޖުތަމައީ ހަޔާތާއެވެ.\nޝަރީއަތުގެ ފަރުދީ ހުކުމްތަކުގެ ސިޔާގު\nޝަރުއީ ހުކުމްތަކުގެ ތެރެއިން އިންސާނީ ފަރުދީ ހަޔާތާ ބެހޭ ހުކުމްތައް ގުޅެނީ އިންސާނީ ތަބީއަތާއެވެ. އިންސާނާގެ މި ތަބީއަތް ކީރިތި ގުރުއާނުގައި ބަޔާންކުރެވިފައިވެއެވެ.\nކީރިތި ގުރުއާނުގެ ބަޤަރާ ސޫރަތުގެ ތިރީސްވަނަ އާޔަތުގައި ބަޔާންކުރެވިފައިވާ ގޮތުން އިންސާނާއަކީ ދުނިޔޭގައި ލެއްވިފައިވާ މާތްކަލާނގެ 'ޚަލީފާ'އެކެވެ. އާދެ، މިނިވަން އިޚުތިޔާރަކާއެކު ބިމުގައި ލެއްވިފައިވާ ކާއިނެކެވެ. ބަޤަރާ ސޫރަތުގެ ދެން އޮތް އެއްތިރީސް ވަނަ އާޔާތުގައި އިޝާރަތްކުރެވިފައިވާ ފަދައިން، މިނިވަން އިޚުތިޔާރެއް އިންސާނާއަށް ލިބިފައި އޮތުމުން، ހެޔޮކަންތައް ކުރުމުގެ އެކަށޭނަކަމާއި އަދި ނުބައިކަންތައް ކުރުމުގެ އެކަށޭނަކަން ވެސް އޭނާއަށް ލިބިގެން ވެއެވެ. މިކަމުގެ އިތުރު ތަފްސީލު އައްޝަމްސު ސޫރަތުގެ މިނަންގަންނަ އާޔަތްތަކުގައި ގެނެސްދެވިފައިވެއެވެ. ونفس وما سواها، فألهمها فجورها وتقواها، قد أفلح من زكاها، وقد خاب من دساها ، މިއާޔަތްކޮޅުގައެވެ. "އަދި އިންސާނާގެ ނަފްސާއި އެ ނަފްސު ވަކިގޮތަކަށް ހައްދަވައި ފުރިހަމަކުރެއްވި ކަލާނގެ ގަންދެއްވަ(އި ވަހީކުރައްވަ)މުއެވެ. ގެއްލުންހުރި ހަޑިހުތުރު ނުބައި ކަންތައްތަކީ ކޮބައިކަމާއި އަދި ފައިދާހުރި ހެޔޮ ރަނގަޅު ކަންތައްތަކަކީ ކޮބައިކަން ދެނެގަތުމުގެ އެކަށޭނަކަން އެ ނަފްސުގައި އެކަލާނގެ ލައްވާފައިވެއެވެ. ހަމަކަށަވަރުން، އެ ނަފްސު ތާހިރުކަންމަތީ ދެމެހެއްޓުމުގެ މަސައްކަތުގައި ދެމިހުރެއްޖެ މީހާއަށް ކާމިޔާބު ލިބިއްޖެއެވެ. އަދި، ހަމަކަށަވަރުން، (ހުތުރު ކަންތައްތައް ކުރުމުގެ އަނދިރިކަމުގެ ތެރޭގައި) އެ ނަފްސު ވަޅުލައިފި މީހާ ނާކާމިޔާބުވެ، ގެއްލި ހިނގައްޖެއެވެ." (10-7: 91) މިއާޔަތްކޮޅުގެ މާނައިގެ މައްޗަށް އިތުރަށް ވިސްނާލަމާތޯއެވެ. ޝަރުއީ ހުކުމްތަކުގެ ތެރެއިން އިންސާނީ ފަރުދީ ހަޔާތާއި ގުޅޭބައި ރަނގަޅަށް އެނގި ފަހުމުކޮށްގަތުމަށްޓަކައެވެ.\nމިނަންގަތް ހަތަރު އާޔަތުގެ ތެރެއިން ފުރަތަމަ ދެ އާޔަތް އިޝާރަތް ކުރަނީ އިންސާނާ އުފެދިފައިވާ ގޮތުގެ މައްޗަށެވެ. އާދެ، އިންސާނާގެ ނަފްސު، އެ ބައިތަކުގެ މައްޗަށް އުފެދިގެންވާ ބައިތަކަށެވެ. އޭނާގެ ކިބައިގައި ޖިސްމާނީ ބޭނުންތަކާއި އެދުންތައް، ޖަޒުބާތުތަކާއި އަދި ޒިހުނީ (އިންޓަލެކްޓުއަލް) ބާރު ވެސް ލެއްވިފައިވެއެވެ. އަދި، އަޚުލާގީ ގޮތުން އިންސާނީ ނަފްސު ފޭލިވެދަނީ ކިހިނެއްކަމާއި އަދި ހަމަ އެގޮތުން އޭނާ ކުރިއަރައިދަނީ ކިހިނެއްކަން ވެސް ފަހު ދެ އާޔަތުގައި ބަޔާންކުރެވިފައި ވެއެވެ. قد أفلح من زكاها، وقد خاب من دساها. ހަމަކަށަވަރުން، އެ ނަފްސު ތާހިރުކަން މަތީ ދެމެހެއްޓުމުގެ މަސައްކަތުގައި ދެމިހުރެއްޖެ މީހާއަށް ކާމިޔާބު ލިބިއްޖެއެވެ. އަދި، ހަމަކަށަވަރުން، (ހުތުރު ކަންތައްތައް ކުރުމުގެ އަނދިރިކަމުގެ ތެރޭގައި) އެ ނަފްސު ވަޅުލައިފި މީހާ، ހަމަކަށަވަރުން ވެސް ނާކާމިޔާބުވެ، ގެއްލި ހިނގައްޖެއެވެ، މި ދެއާޔަތުގައެވެ.\nމަތީގައި ބަޔާންކުރެވުނު، އައްޝަމްސު ސޫރަތުގެ ހަތަރު އާޔަތުގެ މާނައިގެ މައްޗަށް ވިސްނާލުމުން، އިންސާނާ އުފެދުމުގައި، އޭނާގެ ކިބައިގައި ހެވާއި ނުބައި، ރަނގަޅާއި ނުރަނގަޅު، ވަކިކޮށް ދެނެގަތުމުގެ ބާރު އޭނާއަށް ލިބިފައިވާކަން ދޭހަވެއެވެ. ދޮގު ހެދުމާއި ވައްކަންކުރުމާއި، ޚިޔާނަތްތެރިވުމަކީ ނުބައި ކަންކަން ބުނެދީ ދަސްކޮށް ނުދިނަސް، މިކަންކަމީ ނުބައި ނުރަނގަޅު ކަންކަން އޭނާއަށް އެނގެއެވެ. އެފަދަ ކަންކަން އޭނާ ކުރިކަމުގައި ވިޔަސް ވެހެވެ. ހަމަ އެހެންމެ، ތެދުބުނުމާއި އަމާނަތްތެރިވުމާއި އެހެން މީހުންގެ ހައްގުތަކަށް އަރައިނުގަތުމަކީ ރަނގަޅު ގޮތްކަން، އޭނާއަށް ކިޔައިދީ ބުނެނުދިނަސް، އޭނާއަށް އެނގެއެވެ. އޭނާގެ ޒަމީރު، (ކޮންޝަންސް،) އޭނާގެ ކިބައިގައި ލެއްވިފައިވާ މިކަންކަން ދެނެގަތުމުގެ ބާރު، މެދުވެރިކޮށެވެ.\nއާދެ، އިންސާނާގެ ކިބައިގައި ލެއްވިފައިވާ މި ނަންގަތް ހެޔޮކަންތައްކުރުމުގެ އެކަށޭނަކަމާއި އަދި ނުބައިކަންތައް ކުރުމުގެ އެކަށޭނަކަމަށް އިޝާރަތްކޮށް އިންސާނީ ހާލަތޭ ('ހިޔުމަން ކޮންޑިޝަން'އޭ) ކިޔެއެވެ. ކޮންމެ ޒަމާނެއްގައި އަދި ކޮންމެ ތަނެއްގައި އުޅުނު ކަމުގައި ވިޔަސް، އިންސާނާގެ މި ހާލަތަކަށް ބަދަލެއް ނާދެއެވެ. ޝަރީއަތުގެ ފަރުދީ ހުކުމްތައް ގުޅެނީ މި ހާލަތާއެވެ. އާދެ، ފަރުދީ ހުކުމްތަކުގެ ސިޔާގަކީ (ކޮންޓެކްސްޓްއަކީ) އިންސާނީ މި ހާލަތެވެ.\nޝަރީއަތުގެ މިބަޔާ ބެހޭ ގުޅޭ ހުކުމްތައް ގުޅެނީ ފިގުހުގައި އަޅުކަމުގެ ނަމުން ނަންދެވިފައިވާ ބައެއް ކަންތައްތަކާއި އަދި ހަރާމް ހަލާލުގެ ކަންތައްތަކާއެވެ. ނަމާދުކުރުމާއި ރޯދަހިފުމާއި ހައްޖުވުން ފަދަ އަޅުކަންކަމެވެ. އަދި ކީރިތި ގުރުއާނުގައި ނުވަތަ ސަލާމާއި ސަލަވާތްލެއްވި ކީރިތި ރަސޫލާގެ ސައްހަ ހަދީސްފުޅުން ސާފު ސަރީހަ އިބާރާތުން ހަރާންކުރެވިފައިވާ ކަންތައްތަކެވެ. 'ސާފު ސަރީހަ' އިބާރާތުންނޭ މި ނަންގަތީ އެފަދަ އިބާރާތްތައް އިތުރަށް މާނަކޮށް ބުނެދޭން ނުޖެހޭފަދަ އިބާރާތްތަކުން އޮތުމެވެ. މިސާލަކަށް 'ހަރާން ކުރެވިގެން ވެއެވެ' ނޫނީ 'ނަހީ ކުރެވިގެން ވެއެވެ' މިފަދަ އިބާރާތަކުންނެވެ. މިކަން ފާހަގަކޮށްލަން ބޭނުންވަނީ ހަރާންކަންތަކުގެ ދާއިރާ ވަކިގޮތަކަށް ކަނޑައެޅިފައިވާއިރު، މި ދާއިރާ ފުޅާކުރުން ވެސް ދީނީ ފިކުރު ހަރުކަށިވުމާ ގުޅޭތީއެވެ. މިކަމާ ބެހޭ އިތުރު ތަފްސީލު ފަހުން ގެނެވޭނެއެވެ.\nޝަރީއަތުގެ ފަރުދީ ހުކުމްތަކުގެ މަގުސަދު\nޝަރީއަތުގެ ފަރުދީ ހުކުމްތައް، އާދެ، އަޅުކަމުގެ މަގުސަދާއި ހަރާންކުރެވިފައިވާ ކަންތައްތައް ހަރާންކުރެވިފައިވަނީ ކީއްވެގެންކަމުގެ މައްޗަށް އަވަސް ނަޒަރެއް ހިންގާލަން ގަސްދުކުރަމެވެ.\nޝަރީއަތުގެ ފަރުދީ ބައިގައި ހިމެނޭ އަޅުކަމުގެ މަގުސަދަކީ ފަރުދީ އިސްލާހެވެ. މަތީގައި ނަންގަނެވުނު އައްޝަމްސު ސޫރަތުގެ އިބާރާތް ބޭނުންކުރާނަމަ، 'ނަފްސު ތާހިރު'ކުރުމެވެ. (قد أفلح من زكاها ހަމަކަށަވަރުން، އެ ނަފްސު ތާހިރުކަން މަތީ ދެމެހެއްޓުމުގެ މަސައްކަތުގައި ދެމިހުރެއްޖެ މީހާއަށް ކާމިޔާބު ލިބިއްޖެއެވެ.) މިސާލަކަށް ނަމާދުގެ މައްޗަށް ބަލައިލަމާ ހެއްޔެވެ. ނަމާދަކީ ހަރަކާތްތަކަކާއި ކިޔުންތަކެއްގެ މައްޗަށް އެކުލެވޭ އަޅުކަމެކެވެ. ނަމާދުގެ 'ސޫރަ' ނުވަތަ 'ސިފަ'އަކީ މިއެވެ. ނަމާދުގެ މަގުސަދަކީ މުއުމިނާ މާތްކަލާނގެއާ ގުޅުވާލުމެވެ. މުއުމިނާއަކީ މާތްކަލާނގެއަށް އީމާންވާ މީހެއްކަން އޭނާއަށް ހަނދާންކޮށްދީ، މިކަމުން އޭނާގެ ނަފްސު، އަބަދުމެ، ހޭލައްވާފައި ބެހެއްޓުމެވެ. އަދި، މި ގުޅުމާއި ހޭލުންތެރިކަމުގެ އަލީގައި ހެޔޮގޮތުގައި އޭނާގެ އަމަލުތައް ބެހެއްޓުމަށް މަސައްކަތްކުރުމެވެ. މި ވާހަކަ އަލްއަންކަބޫތު ސޫރަތުގެ 45 ވަނަ އާޔަތުގައި ބަޔާންކުރެވިފައިވެއެވެ. "... وأقم الصلاة إن الصلاة تنهى عن الفحشاء والمنكر ولذكر الله أكبر...."، "...އަދި، ކަލޭގެފާނު (މުހައްމަދުގެފާނު) ނަމާދު ގާއިމު ކުރައްވާށެވެ. އެހެނީ ނަމާދަކީ ހަމަކަށަވަރުން، (ޒިނޭކުރުންފަދަ ހަޑިހުތުރުކަން ބޮޑުވެގެންވާ) ފާހިޝް ކަންކަމުންނާއި، (އިންސާނާގެ ސަލާމަތް ބުއްދިވެސް، އެއީ ނުބައި ކަންތައްތަކެއް ކަމުގައި ބުނެދޭ، މީހުންމެރުމާއި ވައްކަންކުރުމާއި، ފޭރުންފަދަ، ނުބައިކަން ބޮޑުވެގެންވާ)، މުންކަރާތްތައް ހުއްޓުވައި (އެކަންކަމުން ދުރުހެލިވުމަށް، އެހީވެދޭ) ކަމެކެވެ. އަދި (ނަމާދު މެދުވެރިކޮށް މާތް)ﷲ މަތީން ހަނދުމަކުރުން އެއީ އެންމެ މޮޅުއިތުރު ވެގެންވާ ކަމެވެ...." (އަލްއަންކަބޫތު 45.) ނަމާދު ކުރުން ފަދަ އަޅުކަން، އެކަން ކުރަން އޮންނަ ސޫރައިގައި ކުރުމުގެ އިތުރުން، ދެންމެ މިނަންގަތް އެކަމުގެ މަގުސަދު ހާސިލު ކުރުމަށް ވެސް މަސައްކަތްކުރަން ޖެހެއެވެ. އަޅުކަމުގެ ސަބަބުން ތިމާގެ ނަފްސަށް ލިބުން އެދެވޭ ރޫހާނީ ދިރުމަކާއި ކުރިއެރުން ލިބި، އަޅުކަން ފުރިހަމަވެ ދިޔުމަށްޓަކައެވެ.\nޝަރީއަތުގެ މިބައިގައި ހިމެނޭ ހަރާންކަންތައް ހަރާންކުރެވިފައިވުން ގުޅެނީ ފަރުދީ ގެއްލުމާއެވެ. މިސާލަކަށް މަސްތުވާތަކެތި ހަރާންކުރެވިފައިވަނީ ކީއްވެގެންތޯ ބައްލަވާލައްވާށެވެ. މިކަމުގެ މައްޗަށް އަލިއަޅުވާލައި ކީރިތި ގުރުއާނުގައި ބަޔާންކުރެވިފައިވަނީ ރަލުގައި ގެއްލުމާއި ފައިދާ ވެސް ހުރިކަމެވެ. ނަމަވެސް، އެކަމުގެ ގެއްލުން މާބޮޑު ކަމެވެ. (އަލްބަގަރާގެ 219 ވަނަ އާޔަތް ބައްލަވާލައްވާ.) މިއާޔަތުގައި، ރާ (ޚަމްރު) ބޭނުންކުރެވިފައިވަނީ ބުއްދި ފިލުވާލައިދާ ކޮންމެއްޗެއްގެ މާނައިގައިކަން ހަނދާނުގައި ބަހައްޓަން ޖެހެއެވެ. އެއީ ދިޔާ ނުވަތަ ހިކި އެއްޗެއް ކަމުގައި ވިޔަސް ވެހެވެ. މަސްތުވާތަކެތީގައި ހުރި ގެއްލުމުގެ ހަގީގަތް ދެނެގަންނަން ބޭނުން ނަމަ، ރާއްޖޭގައި މަސްތުވާތަކެތީގެ ސަބަބުން ހަލާކުވެފައިވާ ޒުވާން ޖީލުގެ މަތިން ހަނދާންކޮށްލައްވާށެވެ. ޖަލުގައްޔާއި އަދި މިކަމަށް ފަރުވާދޭ މަރުކަޒުތަކުގައްޔާއި އަދި، ޚުދް، މަގުމަތިން ފެންނަ، މި ވަބާގެ އަސަރުގައި ޖެހިފައި ތިބި މީހުންނަށް ބައްލަވާލައްވާށެވެ. މީގެ އިތުރުން، މި ކަމާ ގުޅިފައިވާ ވައްކަމާއި ފޭރުމާއި މީހުން މެރުމުގެ ހާދިސާތައް މަތިން ހަނދާންކޮށްލައްވާށެވެ. ހަމަ ގައިމު ވެސް، މިވަބާގައި ޖެހިފައި ތިބި ގިނަ ބަޔަކު މިކަމުން ސަލާމަތްވުން އެދޭނެއެވެ. ނަމަވެސް، މިކަން ވަނީ ވަރަށް ވެސް އުނދަގޫ ދަތި ކަމަކަށެވެ. މިކަމުން، މަސްތުވާތަކެތީގެ ހުރި ގެއްލުމުގެ ބޮޑުކަން ވަރަށް ރަނގަޅަށް އެނގި ސާފުވެއެވެ.\nމިތަނުގައި، ދެން، ފާހަގަކޮށްލަންޖެހޭ މުހިއްމު ނުކުތާއެއް އެބައޮތެވެ. ރަނގަޅާއި ނުރަނގަޅު ވަކިކުރުމުގެ ބާރު އިންސާނާއަށް ލިބިގެން ވިޔަސް، މުއުމިނާއަށް ވެސް ކުށް ކުރެވިދާނޭކަން ކީރިތި ގުރުއާން ގަބޫލުކުރެއެވެ. މިނަންގަންނަ، އައްނިސާ ސޫރަތުގެ 28 ވަނަ އާޔަތުގައި އިޝާރާތްކުރެވިފައިވާ ފަދައިންނެވެ. وخلق الإنسان ضعيفا 'އަދި އިންސާނާ އުފެދިފައިވަނީ، (އޭނާގެ ކުރިމައްޗަށް އޭނާ އެދުންތައް ހުށަހެޅޭ ހިނދު،) ބަލިކަށި މީހެއްގެ ގޮތުގައެވެ'. އެހެންވެ، މުއުމިނާއަށް ކުށްފާފަކުރެވޭ ހިނދު އިސްތިޣުފާރުކޮށް ތައުބާވުން ޝަރުއުކުރެވިފައިވެއެވެ. އާދެ، ފާފަފުއްސެވުމަށް އެދި މާތްކަލާނގެއަށް ދަންނަވައި އެކަލާނގެ ކިބަފުޅަށް އަލުން ރުޖޫއަވުން ޝަރީއަތުގައި ކަނޑައެޅިފައިވެއެވެ. މިކަން ހަނދާންކޮށްލަން ޖެހެނީ، ދީނީ ހަރުކަށި ފިކުރުގައި، ކުށްފާފައަށް އަރައިގަތުމަކީ، ބައެއް ފަހަރު، މުއުމިނާ ކާފިރަކަށްހަދައި، ދީނުން ބޭރުކުރާކަމަށްވާތީއެވެ.\nއާދެ، ކުރިން ވެސް ނަންގަތް ފަދައިން، ޝަރީއަތުގެ ހުކުމްތަކުގެ ތެރެއިން މިބަޔާންކުރެވުނު ބައި ގުޅެނީ އިންސާނާގެ ފަރުދީ ވުޖޫދާއެވެ. އެބައިގައި ހިމެނޭ ހުކުމްތައް އަމާޒުވަނީ މަތީގައި ބަޔާންކުރެވުނު އިންސާނީ ހާލަތާއެވެ. އާދެ، އެ ހުކުމްތަކުގެ ސިޔާގަކީ މިއެވެ. އެހުކުމްތަކުގެ މަގުސަދަކީ، މަތީގައި ބަޔާންކުރެވުނު ފަދައިން އަމިއްލަ ނަފްސު އިސްލާހުކުރުމެވެ. މިކަން ކުރުމުގެ ޒިންމާ ނަގަންޖެހެނީ މުއުމިނާއެވެ. މާތްކަލާނގެއަށް އީމާންވާ މީހާއެވެ. މަތީގައި ބަޔާންކުރެވުނު އިންސާނީ ހާލަތަކީ ޒަމާނާއި ތަނަށް ބަލައި، ބަދަލުވާނޭ ހާލަތެއް ނޫނެވެ. އެހެންކަމުން، އެ ހާލަތާއި ގުޅޭ ހުކުމްތަކެއް ވެސް ބަދަލެއް ނުވާނެއެވެ. އެ ހުކުމްތަކުގެ ސޫރަ ނުވަތަ ސިފައަކަށް ބަދަލެއް ނުގެނެވޭނެއެވެ. އެހެންވެ، ޝަރީއަތުގެ މިބައި ބެލެވެނީ ޝަރީއަތުގެ ޚާލިސް ދީނީ ބައި ކަމުގައެވެ. މިބައިގައި ހިމެނޭ ކަންކަން، އެކަން ކުރަން އޮންނަ ސިފައިގައިކޮށް، އަދި އެކަންކަމުގެ މަގުސަދު ވެސް ހާސިލުކޮށް، މާތްކަލާނގެއަށް ކިޔަމަންތެރިކަން އަދާކުރެވޭ ކަންތައްތަކެއްގެ ގޮތުގައެވެ.\nޝަރީއަތުގެ މުޖުތަމައީ ހުކުމްތަކާއި އޭގެ ސިޔާގު\nޝަރީއަތުގެ ހުކުމްތަކުގެ ދެވަނަ ބައި ގުޅެނީ މުޖުތަމައުގެ ކަންކަން ހިންގައި އިންތިޒާމުކުރުމާއެވެ. އާދެ، އިންސާނީ ވުޖޫދުގެ މުޖުތަމައީ ބަޔާއެވެ. ޝައްކެއްނެތް ގޮތުގައި، ހެޔޮލަފާ، މުއުމިނު އަފުރާދުންތަކެއް އުފެއްދުމުގެ އިތުރުން، ވަކި ކަހަލަ ސިފަތަކެއް ލިބިގެންވީ މުޖުތަމައެއް ބިނާކުރުމަކީ ކީރިތި ގުރުއާނުގެ ދެވަނަ ލަނޑުދަނޑިކަމުގައި ހިމެނެއެވެ. އާދެ، ކީރިތި ގުރުއާން ބޭނުންވަނީ އެ މުޖުތަމައުގެ އަފުރާދުންގެ މެދުގައި ހަމަހަމަކަމާއި އަދުލުވެރިކަން އޮތް މުޖުތަމައެއް ބިނާކުރުމަށެވެ. މިކަމަށް އިޝާރަތްކޮށް، އަލްހުޖުރާތު ސޫރަތުގެ ތޭރަވަނަ އާޔަތުގައި އައިސްފައިވެއެވެ. يا أيها الناس إنا خلقناكم من ذكر وأنثى وجعلناكم شعوبا وقبائل لتعارفوا إن أكرمكم عند الله أتقاكم... (އޭ މީސްތަކުންނޭވެ! އަންހެނަކާއި ފިރިހެނަކު މެދުވެރިކޮށް، ތިމަންރަސްކަލާނގެ ތިޔަބައި މީހުން އުފައްދަވައި، އެއްބަޔަކު އަނެއްބަޔަކަށް އެނގި ތައާރުފުވުމަށްޓަކައި، ގައުމުތަކާއި ގަބީލާތަކުގެގޮތުގައި ތިޔަބައި މީހުން ލެއްވެވީމުއެވެ. ހަމަ ކަށަވަރުން، ތިޔަބައި މީހުންގެ ތެރެއިން، އެންމެ މާތް ބަޔަކީ ހެޔޮލަފާ (ތަގުވާވެރި) މީހުންނެވެ...) މުޖުތަމައެއް 'އިސްލާމީ'ވެގެންދާ ފުރަތަމަ ސިފައަކީ އެ މުޖުތަމައުގެ އަފުރާދުންގެ މެދުގައި ހަމަހަމަކަން އޮތުމެވެ. ވާހަކަ ދައްކާ ބަހާއި ބަހުރުވަ، ނިސްބަތްވާ ރަށް، މީހާގެ ކުލައާއި ނަސަބާއި މަގާމު، އަދި މިނޫން ވެސް ބައެއްގެ މެދުގައި ތަފާތުކުރުންތައް އެފަދަ ކަންކަމުގެ މައްޗަށް ބިނާވެދާނެ އެއްވެސް ކަމަކަށް ބެލުމެއް ނެތި، ހަމައެކަނި އެމީހުންގެ އިންސާނިއްޔަތުކަމުގެ މައްޗަށް ރިއާޔަތްކޮށް މުޖުތަމައުގެ ހުރިހާ އަފުރާދުންނަކީ ވެސް ހަމަހަމަ ބައެއްގެ ގޮތުގައި ބެލެވިގެންނެވެ. ސަލާމާ ސަލަވާތްލެއްވި އިތުރު ރަސޫލާގެ ބައެއް ހަދީސްފުޅުން ވެސް މި މާނައަށް ބާރުލިބެއެވެ. "لا فضل لعربي على أعجمي ولا لأعجمي على عربي ولا لأبيض على أسود ولا لأسود على أبيض إلا بالتقوى، وكلكم لآدم وآدم من تراب". "އަރައްބަކު އަރަބި ނޫން މީހަކަށް ވުރެ، މޮޅު އިތުރުވެގެން ނުވެއެވެ. އަދި އަރަބި ނޫން މީހަކު އަރައްބަކަށް ވުރެ މޮޅު އިތުރުވެގެން ނުވެއެވެ. ދޮން މީހަކު ކަޅު މީހަކަށް ވުރެ މޮޅު އިތުރުވެގެން ނުވެއެވެ. އަދި ކަޅު މީހަކު ދޮން މީހަކަށް ވުރެ މޮޅު އިތުރު ވެގެން ނުވެއެވެ. ތަގުވާވެރިވެރިކަމާ ހެޔޮލަފާވެގެން މެނުވީއެވެ. ކަލޭމެންގެ ތެރެއިން ކޮންމެ މީހަކީ ވެސް އާދަމުގެ ދަރިފަސްކޮޅުން އައިސްފައިވާ މީހެކެވެ. އާދަމުގެފާނު އުފެދިފައިވަނީ މަށީންނެވެ."\nހަމަހަމަކަމުގެ އިތުރުން، އިސްލާމީ ދެވަނަ މުޖުތަމައީ ސިފައަކީ އަދުލުވެރިކަމެވެ. ކީރިތި ގުރުއާނުގެ މުޖުތަމައީ ހުކުމްތަކުގެ މައި މަގުސަދުތައް ގުޅިފައިވަނީ އަދުލުވެރިކަމާއިކަން ބަޔާންކޮށްދީ އައްނަހުލު ސޫރަތުގެ 90 ވަނަ އާޔަތުގައި އައިސްފައިވެއެވެ. إِنَّ اللَّـهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ يَعِظُكُمْ لَعَلَّكُمْ تَذَكَّرُونَ "ހަމަކަށަވަރުން (އީމާންވީ މީސްތަކުންނަށް މާތް) ﷲ އަންގަވަނީ އަދުލުވެރިވުމަށާއި (އެހެން މީސްމީހުންނަށް) އިހުސާންތެރިވުމަށާއި ގާތްތިމާގެ މީހުންނަށް ހެޔޮ ފޯރުކޮށް އުޅުމަށެވެ. އަދި އެކަލާނގެ (ކަލޭމެންނަށް) މަނާ ކުރައްވަނީ ފާޙިޝް ކަންތައްތަކާއި (އެބަހީ ޒިނޭ ކުރުން ފަދަ ހުތުރުކަން ބޮޑު ފާފަތަކާއި) މުންކަރާތުތަކާއި (މީހުން މެރުމާއި ވައްކަން ކުރުމާއި ފޭރުން ފަދަ ނުބައިކަން ބޮޑުވެގެންވާ ކަންތައްތަކާއި) އަދި (އެއްވެސް މީހެއްގެ ނުވަތަ ބައެއްގެ މައްޗަށް) އަނިޔާވެރިވުމެވެ. (މާތް)ﷲ ތިޔަބައި މީހުންނަށް ނަސޭހަތްތެރިވެ ބާރު އަޅުއްވަނީ، ތިޔަބައިމީހުންގެ ހިތްތަކުގައި (މިކަންކަން) ހަރުކޮށްލުމަށްޓަކައެވެ.\nއައްނަޙުލު ސޫރަތުގެ މިއާޔަތުގައި މުޅި ކީރިތި ގުރްއާނުގެ ފަތްފުށްތަކުގައި ހުށަހަޅާ ލެވިފައިވާ ހުކުމްތައް ޚުލާސާކޮށް ބަޔާންކޮށްދެވިފައި ވެއެވެ. މުއުމިނާގެ ފަރުދީ ހަޔާތާއި އޭނާގެ މުޖުތަމައީ ހަޔާތް އޮންނަން ޖެހޭނޭ ގޮތުގެ ތައުލީމާތުތައް މި އާޔަތުގައި ނަންގަނެވިފައިވެއެވެ. ކުރިން ވެސް ބަޔާންކުރެވިދިޔަ ފަދައިން، މިއާޔަތުން ވެސް އެނގެނީ ވަކި ފަރުދެއްގެ ހައިސިއްޔަތުން މުއުމިނާ މަސައްކަތްކުރަން ޖެހެނީ ހެޔޮލަފާ ރަނގަޅު މީހަކަށް ވުމަށެވެ. އޭނާގެ އަމިއްލަ، ޝަޚްޞީ، ހަޔާތް ވޭތުކޮށްލަންވާނީ، ނުބައި ނުރަނގަޅު ކަންތައްތަކުން ދުރުހެލިވުމަށް މަސައްކަތްކުރުމުގައި ދެމިހުރެއެވެ. މީގެ އިތުރުން، ގާތް ތިމާގެ މީހުންނަށާއި، އަދި އެނޫން މީހުންނަށް ވެސް، އެހީތެރިވެ، މިފަދައިން ހެޔޮ އަމަލު ކުރުން މަތީ ދެމިހުރެ ވެސް މެއެވެ. އަދި، އޭނާގެ މުޖުތަމައީ ހަޔާތް ރޭވި ބިނާވެފައި އޮންނަން ޖެހޭނީ ހަމަހަމަ ކަމާއި އަދުލު އިންސާފުވެރިކަމުގެ މައްޗަށް ކަމަށް ވެސް އައްނަޙުލު ސޫރަތުގެ މިއާތުން އެނގެއެވެ. އާދެ، ކީރިތި ޤުރްއާނުގައި ބަޔާންކުރެވިފައިވާ ޝަރީއަތުގެ ހުކުމްތަކާ ގުޅޭ ތައުލީމާތުތަކުގެ ލަނޑުދަނޑި ގުޅެނީ މި ދެ ކަމާއެވެ. މުއުމިނާއަކީ ހެޔޮ ލަފާ އިންސާނަކަށް ހެދުމާއި އަދި އޭނާގެ މުޖުތަމައަކީ، އެ މުޖަތަމައުގެ ޖަމާއީ ހަޔާތް، ހަމަހަމަކަމާއި އިންސާފުވެރިކަމުގެ މައްޗަށް ބިނާވެފައި އޮންނަ މުޖުތަމައަކަށް ހެދުމާއެވެ.\nކުރިން ނަންގަނެވި ދިޔަ އަލްޢަންކަބޫތު ސޫރަތުގެ 45 ވަނައާޔަތް ފަދައިން، މި އާޔަތަކީ ވެސް މުސްލިމުން އުޅޭ ކޮންމެ ތަނެއްގައިމެ، އެންމެ އިހުއްސުރެން ވެސް، ކޮންމެ ހުކުރު ދުވަހަކު ހުކުރު ނަމާދުގެ ފަހު ޚުތުބާގައި ކިޔައި އިއްވޭ އާޔަތެކެވެ. ކީރިތި ޤުރްއާނުގައި ބަޔާންކުރެވިފައިވާ ޝަރީއަތުގެ ހުކުމްތައް މި ދެ އާޔަތުގައި ޚުލާސާކުރެވިފައި ވާތީއެވެ. މި ދެ އާޔަތަކީ، އަޅުގަނޑު ހިތުން، އަޅުގަނޑުމެންގެ ތެރެއިން، ހުކުރަށް ގޮސް ހުކުރު ޚުތުބާ އަޑުއަހާ ކޮންމެ މީހަކަށް ވެސް އަޑުއިވި ދަސްވެފައި އޮންނާނޭ ދެ އާޔަތެވެ.\nއަދުލު އިންސާފަކީ އިސްލާމީ މުޖުތަމައީ އަސާސީ އަގެއްކަން ފާހަގަކޮށް، ކީރިތި ގުރުއާނުގެ އެންމެ ފަހުން ބާވާލެއްވުނު އަލްމާއިދާ ސޫރަތުގައި ވެސް އެކަން ބަޔާންކޮށްދީ އިތުރަށް ހަނދާންކޮށްދެވިފައިވެއެވެ. يا أيها الذين آمنوا كونوا قوامين لله شهداء بالقسط ولا يجرمنكم شنآن قوم على ألا تعدلوا، اعدلوا هو أقرب للتقوى. އޭ އީމާންވެއްޖެ މީސްތަކުންނޭވެ! މާތްކަލާނގެއަށްޓަކައި (ހެޔޮގޮތުގައި، އިޚުލާސްތެރިކަންމަތީ) ތިޔަބައިމީހުން ގާއިމުވެ، ދެމިތިބޭށެވެ! އަދުލުވެރިކަމަށް ހެކިދޭ ބައެއްގެ ގޮތުގައެވެ. އަދި، ބަޔަކާ މެދު އޮތް ރުޅިވެރިކަމެއް، (އެމީހުންނާ މެދު) އަދުލުވެރިނުވުމަށް ބާރުއަޅައި، އެފަރާތައް ލަންބުވާ ކަމެއްކަމުގައި، ފަހަރެއްގައިވެސް، ވިޔަ ނުދޭށެވެ! (އަދި ކިޔެއް ހެއްޔެވެ؟ އެންމެންގެ މައްޗަށް ވެސް) ކަލޭމެން އަދުލުވެރިވާށެވެ! އެހެނީ އަދުލުވެރިވުމަކީ ތަގުވާވެރިވުމާ އެންމެ ގާތް ކަމެވެ. (މާނައަކީ ތަގުވާވެރިވުން އެދޭނަމަ އަދުލުވެރިވާށެވެ!) [އަލްމާއިދާ ސޫރަތުގެ އަށްވަނަ އާޔަތް]\nއާދެ، މަތީގައި ނަންގަނެވުނު އާޔަތްތަކުން ކީރިތި ގުރުއާން ބިނާކުރަން ބޭންވާ މުޖުތަމައުގެ މައިގަނޑު ދެ ސިފައަކީ ހަމަހަމަކަމާއި އަދުލުވެރިކަންކަން އެނގެއެވެ. ވަކިވަކި މުސްލިމު ފަރުދުން 'އިސްލާމީ'ވަނީ ހެޔޮލަފާ މީހުންނަށް ވެވިގެންކަމަށް ވާއިރު، އެމީހުން އެކުލެވޭ މުޖުތަމައު 'އިސްލާމީ'ވަނީ އެ މުޖުތަމައުގެ ފަރުދުންގެ މެދުގައި ހަމަހަމަކަމާއި އަދުލުވެރިކަން ގާއިމުވެގެންނެވެ.\nމިކަންކަން ހާސިލު ކުރުމަށްޓަކައި، އާދެ، މުޖުތަމައުގެ ކަންކަން ހަމަހަމަކަމާއި އަދުލުވެރިކަން މަތީ ހިންގުމަށްޓަކައި، ކީރިތި ގުރުއާނުގައި މުޖުތަމައީ ހުކުމްތަކެއް ބަޔާންކުރެވިފައިވެއެވެ. މުޖުތަމައީ ހުކުމްތަކުގެ ސިޔާގަކީ މިއީއެވެ. ހަމަހަމަކަމާއި އަދުލުވެރިކަން ގާއިމުކުރުމެވެ. މިބައިގައި ހިމެނޭ ހުކުމްތަކުގެ ތެރޭގައި ކީރިތި ގުރުއާން، އެއީ ކުށްކަމަށް ދެކޭ ކުށްތަކަށް އަރައިގަތުމުން، ކަނޑައެޅިފައިވާ އުގޫބާތްތަކާއި، ވިޔަފާރީގެ މުއާމަލާތާ ބެހޭ ހުކުމްތަކާއި، ކައިވެންޏާ ވަރިއާއި ބެހޭ ހުކުމްތަކާއި ތަރިކަމުދާ ބެހުމާ ބެހޭ ހުކުމްތައް ހިމެނެއެވެ. މިކަމާ ގުޅޭ ބައެއް އިތުރު ވާހަކަތައް ފަހުން ގެނެވޭނެއެވެ. ދީނީ ހަރުކަށި ފެތުރެން ދިމާވާ ސަބަބުތަކާއި އަދި އެކަމުގެ ހައްލު ބަޔާންކުރެވޭއިރުއެވެ. މިވަގުތު އިތުރު ދެތިން ކަމެއް ފާހަގަކޮށްލައި މިބައި ނިންމާލަން ގަސްދުކުރަމެވެ.\nފުރަތަމަ ކަމަކީ ކީރިތި ގުރުއާނުގައި ނަންގަނެވިފައިވާ މުޖުތަމައީ ހުކުމްތައް އިބާރާތްކުރެވިފައިވާ ގޮތާ މެދު އެއްޗެއް ބުނުމެވެ. ކީރިތި ގުރުއާނުގެ މުޖުތަމައީ ބައެއް ހުކުމްތަކުގެ އަސްލު ގުޅެނީ ކީރިތި ގުރުއާން ބާވާލެއްވުނު ދުވަސްވަރު އަރަބި މުޖުތަމައުގައި ކަންތައްތައް ކުރެވެމުން ދިޔަ ގޮތާއެވެ. މިސާލަކަށް ބައެއް އުގޫބާތްތަކުގެ ސޫރައަށް، ސިފައަށް، ބައްލަވާލައްވާށެވެ. މެރުން، އަތްފައި ކެނޑުން، ތެޅުން، އަރުވާލުން ފަދަ އުގޫބާތްތަކެވެ. މި ފަދަ އުގޫބާތްތަކަކީ އެ ދުވަސްވަރު އަރަބި މުޖުތަމައު ބަލައިގެންފައިވާ ކަންކަމެވެ. އަދި، އެހެންވެ، މުޖުތަމައުގައި ހިންގާލަން ފަސޭހަވި ކަންކަމެވެ.\nކީރިތި ގުރުއާނަކީ އަޚުލާގީ ވަސީގާއެއް (ޑޮކިޔުމެންޓެއް) ކަމުގައި ވުމުން، މިފަދަ މުޖުތަމައީ ހުކުމްތައް ބަޔާންކުރެވިފައި އޮތީ ގާނޫނީ ސިފައެއްގައި މިކަންކަން ހިންގާލުމަށް ވުރެ ބޮޑަށް، ކުށްކުރާ މީހާގެ އިސްލާހަށް ބާރުއެޅިގެންނެވެ. ދެތިން މިސާލު ލިޔެލާނަމެވެ. މީހަކު މަރައިފި މީހާގެ އުގޫބަތަކީ މެރުމެވެ. ނަމަވެސް، އޭނާއަށް ވެސް މާފުކުރެވޭނޭ މަގު ހުޅުވިފައިވެއެވެ. (ބަގަރާ ސޫރަތުގެ 179ވަނަ އާޔަތް.) މަގު ފޭރޭ މީހުންގެ އުގޫބާތަކީ ކޮބައިކަން ބަޔާންކޮށްދެމުން، ތިން ހަތަރު ޚިޔާރެއް ކީރިތި ގުރުއާނުގައި ދެވިފައިވެއެވެ. ގަތުލުކުރުމާއި ސަލީބަށްއެރުވުމާއި އަތްފައި ކެނޑުމާއި އަރުވާލުމެވެ. (މާއިދާ ސޫރަތުގެ 33ވަނަ އާޔަތް.) ނަމަވެސް، ކުށްވެރިޔާ ތައުބާވެ، އިސްލާހުވެއްޖެ ނަމަ، އޭނާއަށް މާފުކުރެވެން އޮވެއެވެ. (މާއިދާ ސޫރަތުގެ 34ވަނަ އާޔަތް.) ވައްކަމުގެ އުގޫބާތެއްގެ ގޮތުގައި އަތްކެނޑުން ކަނޑައެޅިފައި އޮވެއެވެ. (މާއިދާ ސޫރަތުގެ 38 ވަނަ އާޔަތް.) ނަމަވެސް، ވައްކަންކުރި މީހާ ތައުބާވެ، އިސްލާހުވެއްޖެ ނަމަ، އޭނާއަށް މާފުކުރެވެން އޮވެއެވެ. (އަލްމާއިދާ ސޫރަތުގެ 39ވަނަ އާޔަތް).\nއަދި ބައެއް ފަހަރު، މުޖުތަމައީ ބައެއް މައްސަލަތަކާ ބެހޭ ހުކުމްތައް ދެގޮތަކަށް ބަޔާންކުރެވިފައި ވެއެވެ. މިސާލެއްގެ ގޮތުން ތަރިކަ މުދާ ބެހުމުގެ ހުކުމްތައް ބަޔާންކުރެވިފައިވާ އާޔަތްތަކާ މެދު ވިސްނާލަބައްލަވާށެވެ. މިގޮތުން، ބާވާލެއްވުނު ފުރަތަމަ އާޔަތަކީ އަލްބަޤަރާ ސޫރަތުގެ 180ވަނަ އާޔަތެވެ. މި އާޔަތުގައި ބަޔާންކުރެވިފައިވާ ގޮތުން، ތަރިކަ މުދާ ބެހުމުގެ ޒިންމާ ނަގަންޖެހެނީ މުދަލުގެ ވެރިފަރާތެވެ. މަރުވުމުގެ ކުރިން ލިޔެވޭ ވަސިއްޔަތެއް މެދުވެރިކޮށް، މައިބަފައިންނަށާއި އެންމެ ގާތް ތިމާގެ މީހުން، އެބަހީ އަނބިފިރިންނާއި ދަރިންގެ މެދުގައި، ހަމަހަމަ ގޮތެއްގައި ތަރިކަމުދާ ބަހާލެވެން ޖެހެއެވެ. ނަމަވެސް، އައްނިސާ ސޫރަތުގެ 11 ވަނަ އާޔަތާއި 12 ވަނަ އާޔަތާއި އަދި 176 ވަނަ އާޔަތުގައި ތަރިކަމުދަލުގެ ބެހެނިވެރިންނާއި އެމީހުންނަށް ލިބެންވާ މިންވަރު ސާފު ސީދާކޮށް ކަނޑައެޅިފައި އޮވެއެވެ. މިހެން އޮތް އިރުވެސް، ވަސިއްޔަތް މެދުވެރިކޮށް ތަރިކަ މުދާ ބެހެމަށް މި އާޔަތްތަކުގައި ވެސް އިސްކަންދެވިފައި ވެއެވެ.\nއަދި މުޖުތަމައީ ބައެއް ހުކުމްތައް ވަކި ގޮތަކަށް އައިސްފައި އޮތް އިރު، އެ ގޮތަކީ ކީރިތި ރަސޫލާ ބޭނުންފުޅުވެ ވަޑައިގަންނަވާ ގޮތް ނޫންކަމާއި އަދި އެގޮތަށް ކަންތައް ނުކުރައްވާކަންވެސް ފާހަގަކުރައްވައެވެ. މިސާލެއްގެ ގޮތުން ދެމަފިރިން ދެމެދުގައި ޖެހޭ ވަކި ކަހަލަ ހަމަ ނުޖެހުންތައް ހައްލުކުރުމުގައި އަތް އިސްކުރުން އޮންނަ، ނިސާ ސޫރަތުގެ 34 ވަނަ އާޔަތް ބައްލަވާލައްވާށެވެ. މިއާޔަތް ބާވާލެއްވުނު ސަބަބަށް ބަލާލުމުން، އެދުވަސްވަރުގެ ގިނަ ބަޔަކު މިކަން މިގޮތަށް އޮތުމަށް ތާއީދުކުރިކަން ދޭހަވެއެވެ. ނަމަވެސް، ކީރިތި ރަސޫލާ ވިދާޅުވީ ތިމަންކަލޭގެފާނީ އެގޮތަށް އަތް އިސްކުރައްވައި ކަންތައް ކުރައްވާ ބޭކަލެއް ނޫންކަމެވެ.\nމީގެ އިތުރުން ބައެއް މުޖުތަމައީ ހުކުމްތައް ބަޔާންކުރެވިފައިވަނީ އާންމު އުސޫލެއްގެ ގޮތުންނެވެ. މިސާލެއްގެ ގޮތުން މުޖުތަމައުގެ ޖަމާއީ ކަންކަން ނިންމަން ޖެހޭނީ މަޝްވަރާގެ މަތިންކަމުގައި އައްޝޫރާ ސޫރަތުގެ 38 ވަނަ އާޔަތުގައި ބަޔާންކުރެވިފައި ވެއެވެ. މި އާޔަތުންނާއި އަދި ފުރަތަމަ ހަތަރު ޚަލީފާއިންގެ އަމަލުންވެސް، ވިރާސީ ވެރިކަމަކީ އިސްލާމީ ގޮތް ނޫންކަން އެނގެނއެވެ. ނަމަވެސް، ކީރިތި ގުރުއާނުން، ނޫނީ ސަލާމާ ސަލަވާތް ލެއްވި އިތުރު އެކަލޭގެފާނުންގެ ސުންނަތުން ވެސް، އެކަމާ ބެހޭ އިތުރު ތަފްސީލެއް ލިބޭކަށެއް ނެތެވެ. މުސްލިމުންނަށް އެންމެ ފައިދާހުރި ގޮތެއްގައި ނިންމުމަށް، އެކަން ވަނީ ދޫކޮށްލެވިފައެވެ.\nޝައްކެތްނެތް ގޮތުގައި، ފިގުހު އިލްމުގައި، ފަރުދީ ހުކުމްތައް ފަދައިން، މިފަދަ މުޖުތަމައީ ހުކުމްތައް ވެސް ވަނީ ވަކި ހަމަތަކެއްގެ މަތިން މާނަކުރެވި، އެ ހުކުމްތައް މުޖުތަމައުގައި ހިންގާލެވޭނޭ ގޮތް ބަޔާންކުރެވިފައެވެ. މި މާނަކުރުމަކީ، މި މައްސަލަތައް ބަހުސްކުރައްވާ މިޒަމާނުގެ ބައެއް އިލްމުވެރިން ދެކެލައްވާގޮތުގައި، އެންމެ ފަހުގެ މާނަކުރުމެއް ނޫނެވެ. ޚާއްސަކޮށް ސިޔާގަށާއި އަދި މުޖުތަމައީ ހުކުމްތައް ކީރިތި ގުރުއާނުގައި އިބާރަތްކުރެވިފައިވާ ގޮތަށާއި މިފަދަ ހުކުމްތަކާއި މެދު ސަލާމާތް ސަލަވާތްލެއްވި އިތުރު ރަސޫލާއާއި ފުރަތަމަ ހަތަރު ޚަލީފާއިން ކަންތައްކުރެއްވި ގޮތުގެ މައްޗަށް ރިއާޔަތްކޮށް، ކީރިތި ގުރުއާނުގެ މުޖުތަމައީ ހުކުމްތައް މާނަކުރައްވާ މިއަދުގެ ބައެއް މުސްލިމު އިލްމުވެރިން ދެކިލައްވާ ގޮތުގައި، މި ފަދަ ހުކުމްތަކުގައި ބާރު އެޅިފައިވަނީ، ހުކުމްތައް އައިސްފައިވާ ސޫރައަށް ވުރެ ބޮޑަށް، އެ ހުކުމްތަކުން ހާސިލުކުރަން ބޭނުންވާ މަގުސަދުގެ މައްޗަށެވެ. މިކަމަކީ ވެސް، ދީނީ ހަރުކަށި ފިކުރާ ގުޅުން ހުރި ކަމަށް ވުމުން، މިކަމުގެ އިތުރު ތަފްސީލު ފަހުން ގެނެވޭނެއެވެ.\nމުޖުތަމައީ ހުކުމްތަކާ ބެހޭ ގޮތުން ފާހަގަކޮށްލަން ޖެހޭ އަނެއް ނުކުތާއަކީ މި ހުކުމްތައް ދީނާއި ގުޅޭ ގޮތެވެ. މުޖުތަމައީ ހުކުމްތައް ދީނާ ގުޅެނީ އެ ހުކުމްތަކުގެ ސޫރަ މެދުވެރިކޮށެއް ނޫނެވެ. މިސާލަކަށް ވައްކަންކުރުމުން އޮންނަ އަދަބުކަމުގައިވާ އަތްކެނޑުން އެއީ ދީނީ ކަމެއް ނޫނެވެ. އެކަން، ދީނާ ގުޅެނީ އެކަމަށް ކަނޑައެޅިފައި އޮންނަ އުގޫބާތުން ގަސްދުކުރެވޭ ލަނޑުދަނޑިކަމުގައިވާ 'އަދުލުވެރިކަން' ހާސިލުކުރެވުމުންނެވެ. ހިޖުރައިން އަށާރަވަނަ އަހަރު، މާތްރަސްކަލާނގެ ރުއްސުންލެއްވި އުމަރުގެފާނުގެ ޚަލީފާކަމުގެ ދުވަސްވަރުގައި، އަތްކެނޑުން ވަގުތީ ގޮތުން ހުއްޓާލެވުނެވެ. މުޖުތަމައުގައި ބަނޑުހައި ހޫނުކަމުގެ އާންމު ތަދެއް ފެތުރި، ސަރުކާރުން މީސްތަކުންނަށް ފޯރުކޮށްދޭންޖެހޭ ޒަރޫރީ ބައެއް ބޭނުންތައް ފޯރުކޮށް ދިނުމަށް ނުކުޅެދުމުންނެވެ. އަދި އެފަދަ، ހާލަތެއްގައި އަތްކެނޑުމަކީ އަދުލުވެރިކަމާ ޚިލާފުކަމެއް ކަމުގައި އުމަރުގެފާނު ދެކެވަޑައިގަތުމުންނެވެ. މީގެ އިތުރުން، އިމާމު ޝާފިއީގެ ކިތާބުލްއުއްމުގައި، މާތްރަސްކަލާނގެ ރުއްސުންލެއްވި އަލީގެފާނު، އަތްކެނޑުމާ ދެކޮޅު ހެއްދެވިކަން ބަޔާންކުރައްވާފައިވެއެވެ. އަތްކެނޑުމަކީ މީހުން އާމްދަނީ ހޯދަން މަސައްކަތްކުރަން ހުރަސް އަޅާނޭ ކަމަކާއި އަދި އެކަމުގެ ސަބަބުން ހިނާ ތާހިރުވާން ވެސް ދަތިވާނޭ ކަމަށް ވިދާޅުވަމުންނެވެ. އަތްކެނޑުމަކީ ދީނީ ކަމަކަށްވާ ނަމަ، ވަގުތީ ގޮތުން ނަމަވެސް، އެއްވެސް މީހަކަށް އެކަން ހުއްޓުމުގެ އިޚްތިޔާރެއް ނޯންނާނޭކަމާއި އަދި އެކަމާ ފަހަރެއްގައި ވެސް އިންކާރުކުރުމުގެ އުޒުރެއް އެކަކަށް ވެސް ނުދެއްކޭނޭކަން ބައެއް އިލްމުވެރިން ފާހަގަކުރައްވައެވެ.\nމުޖުތަމައީ ހުކުމްތަކާ ބެހޭގޮތުން އެންމެ ފަހުން ފާހަގަކޮށްލަން ބޭނުންވަނީ މި ހުކުމްތައް ހިންގާލުމުގެ ބާރާއި އިޚުތިޔާރު ލިބިގެންވަނީ ހާކިމާއަށް ކަމެވެ. ނުވަތަ ހާކިމާ އެކަން ހަވާލުކުރައްވާފައިވާ ފަރާތަކަށް ކަމެވެ. އެކަމަކީ އަމިއްލަ ފަރުދުންގެ އަތްމަތީ އޮތް ކަމެއް ނޫންކަމެވެ. މުއުމިނާ ދީންވެރިވެ، ރޫހާނީ ގޮތުން ކުރިއަށްދާން ބޭނުން ނަމަ، އަޅުކަމުގެ އަމަލުތަކުގައި އަވަދިނެތި އުޅެ، ވީވަރަކުން އެހެން މީހުންނަށް އިހުސާންތެރިވެ، ހެޔޮއަމަލުތައްކޮށް ހެޔޮލަފާ މީހަކަށްވާންވީއެވެ. ދީންވެރިވެ، ރޫހާނީ ގޮތުން ކުރިއެރުމަށްޓަކައި، މުޖުތަމައީ ހުކުމްތައް މުޖުތަމައުގައި ހިންގާލަން، އޭނާ އަމިއްލައަށް އުޅޭކަށް އޭނާއަކަށް ނުޖެހެއެވެ. އެކަން ދޫކުރަން ޖެހެނީ މުޖުތަމައު ހިންގުމާ ހަވާލުވެ ތިބި ބަޔެއްގެ އަތް މައްޗަށެވެ. ކީރިތި ގުރުއާނުގައި ބަޔާންކުރެވިފައިވާ ފަދައިންނެވެ. يا أيها الذين آمنوا أطيعوا الله وأطيعوا الرسول وأولي الأمر منكم، (އައްނިސާ ސޫރަތުގެ 59 ވަނަ އާޔަތް) "އޭ އީމާންވެއްޖެ މީސްތަކުންނޭވެ! މާތްކަލާނގެއަށް ބޯލަނބައި ކިޔަމަންތެރިވާށެވެ! އަދި، ރަސޫލާއަށާއި ކަލޭމެންގެ ތެރެއިން އަމުރުވެރި ފަރާތްތަކަށް ވެސް ބޯލަނބައި ކިޔަމަންތެރިވާށެވެ!" މީގެ މާނައަކީ ވަކިވަކި ފަރުދުންނަށް މުޖުތަމައީ ހުކުމްތަކާ ބެހޭ ގޮތުން އެއްޗެއް ނުބުނެވޭނޭ ވާހަކައެއް ނޫނެވެ. މުޖުތަމައުގައި ކަނޑައެޅި ހަމަޖެހިފައިވާ ގަވާއިދުތަކާއި އުސޫލުތަކުގެ މަތިން އެވާހަކަތައް ދެއްކުމުގެ މިނިވަންކަން ވަކިވަކި ފަރުދުންނަށް ވެސް ލިބިގެން ވެއެވެ.\nމިބައި ނިންމާލުމުގެ ގޮތުން، މިބައިގައި ބަޔާންކުރެވިދިޔަ ވާހަކަތަކުގެ ކުރު ޚުލާސާއެއް ލިޔެލާނަމެވެ. ޝަރީއަތުގެ ހުކުމްތައް ދެބަޔަކަށް ބެހިގެން ވެއެވެ. އިންސާނާގެ ފަރުދީ ހަޔާތާ ގުޅޭ ބަޔަކާއި އަދި އޭނާގެ މުޖުތަމައީ ކަންތައްތައް ހިންގުމާ ބެހޭ ބަޔެކެވެ. މީގެ ތެރެއިން ފުރަތަމަ ބައިގައި ހިމެނެނީ އަޅުކަންކަމާއި ހަލާލު-ހަރާން ކަންތަކެވެ. މިބައިގެ މަގުސަދަކީ ފަރުދީ އިސްލާހެވެ. އެކަން ކުރުމުގެ ޒިންމާ ނަގަން ޖެހެނީ ކޮންމެ މުއުމިނު ފަރުދެކެވެ. މިއީ ޝަރީއަތުގެ ޚާލިސް 'ދީނީ'ބައި ކަމުގައި ބެލެވެއެވެ. ތަނާއި ޒަމާނާ ގުޅުވައި މި ބަޔަކަށް ބަދަލެއް ނުގެނެވޭނެއެވެ. ޝަރީއަތުގެ ހުކުމްތަކުގެ ދެވަނަ ބައި ގުޅެނީ މުޖުތަމައު ހިންގުމާއެވެ. މި ބައިގައި ހިމެނޭ ހުކުމްތަކުގެ މަގުސަދަކީ މުޖުތަމައުގެ އަފުރާދުންގެ މެދުގައި ހަމަހަމަކަމާއި އަދުލުވެރިކަން ގާއިމުކުރުމެވެ. މި ބައިގައި ހިމެނޭ ހުކުމްތައް އިބާރަތްކުރެވިފައިވަނީ އެ ހުކުމްތަކުގެ މަގުސަދުތަކުގެ މައްޗަށް ބާރު އެޅިގެންނެވެ. މިކަންކަން ހިންގާލުމުގެ ބާރާއި އިޚުތިޔާރު ލިބިގެންވަނީ ހާކިމާއަށެވެ. ނުވަތަ ހާކިމާ އައްޔަނުކުރާ ފަރާތަކަށެވެ. މިކަންކަން ހިންގުމުގެ ބާރު، އަމިއްލަ ފަރުދުންނަށް ލިބިގެން ނުވެއެވެ.\nތަރިތަކާ ދެކޮޅަށް ބޮއްތަކުގެ ހަނގުރާމަ


“ދުވާފަރު ޓީން ކަޕް 2018” މިއަދު ހަވީރު ފެށިއްޖެ – Ungoofaaru\nބަނޑޭރިގަނޑު/ޙަބަރު/“ދުވާފަރު ޓީން ކަޕް 2018” މިއަދު ހަވީރު ފެށިއްޖެ\n0 265 މިނެޓެއް ނުވަނިސް ކިޔާލެވޭ\n“ދުވާފަރު ޓީން ކަޕް 2018” މިއަދު ހަވީރު ފެށިއްޖެއެވެ. މިމުބާރާތަކީ ސްކޫލް ބަންދާ ދިމާކޮށް ސްކޫލް ދަރިވަރުންނަށް އަމާޒުކޮށްގެން ކުރިއަށް ގެންދާ ސިކްސް އަ ސައިޑް މުބާރާތެކެވެ.\nމިމުބާރާތުގެ މައުލޫމާތު އުނގޫފާރު ޑޮޓްކޮމް އަށް ދެއްވަމުން މިމުބާރާތުގެ ކަންކަމުގައި އިސްކޮންއުޅުއްވާ އަހުމަދު ވިދާޅުވީ މިމުބާރާތަކީ ސްކޫލް ބަންދު ދުވަސްތަކުގައި ދަރިވަރުންނަށް ލިބޭ ހުސްވަގުތު ބޭކާރުނުކޮށް ހެޔޮގޮތުގައި ބޭނުންހިފުމަށް ހިތްވަރުދީ އަހުލާގު ރަގަނޅު ބައެއްގެ ގޮތުގައި ކުރިއަށްދިއުމަށް ހިތްވަރު ދިނުމުގެ ގޮތުން ކުރިއަށް ގެންދާ މުބާރާތެއް ކަމަށެވެ.\nގްރޭޑް7ން ފެށިގެން ގްރޭޑް 10 އާހަމައަށް ހުރިހާ ގްރޭޑެއްގެ ކުދިންނަށް ފުރުސަތު ހުޅުވާލައިގެން ކުރިއަށް ގެންދާ މިމުބާރާތުގައި ޖުމުލަ4ޓީމުގައި 48 ކުޅުންތެރިން ބައިވެރިވެފައިވެއެވެ. މިމުބާރާތް ކުރިއަށްދަނީ ލީގު އުސޫލުން އެއްބުރު ކުޅުމަށްފަހު އެއްމެ ގިނަ ޕޮއިންޓް ހޯދާ ދެޓީމް ފައިނަލް ކުޅޭ ގޮތަށެވެ.\nމިމުބާރާތުގައި ޗެމް ޕިއަންޓީމު ރަނަރަޕް ޓީމް، ފެއަރ ޕްލޭ ޓީމް، ފެއަރ ޕްލޭ ކުޅުންތެރިޔާ، މުބާރާތުގެ އެންމެ މޮޅު6ކުޅުންތެރިން އަދި އެންމެ މޮޅު ކޯޗު ހޮވުމަށްވަނީ ހަމަޖެހިފައެވެ.\nމުބާރާތުގެ ފުރަތަމަ މެޗުގައި މިއަދު ހަވީރު ބައްދަލުކުރީ ސީބީއެސް ބީ އާއި އެކުވެރިން ޓީމެވެ. މިމެޗު2– 1 ލަނޑުން ކާމިޔާބު ކުރީ ސީބީއެސް ބީ އެވެ.\nމިމުބާރާތުގައި މާދަމާ ހަވީރުގެ މެޗުގައި ބައްދަލުކުރާނީ ސީބީއެސް އޭ އާއީ ޓީއާރު ބީޗް އެވެ.


Chuttyy gai ulhey iruves sihhee maahirunge naseyhaiythah handhaan kurey: Mabrook - vNews.mv\nނޭޝަނަލް އިމަޖެންސީ އޮޕަރޭޝަން ސެންޓަރުގެ ތަރުޖަމާނު މަބްރޫކް އަޒީޒް:\nޗުއްޓީގައި އުޅޭއިރުވެސް، ސިއްހީ މާހިރުންގެ ނަސޭހަތްތައް ހަނދާންކުރޭ: މަބްރޫކް\nމަރްޔަމް ލީން 21 July 2021, 16:21\nޗުއްޓީގައި މަޖާކުރާއިރުވެސް، ކޮވިޑް-19 އިން ރައްކާތެރިވުމަށް ސިއްހީ މާހިރުން ދެމުންދާ ނަސޭހަތްތައް ހަނދާންކުރުމަށް ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް އިލްތިމާސްކޮށްފިއެވެ.\nމަބްރޫކް ކުރެއްވި ޓުވީޓެއްގައި ވަނީ، މާސްކު އެޅުމަށާއި، ގިނަގިނައިން އަތްދޮވެ، ސެނެޓައިޒް ކުރުމަށް ހަނދާންކޮށްދީފައެެވެ. އަދި އޭނަ ވަނީ، ކޮވިޑުން ރައްކާތެރިވުމަށްޓަކައި ސިއްހީ މާހިރުން ދެމުން ގެންދާ ނަސޭހަތްތައް އަބަދުވެސް ހަނދާންކުރުމަށް އެދިފައެވެ.\nމަބްރޫކް ވިދާޅުވީ، ކޮވިޑުން ރައްކާތެރިވުމަށް ޖަހާ ވެކްސިންއިން ހޮސްޕިޓަލުގައި އެޑްމެޓްކުރުގެ ރިސްކު ކުޑަވާނެކަމަށެވެ. އެހެންނަމަވެސް ކޮވިޑް-19ގެ އިތުރު ރާޅަކުން ރައްކާތެރިވެވެނީ ހުރިހާ އެއްމެންވެސް ފަރުދީ ޒިންމާ އަދާކޮށްގެންކަމަށެވެ.\nމަބްރޫކް މިފަދައިން ވިދާޅުވެފައިވާއިރު، ކޮވިޑް-19ގެ އިތުރު ރާޅެއް އައުމުގެ ފުރުސަތު ކުޑަކުރުމަށް ރައްކާތެރިކަމުގެ ފިޔަވަޅުތަކަށް ސަމާލުވުމަށް ހެލްތު ޕްރޮޓެކްޝަން އެޖެންސީންވެސް ވަނީ އިލްތިމާސްކޮށްފައެވެ.\nރާއްޖެއަށް ކޮވިޑް-19ގެ ހަތަރު ވަނަ ރާޅެއް ކުރިމަތިވެ، ދުވާލެއްގެ މައްޗަށް ބައްޔަށް ޕޮޒިޓިވްވާ މީހުންގެ އަދަދު 1000 އިން މައްޗަށް އެރިއެވެ. އަދި މި ރާޅުގައި ގިނަ ބަޔަކު ވަނީ މަރުވެސްވެފައެވެ. މިއީ މިހާތަނަށް ރާއްޖެއިން ތަޖުރިބާކުރި އެންމެ ނުރައްކާތެރި ރާޅެވެ.\nއެހެންނަމަވެސް މިހާރު ބަލި ކޮންޓްރޯލްކުރެވި، ދުވާލެއްގެ މައްޗަށް ޕޮޒިޓިވްވާ މީހުންގެ އަދަދު ވަނީ ވަރަށް ބޮޑުތަނުން ދަށައް ގޮސްފައެވެ.\nމިއާއެކު ސަރުކާރުން ވަނީ ކޮވިޑާއި ގުޅިގެން އެޅި ފިޔަވަޅުތަކަށް ބޮޑެތި ލުއިތަކެއްދީފައެވެ. އެހެންކަމުން ގިނަ ބަޔަކު ދަނީ އެއް ރަށުން އަނެއް ރަށައް ދަތުރުކުރަމުންނެވެ.\nމިދުވަސްވަރު ދަތުރުކުރާ ފަރާތްތަކުން ރައްކާތެރިކަމުގެ ފިޔަވަޅުތައް އެޅުމަށް އެޗްޕީއޭއިން ވަނީ އިލްތިމާސްކޮށްފައެވެ. އެގޮތުން ގިނަ ބަޔަކު މިދުވަސްވަރު ދަތުރުކުރާއިރު އެއްކޮށް އުޅޭ މީހުން ފިޔަވާ އެހެން މީހުންނާ މަދުވެގެން3ފޫޓުގެ ދުރުމިން ބެހެއްޓުމަށް އެޗްޕީއޭއިންވަނީ އިލްތިމާސްކޮށްފައެވެ.\nޢީދަކީ، ގިނަ ޙަރަކާތްތައް އިންތިޒާމުކުރާ ދުވަސްވަރެއް ނަމަވެސް އެޗްޕީއޭއިންވަނީ މިފަހަރުގެ ޢީދާއި ގުޅިގެން ބާއްވާ ޙަރަކާތްތަކުގައި އެކުގައި އުޅޭ ޢާއިލާ މީހުން ފިޔަވާ އިތުރު މީހުން ބައިވެރި ނުކުރުމަށް އިލްތިމާސްކޮށްފައެވެ.\nގިނަ މީހުން އެއްވެގެން ބާއްވާ ޢީދު ޙަރަކާތްތަކާއި ކެއުންތައް ނުބޭއްވުމަށާއި، މިދުވަސްވަރު އެއްރަށުން އަނެއް ރަށަށް ދަތުރުކުރުމުގެ ހުއްދަ ދީފައިވީނަމަވެސް އެއްރަށުން އަނެއް ރަށަށް ގޮސްގެން ބާއްވާ ކުޅިވަރު މުބާރާތްތައް މިދުވަސްވަރު ނުބޭއްވުމަށްވެސް ވަނީ އަންގާފައެވެ.\nއެޗް.ޕީ.އޭ ރާއްޖެ މަބްރޫކް އަޒީޒް


އަލް އިމާމު އިބްނު ކަޘީރު رحمه الله އެކަލޭގެފާނުގެ ތާރީޚު ފޮތް البداية و النهاية ގައި ޛިކުރު ކުރައްވާފައިވެއެވެ. ހިޖުރީ ގޮތުން 478 ވަނަ އަހަރުގެ މުޙައްރަމު މަހުގައި އައްރަޖާންއަށް އައި ބިންހެލުމެއްގައި އެތަކެއް އިންސާނުންނާއި ނަޢަމު ސޫފިތައް ނެތިގެން ދިޔައެވެ. އަދި ހަމަ އެ އަހަރުގައި ބަލިތައް ގިނަވެ ހުމާއި ޠާޢޫން ބަލި ޢިރާޤާއި ޙިޖާޒުކަރަ އަދި ޝާމުކަރައިގައި ފެތުރިގެން ދިޔައެވެ. އަދި މީސްތަކުން އެކަމުގައި ކުއްލި މަރުން މަރުވަމުން ދިޔައެވެ. ދެން ބައްރުތަކުގައި އުޅުނު ވަލު ޖަނަވާރުތައް މަރުވާން ފެށިއެވެ. އަދި އެޔާއި ވިދިގެން ނަޢަމު ސޫފިތައް މަރުވާން ފެށިއެވެ. މީގެ ސަބަބުން ކިރާއި މަސްލިބުން ދަތިވެގެން ދިޔައެވެ. މި ހުރިހާ ކަމަކާއެކު ރާފިދީންނާއި ސުންނަތިގެ އަހުލުވެރިންނާއި ދެމެދު ބޮޑުވެގެންވާ ފިތުނައެއް އުފެދި ގިނަ ޢަދަދެއްގެ ބަޔަކު ޤަތުލު ވެގެން ދިޔައެވެ.\nއަދި ރަބީޢުލް އައްވަލު މަހުގައި ކަޅުކުލައިގެ ގަދަ ވަޔެއް ޖެހި އެ ވަޔާއެކު އައި ވެއްޔާ ހިރަފުހާއި އެކު ގިނަ އަދަދެއްގެ ކަދުރު ރުއްތަކާއި ގަސްތައް ވެއްޓުނެވެ. ގަދަ ގުގުރުމާއެކު އައި މި ތޫފާނުގެ ސަބަބުން ޤިޔާމަތް ޤާއިމުވީ ކަމުގައި ބައެއްމީހުންނަށް ހީކުރެވުނެވެ. އޭރު އިސްލާމީ ޚިލާފަތުގައި ހުންނެވި ޚަލީފާ އަލް މުޤްތަޟީ ބި އަމްރިﷲ رحمه الله ޚިލާފަތުގެ ފަރާތުން ސިއްކަ ޖައްސަވައި ހުރިހާ ތަނެއްގައި ވެސް ހެޔޮކަންކަމަށް އަމުރުކޮށް އަދި މުންކަރާތްތައް މަނާކުރުމަށް ރަސްމީ އަމުރުފުޅެއް ނެރުއްވެވިއެވެ. އަދި އޭރު އެތަނުގައި ތިބި ޒިންމީން އެމީހުންނަށް ޚާއްސަ ކުރެވިފައިވާ ހެދުމެއް ލުމަށް ލާޒިމްކުރެއްވެވިއެވެ. އަދި މިއުޒުކް ކުޅޭ އާލާތްތައް ހަލާކު ކުރެއްވެވިއެވެ. ރާތަށް ބަންޑުން ޖައްސަވައި އޮއްސާލައްވައި އެ ތަކެތި ހުސްކުރެއްވެވިއެވެ. އަދި ފަސާދަ އުފައްދާ މީހުން ރަށުން ބޭރު ކުރެއްވެވިއެވެ. އަދި މި ހުރިހާ ކަމަކާއެކު މާ ގިނަ ދުވަސްތަކެއް ނުވެ ކޯފާއާއި ބަލިމަޑުކަމުން މި އުންމަތް ސަލަމާތްވިކަމުގައި ބުނެވެއެވެ.\nއާދެ މިއަދު މިވަނީ ކޮވިޑް19 ނުވަތަ ކޮރޯނާ ވައިރަސްގެ ނުރައްކާ ރަށްތަކާއި ހަމައަށް ފޯރާފައެވެ. މުޅި މުޖުތަމަޢިން ފެންނަމުން ދަނީ އޮންނަން ޖެހޭ ވަރަށް ވުރެ ބޮޑު ބިރުވެރިކަމެކެވެ. މާ ބޮޑު ހާސްކަމެވެ. ސަލާމަތްވެ ރަައްކާތެރިކަން ހޯދުމަށް އެމީހަކަށް ކުރެވުނު ކަމެއް އަންނަނީ ކުރަމުންނެވެ. ކާޑު ހުސްވެ ބަނޑަށް ޖެހިދާނެ ކަމަށް ބަލައި މީސްތަކުން ވަނީ ފިހާރަތަކުގެ ހަރުތައް ހުސްކޮށްފައެވެ. ޤައުމަށް ވައިރަސް ވަނުމުގެ މާ ކުރިން މާސްކްތަކާއި ސެނެޓައިޒާރ ބޭނުންކޮށް އެތަކެތި ވަނީ ބާޒާރުން ހުސްކޮށްފައެވެ. ސުވާލަކީ އަހަރުމެން މި ޙާލަތުގައި ކުރަންވީ ކޮންކަމެއްތޯއެވެ.\nއެންމެ ފުރަތަމަ ކަމަކަށް އަހަރުމެން އެންމެ ފުރިހަމަ ތައުބާއަކުން ﷲސުބްޙާނަހޫ ވަތަޢާލާގެ މަގުގައި ތައުބާވެ އެ މަގަށް ރުޖޫޢަވާން ޖެހެއެވެ. އަދި ވެރިން ރައްޔިތުންނާއި މެދު ބާރު ހުރި މީހުން ނިކަމެތިންނާއި މެދު ވިޔަފާރިވެރިން ގަންނަ މީހުންނާއި މެދު ފިރިން އަނބިންނާއި މެދު އަނިޔާވެރި ކަމެއް ވާނަމަ އެކަމެއް ވަގުތުން ވަގުތަށް ހުއްޓާލަންވީއެވެ. ސިއްރާއި ފާޅުގައި ވެސް މާތް ﷲ ނަހީ ކުރެއްވި ކަންކަމުން ދުރުހެލިވެ އަމުރު ކުރެއްވިކަންކަން ކުރަންވީ އެވެ. ނަމާދުތަކަށް ފަރުވާތެރިވެ އިޚްލާޞްތެރިކަމާއެކު ދެއަތް އުފުލައި ކާއިނާތުގެ ވެރި ރައްބުގެ ރައްކާތެރި ކަމާއި މަދަދަށް އެދެންވީ އެވެ. ގިނަގިނައިން ޤުރުއާން ކިޔަވައި އެއިން ބަލިތަކަށް ޝިފާ ހޯދަންވީއެވެ.\nމިނޫނަސް ޒިނޭ ކުރުމާއި ފާޙިޝް ޢަމަލުތައް ހިންގުމާއި ބަނގުރާ ބުއިމާއި މަސްތުވާތަކެތި ބޭނުން ކުރުމާއި ބޮޑުބެރު ޖެހުމާއި މިއުޒިކް ކުޅުމާއި ރަޙިމުގެ ގުޅުން ކެނޑުމާއީ ފަސާދަ ކުރުމާއި މައިންބަފައިންނަށް ނުކިޔަމަންތެރިވުމާއި ޙަރާމް ގޮތުގައި މުދާ ހޯދުން ފަދަ ކަންކަން ވަގުތުން ވަގުތަށް ހުއްޓާލަން ޖެހެއެވެ. އަދި ނަބަވީ އިރުޝާދުތަކަށް ފުރިހަމައަށް ބޯލަނބާން ޖެހެއެވެ. އަދި ބަލިޖެއްސެވުމާއި އެއަށް ޝިފާ ދެއްވުމަކީވެސް މާތްﷲގެ އިރާދަފުޅުގެ ދަށުގައިވާ ކަމެއްކަން ޤަބޫލުކޮށް ރައްކާތެރި ވުމުގެ ސަބަބުތަކުގައި ހިފައި ފުރިހަމައަށް އެއިލާހަށް ވަކީލު ކުރަން ޖެހެއެވެ. ކޮންމެ ވަގުތެއްގައިވެސް މަރާއި ބައްދަލު ކުރަން ޖެހިދާނެކަމަށް ޓަކައި ހެޔޮ ޢަމަލުތައްކޮށް އެ މަރަށް ތައްޔާރުވާން ޖެހެއެވެ. އަދި ޤިޔާމަތުގެ ބޮޑު ހެލުން ގަނޑާއެކު ހުޅަނގު ފަރާތުން އިރު އަރައި ލޯތައް ބޮޑު ވާނެ ދުވަހަކަށް ތައްޔާރުވާން ޖެހެއެވެ.\nﷲ ސުބްޙާނަހޫ ވަތަޢާލާ މި ނުރައްކާތެރި ބަލި މަޑުކަމުން އަޅަމެންނާއި އަޅަމެންގެ މައިންބަފައިންނާއި ދަރިންނާއި ރަށްތަކާއި އެންމެހައި މުސްލިމުން ސަލާމަތްކުރައްވާ ރަށްކާތެރި ކުރަށްވާށިއެވެ. އާމީން.


Taxi Driver In Amaan Dheefi - Kulli Akah Aguthahvves OK Vehjje - Vaguthu\nޓެކްސީ ޑްރައިވަރުން އަމާން ދީފި - ކުއްލިއަކަށް އަގުތައްވެސް އޯކޭވެއްޖެ\n2 އަހަރު ކުރިން ( އޮގަސްޓް 6, 2019 )\nމާލޭގައި ދުއްވަމުންދާ ޓެކްސީއެއް – ވަގުތު އިމޭޖްސް: އިބްރާހިމް ޝާބިލް\nމާދަމާ އަކީ މާލެ ސަރަހައްދުގައި ޓެކްސީ ތަކުން އައު ގަވާއިދުގައިވާ އަގުތަކަށް އަމަލު ކުރަން ފަށަން ޖެހޭ ދުވަހެވެ. އައު އަގުތަކާއެކު ރައްޔިތުންނަށް އެތައް ގޮތަކުން އުފާވެރިކަން ގެނެސްދިން ނަމަވެސް، ބައެއް ޓެކްސީ ޑްރައިވަރުންނަށް އެ އަގުތައް ކަމަކު ނުދިޔައެވެ. އެ އަގުތަކަކީ މާ ކުޑަ އަގުތަކެއް ކަމަށާއި، އެ އަގުގެ ސަބަބުން ހަރަދުތައް ނުބެލެހެއްޓޭނެ ކަމަށް ބައެއް ޑްރައިވަރުން ވަނީ ބުނެފައެވެ. އަދި އެ ގަވާއިދަށް އަމަލުކުރުން ފަސްކުރުމަށް ސިވިލް ކޯޓަށް މައްސަލައެއް ވެސް ހުށަހެޅިއެވެ.\nމިގޮތަށް ޓެކްސީ ޑްރައިވަރުންގެ ފަރާތުން ވާހަކަދައްކާފައިވަނިކޮށް މިއަދު ނޫސްވެރިންނާ ބައްދަލުކޮށް ޓެކްސީ ޑްރައިވަރުންގެ ފަރާތުން އަބްދުﷲ އިބްރާހިމް ވިދާޅުވީ، ޓްރާންސްޕޯޓް މިނިސްޓްރީން ކަނޑައެޅި އަގުތަކާ މެދު އެއްވެސް މައްސަލައެއް ނެތް ކަމަށެވެ. އަދި އެޕްލިކޭޝަންތައް ބޭނުން ކުރުމުގައި ވެސް ޑްރައިވަރުންގެ މައްސަލައެއް ނެތް ކަމަށެވެ.\nއަބްދުﷲ އިބްރާހިމް ވިދާޅުވީ، މައްސަލައަކަށް ވަނީ ސަރުކާރުންވެސް އެންމެ ފުރަތަމަ ދެއްކި މީޓަރު ހަރުކުރާ ވާހަކަ ކަމަށާއި، އަދި މީގެ ކުރިން މަޝްވަރާ ވެސް ކުރެވުނީ އެކަމަށް ކަމަށްވެފައި، އެކަން ކުރުމުގެ ބަދަލުގައި ވަކި އަގުތަކެއް ކަނޑައެޅުން ކަމަށެވެ.\nޓްރާންސްޕޯޓް މިނިސްޓްރީން ކަނޑައެޅި އަގުތައް ކުޑަކަމަށް ބުނެ ދިވެހި ޑްރައިވަރުގެ ޖަމިއްޔާގެ ނަމުގައި ހަތަރު ޓެކްސީ ސެންޓަރަކުން ޓްރާންސްޕޯޓް މިނިސްޓަރ އައިޝަތު ނަހުލާއަށް ފޮނުވާފައިވާ ސިޓީއެއް މީސްމީޑިއާގައި ވަނީ ދައުރުވެފައެވެ.\nއެ ސިޓީގައި ބުނެފައި ވަނީ މިނިސްޓްރީން އަގުތައް ކަނޑައަޅާފައި ވަނީ ޑްރައިވަރުންނާއި މަޝްވަރާ ނުކޮށް ކަމަށެވެ. "އިއުލާނުގައިވާ ޓެކްސީ ކުރުމުގެ އަގުތައް އަޅުގަނޑުމެންގެ ސެންޓަރުތަކުން ބަލައި ނުގަންނާނެކަމާއި އަދި މިއަގުތަކަށް އަމަލެއް ނުކުރާނެ ކަމުގައި އަދަބުވެރިކަމާއި އެކު ދަންނަވަމެވެ." ސިޓީގައި ޑްރައިވަރުންގެ ޖަމިއްޔާ އިން ބުނެފައި ވެއެވެ.\nޑްރައިވަރުން ދަތުރު ކުރާނެ އަގުކަމަށް އެ ސިޓީގައި ބުނެފައި ވަނީ މާލެ ސަރަހައްދުގައި ކޮންމެ ދަތުރަކަށް 30 ރުފިޔާ، އެއާޕޯޓް ދަތުރުގެ އަގު ލަގެޖާ އެކު 120 ރުފިޔާ ހުޅުމާލޭ ފޭސް-1 އަށް 120 ރުފިޔާ އަދި ހުޅުމާލޭ ފޭސް-2 އަށް 150 ރުފިޔާއެވެ.\nމިއީ މިހާރު މިނިސްޓްރީން ކަނޑައަޅާފައިވާ އަގުތަކަށް ވުރެ ބޮޑު އަގުތަކެކެވެ.\nމިއަދުގެ ނޫސްވެރިންގެ ބައްދަލުވުމުގައި ޑްރައިވަރުން ބުނީ، ޑްރައިވާސް އެސޯސިއޭޝަންގެ ނަމުގައި ދައުރުވަމުންދާ ސިޓީއަކީ ބަޔަކު ހަދާފައިވާ އެއްޗެއް ކަމަށެވެ. އަދި އެފަދަ ސިޓީއެއް އެއްވެސް ފަރާތަކަށް ފޮނުވާފައިނުވާ ކަމަށްވެސް އެ އެސޯސިއޭޝަނުން ވަނީ ބުނެފައެވެ.\nއަދި ސިވިލް ކޯޓަށް ވަގުތީ އަމުރެއް ހޯދަން އެދުނީ، ޓްރާންސްޕޯޓުން އެކުލަވާލި ގަވާއިދު ހަދާފައި ވަނީ ޑްރައިވަރުންނާއި، މަޝްވަރާކޮށްފައިކަަމަށް ބުނި ނަމަވެސް މަޝްވަރާނުކޮށް އެކަން ކުރުމުން ކަމަށް، މިއަދު ބޭއްވި އެ ނޫސްވެރިންގެ ބައްދަލުވުމުގައި ޑްރައިވަރުން ވަނީ ބުނެފައެެވެ.\nއައު ގަވާއިދުގައިވާ އަގުތަކަށްވުރެ ބޮޑު އަގެއްގައި ޓެކްސީތަކުން ދަތުރު ކުރޭތޯ ބެލުމަށް ފުލުހުން ވަނީ ހާއްސަ އޮޕަރޭޝަނެއް ފަށާފައެވެ.\nއެޗްއީއޯސީން ޓެކްސީތަކަށް ދައްކަން ޖެހޭ ހަތަރު ލައްކަ ރުފިޔާ ނުދީ ހިފަހައްޓާފައި\nއޮގަސްޓް 6, 2019 21:06\nޓެކްސީ ޑްރައިވަރުންވެސް އުޅެނީ ރައްޔިތުން ދޮވެލަން ވިއްޔާ. މިހާރު އޮންނާނެ އެއްޗެއް ވިސްނިފަ\nއޮގަސްޓް 6, 2019 21:21\nކޮބާ މިހާރު ތިބޭނީ ރަގަޅަވެސް ރާކަނި މަސް ކެވިފަ !\nއޮގަސްޓް 6, 2019 21:40\nޓެކްސީތަކުން ނަފާއެއް ނުވާވާހަކަ ދެއްކީމަ ގަބޫލެއް ނުކުރަން.ކާރުގެ ވެރިމީހާއަށް 500 ރުފިޔާ ދުވާލަކު ދޭގޮތަށް ކާރުދުއްވައިދޭ މީހުން ގިނައިންއުޅެނީ.ކާރަށް ގެއްލުމެއް ވެއްޖެނަމަ މަރާމާތުކުރަނީ ދުވާލަކު 500 ރުފިޔާ ލިބޭ ކާރުގެ ވެރިމީހާ.ޑްރައިވަރަށް ވެރިމީހާއަށް ދޭނެ 500 ލިބިފަ ޕެޓްްރޯލް އަޅަން 200 ލިބިފަ 800 ނުވަތަ 1000 ރުފިޔާ ލިބުނީމަ އެވީ ކާރުބާއްވާފަ ފައިބަން. ޕާޓްޓައިމް ޖޮބެއްގަ އުޅުމަށްވުރެވެސް ލުއިކޮށް.ހެނދުނު ސުކޫލްދަތުރާ އޮފީސް ދަތުރުތަށް ނިންމާލާފަ ކޮފީގަ ގަޑިއިރެއްވަރު ކޮށްލާފަ ދެންއަރާ މެންދުރުކާން ވާއިރަށް ހަރަދުކަނޑާ 1000 ވަރު ހުންނާނީ ހޯދާފަ.ގިނަކާރުތަކުގަ ދެ މީހުން އުޅޭނެ އެކަކު ފޭބީމަ އަނެކަކު އަރާގޮތަށް.މި ދެމީހުންވެސް އެމީހުންގެ އާއިލާއަށް ހަރަދުކުރަނީ ހަމަ ކާރުދުއްވައިގެން ދެންކިހިނެއް އެއްޗެއްނުލިބޭޔޭ ބުނީމަ ގަބޫލުކުރާނީ.އަނެއްކާ ލަންބަރގިނީކާރުގަ ޓެކްސީކުރަން ވިސްނާނީވެސް އެކާރުދުއްވައިގެން ނަފާއެއް ލިބޭނެކަމަށް ވާތީނޫންތަ؟އެއަށްވުރެ އަގުހެޔޮ ކާރެއްވެސް ޓެކްސީއަކަށް ހަމަ ކަމުދާނެދޯ؟ކަންނެލި އޮޑިއެއް ދުއްވަންޏާ ވާވެލާވެލި އަދި ބުޅިކަންވާރު ހޯދަންޖެހޭނެ ކާރުދުއްވަންޏާ މަރާމާތުކުރަންވެސް ޖެހޭނެކަން އެނގިތިބެ ނޫންތަ\nއޮގަސްޓް 6, 2019 21:43\nއޭތިވީ ކިހިނެއް.. ޓެކްސީތަކުގެ ޓެކުސް ކަނޑާލީތަ ؟؟\nއޮގަސްޓް 6, 2019 21:58\nރިސްވަތޭ ރިސްވަތޭ ހަމަހިފީ\nއޮގަސްޓް 6, 2019 21:59\nމިއޮތީ ވިންކޮށްފަ... ދެންއަތްޖަހާ...\nއޮގަސްޓް 6, 2019 22:00\nސަރުކަާރުން ޑީލެއް ހެދީ ދުވަސް ކޮޅަކުން އަގު ބޮޑު ކޮއްދޭނަމޭ ބުނި. މިއީ ކައުންސިލް އިނތިހާބަށް ޖެހި މަޅި އެއް ބަލަން ތިބޭތި.\nއޮގަސްޓް 6, 2019 22:11\nށސަރުކާރުންވެސް ފުލެޓުތަކުގެ އަގުތައްވެސް ތިރިކުރަން ފެނޭ\nއޮގަސްޓް 6, 2019 22:19\nގަޓު ހުރިކަމަށް ހެދިގެން އުޅުނު ޓެކުސީ ޑުރައިވަރުން އަންހެނުނެއްގެ ކުރިމަތީގައި ސައިޒަށް ތިރިވެއްޖެ. ސާބަސް މިނިސްޓަރ ނަހުލާ.\nއޮގަސްޓް 6, 2019 22:38\nއެއީ މިސަރުކާރުގެ މޮޅުކަން. ހިންގާ ސިޔާސަތުގެ ހަރުދަނާކަން. އެމީހުން ރުއްސައިގެން ކަންކަން ރަނގަޅު އެކޮށްލީ\nއޮގަސްޓް 6, 2019 23:55\nއެމީހުން މިސަރުކާރައްވުރެ ބޯރަނގަޅު. ގޮތްދޫކުރީ މީޓަރ ހަރުކުރަން ސަރުކާރުންއެއްބަސް ވީމަ. މީޓަރ ހަރުކުރީ އެމީހުންނައް މޮޅު، މިކާރުބާރު ބޮޑު މާލޭގަ އެއްތަނުން އަނެއްތަނައްދާން ލައްކަވުގުތުދެ. މީޓަރ އިންނާނީޖެހިފަ، ކިތަންމެ އިރެއްވިޔަސް އެމީހުންނައްކީއް ރަނގަޅީވެސް ދެން ބޮޑައް މަގުތައް ތޮއްޖެހިފައޮތީޔާ.\nއޮގަސްޓް 7, 2019 00:42\nވައްތަރު ޖެއްސުމުގެ ބަދަލުގައި ރީތިކޮއް ޖަޒީރާ ދިރިއުޅުމުގައި ދަތުރު ފަތުރު ތަކުން ދިވެހިން އަތް ފޯރާ ފަޝައް ގެނުއުމަކީ އަޅުގަންޑުމެންގެ އެދުން މިކަން މިކުރެވުނު ގޮތާމެދު ސަރުކާރުން ހިން ހަމަޖެހޭ ކުރިޔައް އޮތް ތަނުގައި މިއަގައް ހޮޔޮ ކުރެވެން ޖެހޭނެކަމަށް ދެކެން ނޫނީ ޓެކުސީ އުވާލާ އެފެންވަރުގެ ނުވަތަ އެއައްވުރެ ފުޅާ އަގު ހެޔޮ އެހެން ބުަރޭންޑެއް ތަޢާރަފު ކުރަން ވިސް ނަން # ރައްޔަތުން ގެ އުފާވެރިކަން ރައްޔަރުންގެ ތާހިރު ދިރި އުޅުން\nއޮގަސްޓް 7, 2019 01:40\nޢަންނިގެ ލޭބޮއިފަ ތިބި މީހުން މިސަރުކާރުން ކުރާކޮންމެ ކަމެއްއޯކޭވާނެ\nއޮގަސްޓް 7, 2019 07:21\nދެން ޓެޖްސީ ސެންޓަރަކަށް ނުގުޅާނަން\nތިހާ މުޑުދާރުވީމާ ބަލައެއް ނުގަނެވޭނެ.\nއޮގަސްޓް 7, 2019 07:38\nވަރަށް ރަނގަޅު ބަދަލެއް މި ގެނެވުނީ. އުފާކުރަން.. ހިތަށް އެރި ގޮތަކަށް ކަންތައްތައް ނުވާނެކަން މިއިން އިނގެނީ.. އަދި ޓެކްސީ މިހާ ބައިވަރު ތިބޭ އިރު ޓެކްސީ ގަނޑެއް ލިބޭނީވެސް އެހާ އުނދަގުލުން. ދުވަހަށް ބޭނުންވާ ވަރު ހަމަކޮށްފައި މަގުމަތީ ކޮންމެވެސް ދިމާލެއްގައި ޕާކުކޮށްފައި ގޮސް ތިބޭނީ ނިދަން. ވަރަށް ޒިންމާދާރު މަކަރުވެރި ބައެއް މިއީ. އަދި ބައެއް ޓެކްސީ ޑްރައިވަރުން ވަރަށް ރޫޑް ވާނެ މީހުނަށް.\nއޮގަސްޓް 7, 2019 08:31\nމިފަހަރު ތަމްސީލުވެ މިދިޔައީ ރަޢިއްޔަތުންގެ ބާރު. ޓެކްސީ ޑްރައިވަރުން ގެ ގޮތުގައި މަސައްކަތްކުރާ މީސްކޮޅުގެ އަޑަށްވުރެ ބޮޑަށް ރަޢިއްޔަތުންގެ އަޑަށް ސަރުކާރުން ކަންފަތް ދެއްވިކަމީ ވަރަށް ވިސްނުންތެރިކަމާއެކު ސަރުކާރުން ކުރެއްވި މޮޅުކަމެއް. ބަޔަކު މާބޮޑަށް ބޮޑާވެގެންފިނަމަ އެބަޔަކު ބިމަށް ތިރިވާނެ ދުވަސް ވަރަށް ގާތްވާނެ. މަގުމަތިން އަތްނެގުމުން ހުއްޓާފާމެ ދާން ބޭނުންވާ ތަން ބުނީމާ ބޯ ހޫރާލާފައި ދިއުން.. ޓެކްސީ ބޯޑްގައި ފެހިއަލި ބަހައްޓާގެން ހުސް ޓެކްސީ އަންނަނިކޮށް މީހަކު އަތް ނެގުމުން ކުއްލިއަކަށް ރަތް އައްޔަށް ބަދަލު ކޮއްލުން ފަދަ ބޮޑާ ޢަމަލުތައް މިހާރުއްސުރެ ހުއްޓާލުން ރަގަޅު.


"Aa Runway Hulhuvumun Europe Ge Gina Airline Thakun Raajje Ah Dhathuru Fashaane" - Vaguthu\n"އާ ރަންވޭ ހުޅުވުމުން ޔޫރަޕްގެ ގިނަ އެއާލައިންތަކުން ރާއްޖެއަށް ދަތުރުތައް ފަށާނެ"\nވެލާނާ އިންޓަނޭޝަނަލް އެއާޕޯޓްގެ އާ ރަންވޭގެ މަސައްކަތް ނިމި އޮގަސްޓް ނިމުމާއި އެކު ޔޫރަޕްގެ އެއާލައިންތައް ވެސް ހިމެނޭ ގޮތައް އިތުރު އެއާލައިންތަކުން ރައްޖެ އަށް ދަތުރުތައް ފަށާނެ ކަމަށް އިކޮނަމިކް މިނިސްޓަރު މުހައްމަދު ސައީދު ވިދާޅުވެއްޖެއެވެ.\nމިނިސްޓަރު ސައީދު މިހެން ވިދާޅުވެފައި ވަނީ ރާއްޖެއަށް ދަތުރުކުރާ ޔޫރަޕްގެ ބޮޑެތި އެއާލައިންތަކުން ރާއްޖެއަށް ދަތުރު ކުރުން ހުއްޓާލަން އުޅޭކަމަށް ރާއްޖެއަށް ކަނޑައަޅުއްވާފައި ހުންނަވާ ޖަރުމަންވިލާތުގެ ސަފީރު ވިދާޅުވެފައި ވަނިކޮށެވެ.\nމިނިސްޓަރު ސައީދު ރޭ ކުރެއްވި ޓްވީޓެއްގައި ވިދާޅުވީ "(ރަންވޭ ނިމުމުން) ޔޫރަޕްގެ ގިނަ އެއާލައިން ތަކުން ވެސް ރާއްޖެ އަށް ދަތުރުތައް ފަށާނެ. މިއާ އެކު ރާއްޖެ އަށް މުޅިން އަލަށް އޭ-380 މަރުކާގެ ފްލައިޓްތައް ވެސް ޖައްސަން ފަށާނެ" ކަމަށެވެ.\nއެއާބަސް 380 މަރުކާގެ ފްލައިޓަކީ މިހާރު ދުނިޔޭގައި ދުއްވާ އެންމެ ބޮޑު ފްލައިޓެވެ. ވެލާނާ އިންޓަނޭޝަނަލް އެއާޕޯޓްގެ އާ ރަންވޭ ތަރައްޤީ ކުރަނީ އޭ-380 ޖެއްސޭ ވަރަށެވެ.\nމިހާރު މަސައްކަތް ކުރިއަށް ގެންދާ ވެލާނާ އިންޓަނޭޝަނަލް އެއާޕޯޓްގެ އާ ރަންވޭ މިއަހަރުގެ ފަހު ކުއާާޓަރުގައި ހުޅުވަން ވަނީ އަމާޒު ހިފާފައެވެ. ރަންވޭގައި ތާރު އެޅުމުގެ މަސައްކަތް މިހާރު ވެސް ވަނީ ފަށާފައެވެ. ރަންވޭގެ މަސައްކަތް ހަފްތާގެ ހަތް ދުވަހު ދުވާލަކު 24 ގަޑިއިރު ދަނީ ކުރަމުންނެވެ.


Player profile: Harry Kane | Mihaaru\nއިންގްލެންޑްގެ ކެޕްޓަން ކޭން --- ފޮޓޯ: ދި ގާޑިއަން\n10 ޖޫން 2021 - 14:39\nޕްރިމިއާ ލީގު ގޯލްޑަން ބޫޓް، ޕްރިމިއާ ލީގު ޓީމު އޮފް ދަ ސީޒަން، އިންގްލެންޑް ބެސްޓް ޕްލޭއާ އެވޯޑް - އިންޑިވިޖުއަލް އެވޯޑްތަކުން ކޭންގެ ޕާސަނަލް ޓްރޮފީ ހަރުގަނޑު ފުރިއްޖެ އެވެ.\nނަމަވެސް އިންޑިވިޖުއަލް އެ ވޯޑަކީ އޭނާ އެހާ ސަމަލުކަން ދޭ ކަމެއް ނޫނެވެ. އެ އެވޯޑްތައް ލިބުނަސް ހާއްސަ އުފަލެއް އޭނާ އަށް ނުލިބޭ ކަމަށް މެއި މަހު ކޭން ވަނީ ބުނެފަ އެވެ.\n"ޓީމެއްގެ ގޮތުގައި ހޯދާ ކާމިޔާބު އަހަންނަށް މާ ހާއްސަ،" މިދިޔަ މަހު ކޭން ބުނެފައި ވެއެވެ.\nޓޮޓެންހަމް ހޮޓްސްޕާސްގެ ފޯވަޑުގެ ތަށި ހަރުގައި މަދުވާނީ ޓީމެއްގެ ގޮތުގައި ކާމިޔާބު ހޯދައިގެން ލިބޭ ޗެމްޕިއަނެއްގެ މެޑަލް އެވެ. ފަހަރުގައި މިފަހަރުގެ ޔޫރޯ އަކީ އެކަން ހާސިލުވުމުގެ ފަހަރެއް ކަމަށް ބެލެވެ އެވެ.\nޔޫރޯ ކާމިޔާބު ކުރާނެ ގައުމުތަކުގެ އެންމެ ކުރީ ސަފުގައި މިހާރު އިންގްލެންޑް ހިމެނެ އެވެ. ރަޝިއާގައި 2018 ގައި ބޭއްވި ވޯލްޑް ކަޕްގެ ސެމީ ފައިނަލަށް އިންގްލެންޑް ދަތުރު ކުރުމުން، އެ ޓީމާ މެދު އުންމީދު ކުރަން ފަށައިފި އެވެ. ވޯލްޑް ކަޕްގައި އިންގްލެންޑް އެހާ ހިސާބަށް ދަތުރު ކުރުމުގައި އެންމެ މުހިންމު ދައުރެއް އަދާ ކުރީ ކޭން އެވެ.\nމިފަހަރު ޔޫރޯގައި ފެންނާނެ އެންމެ މޮޅު ސެންޓަ ފޯވަޑުންގެ ތެރޭގައި އެއް ވަނަ ލިބެނީ ކޭން އަށެވެ. އިންގްލެންޑުގެ ކޯޗު ގެރެތު ސައުތުގޭޓަށް އޮތް އެންމެ ބޮޑު އިތުބާރަކީ ގޯލާ ރަށްޓެރި ކުޅުންތެރިޔަކަށް ކޭން ވުމެވެ. "ގޯލް މެޝިން" ގެ ގޮތުގައި މަޝްހޫރުވެފައިވާ ކްރިސްޓިއާނޯ ރޮނާލްޑޯ ފަހަތަށް ޖައްސާލުމަށް ފަހު، ޔޫރޯ ކޮލިފައިންގައި އެންމެ ގިނަ ލަނޑު ޖެހީ ކޭން އެވެ. އެހެން ނަމަވެސް ލަނޑު ޖެހުން އެއީ އޭނާގެ ހުރި ހަމައެކަނި ކޮލިޓީއެއް ނޫނެވެ.\nރިޕަބްލިކް އޮފް އަޔަލޭންޑަށް ކޭންގެ ބައްޕަ، ޕެޓް ކޭން އުފަންވެފައި ވުމުން، އެ ގައުމުގެ ގައުމީ ޓީމަށް ކުޅުމުގެ ޝަރުތު ކޭންގެ ކިބައިގައި ހަމަވެ އެވެ. ނަމަވެސް އިންގްލެންޑްގެ ގައުމީ ޓީމަށް އިސްކަން ދިން، ކޭންގެ އަނެއް ކޮލިޓީ އަކީ ދަނޑުމަތީގައި އޭނާ ދައްކާ ނަމޫނާ އެވެ.\nއިންގްލެންޑްގެ ކޯޗުކަމާ، ސައުތުގޭޓް ހަވާލުވެ، ޓީމުގެ ކެޕްޓަން ބޭންޑް ކޭން އަށް ދިނީ އޭނާ އަށް ވުރެ ގިނަ ދުވަހު ގައުމީ ޓީމަށް ކުޅުނު ކުޅުންތެރިން ވެސް ތިއްބަ އެވެ. ނަަމވެސް ސީނިއާ އެހެން ކުޅުންތެރިންނަށްވުރެ ކޭން މެޗުއާ ވެފައި ލީޑާޝިޕް ރަނގަޅެވެ.\nޓޮޓެންހަމް ދޫކޮށްލަން ބޭނުންވާ ކަމަށް ކޭން ވަނީ ބުނެފަ އެވެ. އިނގިރޭސި ޓްރާންސްފާ ބާޒާރުގައި މިފަހަރު އެންމެ އަގުބޮޑުކޮށް ކްލަބު ބަދަލު ކުރާނެ އެއް ކުޅުންތެރިޔަކަށް ކޭން ވުމުގެ ފުރުސަތު އެބައޮތެވެ. އޭނާ ގެންދަން މެންޗެސްޓާ ސިޓީ އާއި ޗެލްސީން ދަނީ މަސައްކަތް ކުރަމުންނެވެ.\nއިގިރޭސިވިލާތުގެ ގައުމީ ޓީމް ޕްރޮފައިލް ކުޅުންތެރިންގެ ޕްރޮފައިލް


Tom Cruise, bodu masahkatheh nimmaalaifi | ThePress\nޓޮމް ކުރޫޒް، ބޮޑު މަސައްކަތެއް ނިންމާލައިފި\n13 September 2021, 11:49\n"މިޝަން އިމްޕޮސިބަލް 7" ގެ ޑައިރެކްޓާ ޑައިރެކްޓާ ކްރިސްޓަފާ މެކުއާރީ (ވ) އަދި ބަތޮލް ޓޮމް ކުރޫޒް / ފޮޓޯ: ދަ ޔޫބީޖޭ | ކްރިސްޓަފާ މެކުއާރީ އިންސްޓަގްރާމް\nދިވެހިންގެ މެދުގައިވެސް ބޮޑު މަގުބޫލު ކަމެއް ހޯދާފައި ވާ ހޮލިވުޑް ބަތޮލް ޓޮމް ކުރޫޒްގެ ކުޅަދާނަ އެކްޓިންގް ފެނިގެންދާ ފިލްމު، "މިޝަން އިމްޕޮސިބަލް 7"ގެ ޝޫޓިންގް ނިންމާލައިފިއެވެ.\nކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމުގެ ތެރޭގައި، ފިލްމުގެ ޝޫޓިންގްގެ މަސައްކަތްތަކަށް އަހަރަކަށްވުރެ ދިގުލާ ދިޔައެވެ.\nބޮޑެތި ގޮންޖެހުންތަކަކާ "ޑިލޭ" ތަކަކާއެކުވެސް ފިލްމުގެ ޝޫޓިންގް ނިންމާލިކަން ހާމަ ކުރަމުން، ޑައިރެކްޓާ ކްރިސްޓަފާ މެކުއާރީ ވަނީ، ފިލްމުގެ ކާސްޓާއި ކުރޫއަށް، އޭނާގެ އިހުލާސްތެރި ޝުކުރު އަދާ ކޮށްފައެވެ.\nފިލްމު ލީޑު އެކްޓަރު އަދި ކޯ ޕްރޮޑިއުސަރު، ޓޮމް ކުރޫޒްއާއެކު ނަގާފައި ވާ ފޮޓޯއެއް ސޯޝަލް މީޑިއާއަށް ދޫކޮށްލަން ޑައިރެކްޓަރު ބުނީ، ބޭނުންވަނީ ރަނގަޅު މީހުން ކަމަށެވެ. ކަމެއް ނުކުރެވޭނެ ހުރިހާ ހާލަތެއް ނުވަތަ "އިމްޕޮސިބަލް" ހާލަތެއް މެދުވެރިވުމުންވެސް ފިލްމުގެ ޝޫޓިންގް ނިންމާލެވުނީ، އޭނާގެ ވަރުގަދަ ޓީމުގެ ސަބަބުން ކަން ދޭހަވާ ފަދަ މޭރުމަކުން މެކުއަރީ ވަނީ ވާހަކަ ދައްކާފައެވެ.\nއިޓަލީ، ނޯވޭ އަދި އިންގްލަންޑްގައި މަންޒަރުތައް ނެގި "މިޝަން އިމްޕޮސިބަލް 7" އަށް ކުރިމަތިވި އެންމެ ބޮޑު ގޮންޖެހުމަކީ ކޮވިޑް-19ގެ ބަލިމަޑުކަމެވެ. ބައެއް ގައުމުތަކުގެ ކޮވިޑް ޕްރޮޓޮކޯލްތައް ހަމަޖެހިފައި އޮތް ގޮތުން، ލޮކޭޝަން ބަދަލު ކުރަނ ޖެހުން ފަދަ ތަކުލީފު ބޮޑެތި ބަދަލުތަކެއްވެސް ފިލްމުގެ ކުރޫއިން ވަނީ ތަހައްމަލު ކޮށްފައެވެ.\nފިލްމުގެ ޝޫޓިންގްގެ މަސައްކަތް ނިމުނު ކަމުގައި ވީ ނަމަވެސް، އޭނަގެ ރޯލު، "އީތަން ހަންޓް"ގެ ގޮތުގައި ޓޮމް ކުރޫޒް އެނބުރި އަންނަ "މިޝަން އިމްޕޮސިބަލް 7" ސްކްރީނުން ބަލާލުމަށް އަދި ދިގު އިންތިޒާރެއް ކުރަން ޖެހެއެވެ. ފިލްމު ރިލީޒް ކުރާ ތާރީހު އަނެއްކާވެސް ފަސްކޮށްފައި ވާއިރު، މިހާރު މި ފިލްމު އަޅުވަން ތާވަލު ކޮށްފައި ވަނީ، ސެޕްޓެމްބަރު 30، 2022 އަށެވެ.\nހޮލީވްޑް ކޮވިޑް-19 މުނިފޫހިފިލުވުން ލައިފްސްޓައިލް ލޮކްޑައުން


Fulhadhoo rayyithunge ihusaasthah Raees ge an'bikanbalunna hissakuravvaifi Fulhadhoo rayyithunge ihusaasthah Raees ge an'bikanbalunna hissakuravvaifi\nފުޅަދޫ ރައްޔިތުންގެ އިޞުސާސްތައް ރައީސްގެ އަނބިކަނބަލުންނާ ޙިއްސާކުރައްވައިފި\nރައީސުލްޖުމްހޫރިއްޔާގެ އަނބިކަނބަލުން ފާޠިމަތު އިބްރާހީމް ފުޅަދުއަށް ކުރެއްވި ދަތުރުފުޅުގެތެރެއިން / ފޮޓޯ : ޕީއެސްއެމް ނިއުސް\nރައީސުލްޖުމްހޫރިއްޔާގެ އަނބިކަނބަލުން ފާޠިމަތު އިބްރާހިމް ބ އަތޮޅަށް ކުރައްވަމުންގެންދަވާ ދަތުރުފުޅުގައި އެއަތޮޅު ފުޅަދޫއަށް ވަޑައިގަތުމުން އެރަށު ރައްޔިތުންގެ އިޙުސާސްތައް އެކަމަނާއާ ޙިއްސާކުރައްވައިފިއެވެ.\nރައީސުލްޖުމްހޫރިއްޔާގެ އަނބިކަނބަލުން ފާޠިމަތު އިބްރާހީމް ފުޅަދުއަށް ކުރެއްވި ދަތުރުފުޅުގައި އެންމެ ފުރަތަމަ ބައްދަލުކުރައްވާފައިވަނީ އެރަށުގެ ޚާއްޞައެހީއަށް ބޭނުންވާ ފަރާތްތަކާއެވެ. އެއަށްފަހު އެކަމަނާ ދެން ބައްދަލުކުރެއްވީ އެރަށުގެ އިސްރަށްވެހިންނާއި ޒުވާނުން އަދި ކަނބަލުންނާއެވެ.\nތިން ސަތޭކައެއްހާ ކުޑަ އާބާދީއެއް ދިރިއުޅެމުން އަންނަ ފުޅަދޫގެ ރައްޔިތުން ވަނީ ރައީސްގެ އަނބިކަނބަލުންނާ ބައްދަލުވެ އެރަށުގެ ރައްޔިތުންގެ ހުރި ކަންބޮޑުވުންތައް ވަރަށް އަސަރާއެކު އެކަމަނާއާ ޙިއްސާ ކުރައްވާފައެވެ. އެގޮތުން އެރަށު ރައްޔިތުންގެ އެންމެ ބޮޑު ކަންބޮޑުވުމަކަށް ފާހަގަކުރީ އެރަށުގެ ލަފާފުރުމުގެ ދަތިކަމެވެ. ހަމައެއާއެކު ރައްޔިތުންވަނީ އެރަށުގެ ސްކޫލުގެ ޖާގައިގެ ދަތިކަމާއި ކަރަންޓުގެ މައްސަލައަށްވެސް އަވަސް ޙައްލެއް ހޯދައިދިނުމަށް ރައީސްގެ އަނބިކަނބަލުން އަރިހުގައި ދަންނަވާފައެވެ.\nމިކަންކަމަށް ޖަވާބުދެއްވަމުން ރައީސްގެ އަނބިކަނބަލުންގެ މިބައްދަލުވުމުގައި ބައިވެރިވަޑައިގެންނެވި އިކޮނޮމިކް މިނިސްޓަރު މުޙައްމަދު ސައީދު ވިދާޅުވީ ފުޅަދުއަށް ރައީސްގެ އަނބިކަނބަލުންނާއެކު ކުރެއްވި ދަތުރުފުޅުގައި އެރަށަށް ލަފާ ފުރުމުގެ ދަތިކަން އޮތްވަރު ފެނިވަޑައިގެންނެވި ކަމަށެވެ. އަދި އެކަމަށް ޙައްލު ހޯދައި ދިނުމަށްޓަކައި އެކަމާ ގުޅުންހުރި ވުޒާރާތަކާ މަޝްވަރާ ކުރެވި އަވަސް ޙައްލެއް ހޯއްދަވައިދެއްވާނެ ކަމުގައި ވިދާޅުވިއެވެ.\nފުޅަދުއަށް ލަފާފުރުމުގައި މިހާރު ބޭނުންކުރަމުންދަނީ އެރަށުގެ ރައްޔިތުން އަމިއްލަގޮތުން ހަދާފައިވާ ފާލަމެކެވެ. އަދި އެރަށަކީ ގެސްޓް ހައުސް ވިޔަފާރި ފުޅާވަމުން އަންނަ ރަށަކަށްވާއިރު، މުޅި ރަށަށާއި ގެސްޓްހައުސްތަކަށް އެއްފަހަރާ ކަރަންޓު ފޯރުކޮށްދިނުމަށް ބޭނުން ކުރަމުން އަންނަނީ އެންމެ ދެ ޖަނަރޭޓަރެވެ.


Alhugandu nethas party ah minikaa baazu thakeh savaaruviya nudheythi: Yameen | Mihaaru\nއަޅުގަނޑު ނެތަސް ޕާޓީއަށް މިނިކާ ބާޒުތަކެއް ސަވާރުވިޔަ ނުދޭތި: ޔާމީން\n27 ނޮވެމްބަރ 2019 - 23:25 58 comments\nދައުލަތުން ކުރާ މަނީ ލޯންޑްރިންގެ ދައުވާގެ ހުކުމް މާދަމާ އިއްވުމަށް ކްރިމިނަލް ކޯޓުގައި ވަނީ ޝެޑިއުލް ކޮށްފަ އެވެ. ޕީޕީއެމް އޮފީސް ކުރިމަތީ މިރޭ ބޭއްވި އެއްވުމެއްގައި ޔާމީން ވިދާޅުވީ ހިތްދަތި ހުކުމަކަށް އިންތިޒާރު ނުކުރައްވާ ކަމަށެވެ. އެމަނިކުފާނަކީ މައުސޫމު މީހެއްކަމަށް މިރޭ ވެސް ތަކުރާރުކޮށް ވިދާޅުވި އެވެ. އެހެންކަމުން އަދުލުވެރި ޝަރީއަތެއް ކުރެވިއްޖެ ނަމަ ސަލާމަތް ވާނެ ކަމަށް ވިދާޅުވި އެވެ.\nފަހަރެއްގައި ދެރަގޮތެއް މާދަމާ ވެދާނެ ކަމަށާއި ޖަލަށްލާނަމަ އެ ލަނީ އެމަނިކުފާން ނޫން ކަމަށާއި އެއީ މިސަރުކާރާ ދެކޮޅަށް ކުރައްވާ މަސައްކަތް ޖަލަށް ލުން ކަމަށް ޔާމީން ވިދާޅުވި އެވެ. އަދި އެމަނިކުފާން ޖަލަށްލައިފި ނަމަ އިދިކޮޅުގެ ހަރަކާތްތައް ވަރުގަދަޔަށް ހިންގުމަށް ވަސިއްޔަތް ކުރެއްވި އެވެ.\n"ފަހަރުގައި ދެރަގޮތެއް ވެއްޖެ ނަމަ އަޅުގަނޑު ދަންނަވަން އޮތް ވާހަކައަކީ މިމަސައްކަތް މިއަށްވުރެ ވަރުގަދަޔަށް ކުރިއަށް ގެންގޮސްދޭށޭ،" އެއްވެތިބި ގިނަ ބަޔަކާ ވާހަކަ މުޚާތަބް ކުރައްވައި ޔާމީން ވިދާޅުވި އެވެ. "އަޅުގަނޑު ފަހަރެއްގައި ދުވަސްކޮޅަކަށް ތިބޭފުޅުންނާ ވަކިވެލަން ޖެހުނު ކަމަށްވީނަމަވެސް އަޅުގަނޑުމެން ޕާޓީގެ އިސްބޭފުޅުން ކުރައްވާ ކަންކަމަށް ސަމާލުވެލައްވާށޭ. މިކަހަލަ ބައްދަލުވުންތަކަށް އެބޭފުޅުންނަށް ތައީދު ކުރައްވަން. ހިތްވަރު ދެއްވަން ގިނަ ގިނައިން ވަޑައިގަންނަވާށޭ."\nކުރީފަހަރު ޖަލަށް ލުމުން ދިމާވި ގޮތަށް ކަން ވިޔަ ނުދެއްވުމަށް ޔާމީން އެދިވަޑައިގަތެވެ. ނަމަވެސް އޭރުކަންވީ ކިހިނެއް ކަމެއް ވިދާޅެއް ނުވެ އެވެ. އެހެން ވިދާޅުވީ އެމަނިކުފާން ނެތް ދުވަހަކުން ޕާޓީއާ ހަވާލުވާން އަންނަ މީހުންނަށް ފުރުސަތު ނުދެއްވުމަށް އެދިވަޑައިގަންނަވަމުންނެވެ.\n"އަޅުގަނޑު މިތާ ނެތުމަކުންނެއް އަޅުގަނޑު ޕާޓީގެ މައްޗަށް މިނިކާ ބާޒުތަކެއް ސަވާރުވިޔަ ނުދެއްވަށްޗޭ. އެއީ އެއްގޮތަކަށްވެސް ޖާގަ ދީގެން ވާނެ ކަމެއް ނޫން،" ފޯރިއާއެކު ވާހަކަ ދައްކަވަމުން ޔާމީން ވިދާޅުވި އެވެ.\n"ހިތްދަތިކަމާއި ގިލަންވެރިކަން އަޅުގަނޑާއި އަޅުގަނޑުގެ އާއިލާއިން ތަހައްމަލް ކުރާނެ. އެކަމަކު މިކަމަކީ ކޮންމެހެން ވާން ޖެހޭ ކަމެއް ކަމަށް ވަންޏާ އެކަންވެސް ވާނެ."\nއެ ޕާޓީގެ އިސް ބޭފުޅުންތަކެއް ވަރަށް ފަހުން ޖުމްހޫރީ ޕާޓީއާ ގުޅިފައިވާއިރު ޔާމީން ވިދާޅުވީ އެ ޕާޓީ ދޫކޮށް ދިޔަ މީހުން މިހާރު ހިތާމަ ކުރާ ކަމަށެވެ. އެމީހުން ދިޔައީ ހުވަފެނެއް ފެނިގެން ކަމަށާއި އެކަން ހަގީގަތަކަށް ނުވުމުން މިއަދު ތިބީ ހިތާމާގައި ކަމަށް ވިދާޅުވި އެވެ.\nއެމަނިކުފާންގެ މައްޗަށް ކުރާ ޝަރީއަތަށް މިސާލު ދައްކަވަމުން ޔާމީން ވިދާޅުވީ ދައުލަތުން ކުރާ ދައުވާގައި ބުނަނީ މީހަކު ވޮލެޓުން ނަގައި އެހެން މީހަކަށް ދޭ ފައިސާގައި ކޮރަޕްޝަން ހިމެނޭކަން ފައިސާ ހިފި މީހާއަށް އެނގެން ޖެހޭނެ ކަމަށެވެ. އެމަނިކުފާނަށް ލިބުނީ ކޮރަޕްޝަން ހިމެނޭ ފައިސާ ކަމަށް ބުނެ ކޯޓަށް ހެކިބަސް ދިން މީހުންނަށް އެއީ ކޮރަޕްޝަންގެ ފައިސާކަން ސާބިތު ކޮށްދެވިފައި ނުވާ ކަމަށް ޔާމީން ވިދާޅުވި އެވެ.\n"ހެކިދޭން މިތިބީ މިއީ ކޮރަޕްޝަންގެ ފައިސާކަން އެނގޭނޭ ތިމަންނަމެންވެސް މިތިބީ އެ ކޮރަޕްޝަންގެ ތެރޭގައޭ ބުނި ދެ މީހުން. އެއީ އަހުމަދު އަދީބާއި އަބްދުﷲ ޒިޔަތާ. އެ ދެމީހުން މިބުނަނީ ތިމަންނަމެންނަކީވެސް މި ކޮރަޕްޝަންގައި ތިބި ބައެކޭ،" ޔާމީން ވިދާޅުވި އެވެ.\nއެމަނިކުފާންގެ ޝަރީއަތް ލައިވް ކޮށްގެން ކުރިއަށް ގެންދިޔައީ ފަލީހަތް ކުރަން ކަމަށާއި އެކަމަކު އެކަން އެހެން ނުވި ކަމަށް ވެސް ޔާމީން ވިދާޅުވި އެވެ.\n"އަޅުގަނޑުގެ މައުސޫމުކަން އަޅުގަނޑު ސާބިތުކޮށްދޭން ބޭނުންވަނީ ޝަރީއަތުގެ މަޖިލީހަކު ނޫން. އަޅުގަނޑުގެ މައުސޫމުކަން ފުރަތަމަ އަޅުގަނޑު ސާބިތުކޮށްދޭން ޖެހެނީ އަޅުގަނޑުގެ އާއިލާ އަށް. އެއަށްފަހު އަޅުގަނޑު މި މަސައްކަތް ކުރާ ސިޔާސީ އާއިލާއަށް. ތިބޭފުޅުންނަށް،"\nޔާމީން ވިދާޅުވީ ފަނޑިޔާރުންނަށް ބިރު ދައްކައި ކަރަށް "ދަންމަޅިއެއް މަހާލައިގެން" ކުރިއަށް ގެންދިޔަޔަސް އެކަން ކާމިޔާބު ނުވާނެ ކަމަށެވެ. އެމަނިކުފާންގެ މައްސަލަ ބެލުމަށް ފަހުން އެކުލަވާލި ބެންޗާ ދޭތެރޭ ހިތްހަމަ ޖެހިވަޑައި ނުގަންނަވާ ކަމަށް މިރޭ ވެސް ޔާމީން ވިދާޅުވި އެވެ. އެކަމުގެ ތަފްސީލެއް ނުދެއްވަ އެވެ.\nސަރުކާރަށް ފާޑުވިދާޅުވެ ޔާމީން ވިދާޅުވީ މިސަރުކާރު މިހާރު އޮންނަނީ ހަމައެކަނި ސިފައިންނާއި ފުލުހުންގެ ތެރެއިން ލިބޭ އެއްބާރުލުމަކާ ހެދި ކަމަށެވެ. ސަރުކާރަށް ރައްޔިތުންގެ ލޯތްބެއް ތާއީދެއް ނެތް ކަމަށްވެސް ވިދާޅުވި އެވެ. މަޖިލީހުގެ ރައީސް، ރައީސް މުހައްމަދު ނަޝީދާއި ރައީސް އިބްރާހިމް މުހައްމަދު ސޯލިހް ރަށްރަށަށް ވަޑައިގެންނެވީމާ މަރުހަބާ ދަންނަވަން ނުކުންނަނީވެސް މަދު ބައެއް ކަމަށް ޔާމީން ވިދާޅުވި އެވެ.\n"ގދ. ތިނަދޫއަކީ ބޮޑު އާބާދީއެއް. މިތަންތަނަށް މިބޭފުޅުން ވަޑައިގަތީމާ ބަނދަރުމަތިން 15 ވަރަކަށް މީހުން ބައްދަލު ކުރީމައި ހަޑި ހުތުރު. އަޅުގަނޑުމެންގެ މަޑިސީލަ ޓީމުން ނަރީޝް (ޕާޓީގެ އެކްޓްވިސްޓެއް) ދިޔައީމަވެސް ބަލައި އެބައާދޭ 50 އަކަށް 60 އަކަށް މީހުން،" ޗެނަލް13 އިން ދައްކާ ޕްރޮގްރާމަކަށް އިޝާރާތް ކުރައްވައި ޔާމީން ވިދާޅުވި އެވެ.\nސަރުކާރުގައި ތިބީ އެ މަންޒަރުތަކުން ފިލާވަޅެއް ލިބިގަންނަން އެނގޭވަރު ބައެއް ނޫން ކަމަށްވެސް ޔާމީން ވިދާޅުވި އެވެ.\nދެން ތިއްބެވި ސިޔާސީ ލީޑަރުންނަށް، މިސަރުކާރާ ދެކޮޅަށް މަސައްކަތް ކުރައްވަން ކެރިވަޑައިނުގަންނަވާނެ ކަމަށް ވެސް ޔާމީން ވިދާޅުވި އެވެ.\nއިތުރު ލިޔުންތައް އިދިކޮޅު ފަރާތްތައް ޕީޕީއެމް ރައީސް އަބްދުﷲ ޔާމީން


BREAKING NEWS: Jumeirah Vittaveli Resort Ge Fire Dancer Kulli Gothakah Maru Vejje - Vaguthu\nޖުމެއިރާ ވިއްޓަވެލި ރިސޯޓްގެ ފަޔާ ޑާންސާ ކުއްލި ގޮތަކަށް މަރުވެއްޖެއެވެ.\nއޭނާ އަކީ ފިލިޕީންސްގެ ފިރިހެނެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި މަރުވި މީހަކީ ޖުމެއިރާ ވިއްޓަވެލި ރިސޯޓްގެ ކިޑްސް ކްލަބްގެ ފަޔާ ޑާންސާއެވެ.\nކޮންމެ ދުވަހަކު ހަވީރު 17:30 ގައި އޮންނަ ކޮކްޓެއިލް ޕާޓީއެއްގައި އޭނާގެ ހުށަހެޅުންތަކެއް އޮވެއެވެ. މިއަދު އޭނާ ހުށަހެޅުންތައް ހުށަހަޅައިދީ ޝޯވ ނިންމާލާފައި ދަނިކޮށް ކުއްލިއަކަށް މަރުވެގެން ވެއްޓުނީ ކަމަށް "ވަގުތު" އަށް މައުލޫމާތު ދިން މީހަކު ބުންޏެވެ.\nއޭނާ މަރުވާން ދިމާވި ސަބަބެއް ނޭނގެއެވެ.\nއޭނާގެ ހަށިގަނޑު މިހާރު އޮތީ އޭޑީކޭ ހޮސްޕިޓަލްގައެވެ.\nމިއީ ފާއިތުވި ހަދުވަސް ތެރޭގައި ރާއްޖޭގައި ކުއްލިއަކަށް މަރުވި ދިހަ ވަނަ މީހާ އެވެ. ހަ ދުވަސްތެރޭގައި މަރުވި ދިހަ މީހުންގެ ތެރެއިން އަށް މީހުންނަކީ ބިދޭސީންނެވެ. އޭގެތެރެއިން ތިން މީހުންނަކީ ފިލިޕީންސް މީހުންނެވެ.\nޖުމެއިރާ ވިއްޓަވެލީގެ ފަޔާ ޑާންސާގެ މަރާއި ގުޅިގެން ފުލުހުން ބުނެފައިއިވަނީ ޕިލިޕީންސްއަށް ނިސްބަތްވާ މީހަކު އޭޑީކޭ ހޮސްޕިޓަކަށް މިރޭ 1930 ހާއިރު ގެންގޮސްފައިވާ ކަމަށާއި އަދި ގެންދިޔަ އިރުވެސް ނިޔާވެފައިވާ ކަމަށް އޭޑީކޭއިން ރިޕޯޓްކޮށްފައިވާ ކަމަށެވެ.\nޖެނުއަރީ 17, 2019 00:01\nކުއްލި މަރުތައް ހާދަ ގިނަވެއްޖޭ!! ﷲ އަކުބަރު!!\nޖެނުއަރީ 17, 2019 00:05\nހަލޯ ހާދަ މަރެކޭ. ސުއޫދު މިހާރު ބޯ ގޮވާނެ.\nޖެނުއަރީ 17, 2019 00:07\nޢަޖައިބުން އަޖައިބު. މަރުގެންދަވަން ވީމަ ގެންދަވާނެ. ޢެކަމަކު ހާދަވަރަކަށޭ މި.ކުއްލި މަރުތައް މިމަރުވަނީ. ދެންމަރުތަކުގެ ހަގީގަތް ހޯދާމީހުން މި މަރުތަކުގެ ހަގީގަތް އަވަހަށް ހޯދައިދީބަލަ.\nޖެނުއަރީ 17, 2019 00:11\nމިސަރުކާރު އައިފަހުން މިވީ ކުޑަ ދުވަސްކޮޅުގެ ތެރޭގައި މިރާއްޖޭގައި އެކިގޮތްގޮތުން ހާދަގިނަބަޔަކު އެބަމަރުވެޔޭ. ކުށުވެރިކަމެއްބާ؟ ނޫނީ ބަދުސަރުކާރަކީބާ؟\nޖެނުއަރީ 17, 2019 02:27\nގޮތްނޭނގޭ މަރުގެލިސްޓަށް މީހަކު އިތުރުވީއެވެ. ސޫދު މިމަރުވެސް ތަހްގީގް ކުރާނެކަމަށް އުންމީދުކުރަން.\nޖެނުއަރީ 17, 2019 07:25\nއަހަ އަނެއްކާވެސް މަރެއް މިގައމުގެ މިދައުރަކީ މަރުން ފުރިގެންވާ ފަލަސުރުޚީތަކެއްތާދޯ! ޢަނެއްކޮޅުން ބައިވެރިޔާ ގެރިމޯދީގެ ޒައާމަތް މިދަނީ ރޭޕަށްފަހު މަރަކުން ތިނާގެކަމާ ގާތްކަން މިހުރީ ފިސާރި ބަދަހިކޮށް ދެންކީކޭ ކިޔާނީ މިދެޒައާމަތަކީ މަރުތަކުން ތަތްތެޅިފައިވާ ދެޒައާމަތު ދެން ކޮންރަގަޅެއްވާނީ ކޮބައިހޭ އިމްރާނާ އިލްޔާސް މިކަން ރަގަޅުވޭތޯ އެއްކަލަހެން ވާރެޔާތެމިފޯވެގެން ރިމުން ދުއާތަކެއްކޮށްލަންވީނު ނޫނީ ކޮންމެހުކުރު ދުވަހަކު އެއްކަލަހެން މަހުލޫފުމެން ބޮޑު މޮޅުދުއާއެއް ނަމަވެސް ކޮށްގެން މިކަންތަކަށް ހައްލެއް ހޯދާބަލަ ނަންބޯޑުތަކާ ސަލާންޖަހާ ދަތުރުތައް ހުއްޓާލާފަ ހެހެހޭ\nޖެނުއަރީ 17, 2019 07:41\nޤިޔާމަތް ގާތް ވުމުގެ ޢަލާމާތްތަކުގެ ތެރޭގައި ހިމެނޭ ކަމެއް ކުއްލި މަރު ގިނަވުން..\nޖެނުއަރީ 17, 2019 10:10\n? އަޅެ ރީތި ނަމެއް ލިޔެލަބާ\nޖެނުއަރީ 17, 2019 10:08\nޖެނުއަރީ 17, 2019 13:27


އިޖްތިމާއީ – ޙެޔޮބަސް\nCategory Archives: އިޖްތިމާއީ\nއަބްދުއްރަީމް މުޙައްމަދު ދިވެހިރާއްޖެ މިވަނީ ރަށްފުށުގެ ތަރައްޤީގެ އާމަރުހަލާއެއް ފެށިފައެވެ. ރައްތަކާއި އަތޮޅު އަދި ސިޓީ ތަރައްޤީ ކުރުމަށް ވަނީ ކައުންސިލުތަކެއް އުފެދިފައެވެ. މިއީ ރައްތަކުގެ ކުރިއެރުން އެންމެ ފުރިހަމައަށް ގެނެއުމަށްޓަކާ ރައްޔިތުންގެ ހިއްސާ އެންމެ ފުރިހަމައަށް ހޯދުމަށްޓަކާ އެކުލަވާލެވިފައިވާ ނިޒާމެވެ.\nPosted byއަބްދުއްރަހީމް މުޙައްމަދު، ޅޮހި(އަންދު) Apr 23, 2014 May 12, 2014 Posted inއާންމު ލިޔުން, އިޖްތިމާއީTags: އަޤީދާ\nފެންބޮކި ނުވަތަ ސައިބޯނި ބޮއްކަކީ ފެންނައިރު ވަރަށް ރީތި އެއްޗެކެވެ. ބައެއް ކުދިން ފިހާރަތަކުން ފުޅިފުޅި ގަނެގެން ވެސް ވަރަށް ރީތި ކުލަކުލައިގެ ބޮކި އަރުވާހަދައެވެ. އެކަމަކު އެ ސައިބޯނި ނުވަތަ ފެން ބޮއްކަކީ ދުނިޔޭގައިވާ އެންމެ އުމުރު ކުރު އެކައްޗެވެ. އެއީ ވަރަށް ކުޑަކުޑަ ހިނދުކޮޅަކަށް ލޮލަށް ފެންނަ ރީތި މަންޒަރެކެވެ.\nPosted byފާތުމަތު ޖުމާނާ އަބްދުލް ޙާދީ Apr 21, 2014 Apr 23, 2014 Posted inއިޖްތިމާއީ, ވާހަކަTags: ހެޔޮބަސް, އަދަބިއްޔާތު, އާންމުލިޔުން, ވާހަކަLeaveacomment on ފެންބޮކީގެ ވާހަކަ\nޑރ.ޢަބްދުލް މުޙްސިން މުޙައްމަދު “ތުއްތު ކުއްޖާ އުފަންވާއިރު ދެކޮނޑު ދޭތެރޭ ބޮލެއް ހުރެއެވެ. އެބޮލުގައި އުނގެނުން ތައްޔާރަށް އޮތް ސިކުނޑިއެއްވެއެވެ. ނަމަވެސް އެސިކުނޑީގެ ތަފާތު ބައިތައް (ބަހުރުވަޔާއި ހިސާބާއި ހެވާއިނުބައި ވަކިކުރުމާއި ޝުޢޫރުތަކާއި އެނޫންވެސް ކަންތައްތަކާ\nPosted byހެޔޮބަސް ޓީމް Mar 23, 2014 Apr 23, 2014 Posted inއިޖްތިމާއީ, ޞިއްހަތުTags: ހެޔޮބަސް, އިޖުތިމާޢީ, ސައިންސްޓެކްLeaveacomment on ތުއްތު ދަރިފުޅުގެ ވިސްނުން ތަރައްޤީ ކުރާނީ ކިހިނެއް؟\nކުއްޖަކު ލިބުމަކީ ކޮންމެ އަންހެނަކަށް ލިބޭނެ އެންމެބޮޑުއުފަލާއި ހިތްހަމަޖެހުމެވެ. ބަލިވެ އިނުމާއި ވިހެއުމަކީ އަންހެނުންގެ ހަށިގަނޑުގައި މާތް ﷲ ލައްވާފައިވާ ތަބީޢީ ނިޒާމެއްގެ ދަށުން ހިނގާކަމެކެވެ. ކޮންމެ ދެމަފިރިޔަކީވެސް އެދެމަފރިޔަކުވެސް ލިބޭ ދަރިފުޅަކީ ޞިއްހަތު ރަނގަޅު ހެޔޮހާލުގައި އުފަންވާ ކުއްޖަކަށް ހަދަންވާނެއެވެ. އެހެންކަމުން ކޮންމެ މަޔަކާއި ބަފަޔަކުވެސް ލިބޭ ދަރިފުޅާ މެދުގައި ކުރަމުންއަންނަ އުންމީދު ފުރި\nPosted byހުސައިން ނިޔާޒު / ޅޮހި Mar 22, 2014 Sep 13, 2015 Posted inއިޖްތިމާއީ, ޞިއްހަތުTags: އާންމުލިޔުން, ސިއްޙަތުLeaveacomment on ސިއްހަތު ރަނގަޅު މަޔަކަށްވުން\nލިޔުނީ: ފަތިސްތަރި ޞޮފާ / 27 ފެބްރުއަރީ 2014 ހިތާމައިގެ ކޮޅެއްވެސް ނެތް ! އިންތިހާއީ ބޮޑު ތަދެއް ލަގޮނޑިއަށް ލިބިގެން ދިޔައީ އެ އަންހެނާގެ އަމިއްލަ އެއްވެސް ކުށަކާނުލައި، އެ އަންހެނާ އަށް ލިބުނު “އަނިޔާ” ގެ ޚަބަރު ހެނދުނު ހެނދުނާ ހަވީރު ސައިޓުން ކިޔަން ފެށުމުންނެވެ.\nPosted byހުސައިން ނިޔާޒް Feb 28, 2014 Apr 23, 2014 Posted inއިޖްތިމާއީ, ވާހަކަTags: އިޖުތިމާޢީ, ސިއްޙަތު1 Comment on ނުފޮހެވޭނެ ހިތާމައެއް..!\nމާރުކޭޓުން ގަންނަ މަހުގެ ކޮލެޓީ އާ މެދު ވިސްނާލެވޭތޯ؟ މާލޭ މަސް މާރުކޭޓްގައި ވިއްކާ މަހުގެ ބޮޑު ބައި ހުންނަނީ ކެއުމަށް ބޭނުން ކުރާން ކަމުދާ ވަރަށްވުރެ މާ ބޮޑަށްވެސް ގޯސްވެފައިކަން މާރުކޭޓްގައި ތާޒާ މަސް އަދި ކާން ކަމު ނުދާ މަސް މީހުންނަށް އަންގައި ދިނުމަށް ބަހައްޓާފައިވާ ބޯޑަށް ބަލާލީމަ ޔަގީންވެއެވެ.\nPosted byހުސައިން ނިޔާޒް Feb 17, 2014 Jul 4, 2017 Posted inއިޖްތިމާއީ, ދިރޭތަކެއްޗާއި ތިމާވެށި, ސައިންސް އާއި ޓެކްTags: ދިރޭތަކެއްޗާއި ތިމާވެށި, ސިއްޙަތުLeaveacomment on މާރުކޭޓުން ގަންނަ މަހުގެ ކޮލެޓީ އާ މެދު ވިސްނާލެވޭތޯ؟\nއިންޓަރނެޓަކީ މިއަދު އެއާ ނުލައި ދިރިއުޅެން އުނދަގޫވެފައިވާ ވަޞީލަތެކެވެ. ޚާއްޞަގޮތެއްގައި ކިޔަވާކުދިންނާއި މަސައްކަތުގެ ދާއިރަތަކުގައި އުޅޭ މީހުންނަށް މިއަދު އިންޓަރނެޓަކީ ވަރަށް މުހިއްމު ވަޞީލަތަކަށްވަނީ ވެފައެވެ. މިގޮތުން ރާއްޖޭގައިވެސް މުވާޞަލާތުގެ ޚިދުމަތް ފުޅާދާއިރާއެއްގައި ޤާއިމްކުރެވިފައިވެއެވެ. އަދި އިންޓަރނެޓް ބޭނުންކުރާ މީހުންގެ ސަމާލުކަން ހޯދުމުގައި އެންމެ ކުރީގައި އުޅޭ އެކައްޗަކީ ސޯޝަލްނެޓްވޯކްތަކެވެ. އެގޮތުން ފޭސްބުކް،\nPosted byހުސައިން ނިޔާޒު / ޅޮހި Jan 7, 2014 Apr 23, 2014 Posted inއިންފޮެމޭޝަން ޓެކްނޮލޮޖީ, އިޖްތިމާއީTags: އިންޓަރނެޓް ސެކިއުރިޓީ, ސައިންސްޓެކްLeaveacomment on ސޯޝަލްނެޓްވޯކްތަކާއި މެދު ވިސްނާލަމާތޯ!( 1ވަނަ ބައި)\nދެލޮލުގެ ނޫރުފަދައިން އަޅުގަނޑުމެން ގެންގުޅެމުން އަންނަ ދަރިންނަކީ މާތް ﷲ އަޅުގަނޑުމެނަށް ދެއްވާފައިވާ އަގުބޮޑު ޖައުހަރެކެވެ. އެ ޖައުހަރު އަޅުގނޑުމެނަށް ދެއވާފައިވަނީ އެ ދެކޭ މީހުންގެ ލޮލަށާއި ހިތަށް ފިނިކަންލިބޭފަދަ ގޮ\nPosted byއައިޝަތު ޝަހުލާ Nov 29, 2013 Apr 23, 2014 Posted inއިޖްތިމާއީ, ދީންTags: އިޖުތިމާޢީ, ދީންLeaveacomment on ދަރިން ތަރުބިއްޔަތު ކުރުމުގައި މައިންބަފައިންގެ ދައުރު( 1ވަނަ ބައި)\nތިމާގެ ދަރިން ހަލާކުގެ ތެރެޔަށް ވައްޓާނުލަށްވާ\nކުޑަކުދިންނަކީ މާދަމާގެ މުސްތަގްބަލެވެ. ޤައުމުގެ ކުރިއެރުމާއި ތަރައްޤީ ގުޅިފައިވަނީވެސް ހަމަ އެ ކުޑަކުދިންނާއެވެ. އަޅުގަނޑުމެންގެ ތުއްތު ދަރިންނާއެވެ. ޝައްކެތްނެތެވެ. ތުއްތު ތުއްތު އެ ދަރީންނަކީ ﷲ ދެއްވާ ވަރަށްވެސް ބޮޑު އަމާނާތެކެވެ. އެހެންނަމަވެސް ބައެއް ފަރާތްތަކުން ކުޑަކުދިންނާއި\nPosted byހުސައިން ނިޔާޒު / ޅޮހި Aug 2, 2013 Apr 23, 2014 Posted inއާންމު ލިޔުން, އިޖްތިމާއީTags: ހެޔޮބަސް, އިޖުތިމާޢީLeaveacomment on ތިމާގެ ދަރިން ހަލާކުގެ ތެރެޔަށް ވައްޓާނުލަށްވާ\nތެލަސީމިއާ އަކީ ލޭގައިވާ އާދަޔާޚިލާފުކަ،ކަމެކެވެ. މިއީ މައިންބަފައިންގެ ފަރާތުން ދަރިންނަށް ވާރުތަވާކަމެކެވެ. އެހެން އެއްވަސް ގޮތަކުން ޖެހޭ ބައްޔެއް ނޫނެވެ. ބަލީގައިވާގޮތަކީ ލޭގައި ހިމެނޭ ހީމޯގުލޯބިން(އެޗް.ބީ)\nPosted byހެޔޮބަސް ޓީމް Jul 2, 2013 May 21, 2015 Posted inއިޖްތިމާއީ, ޞިއްހަތުTags: އާންމުލިޔުން, ސިއްޙަތުLeaveacomment on ތެލަސީމިއާ އަކީ ކޮބާ؟\nމަސްތުވާތަކެތީގެ ނުރައްކަލާމެދު ދަރިފުޅު ހޭލުންތެރިކުރުވާނީ ބެލެނިވެރިޔާތަ\nޖަވާބަކީ “އާއެކެވެ” ހަމައެކަނީ އޭގެ ނުރައްކާތަކާ ބެހޭގޮތުން ވާހަކަދައްކަނީއެއް ނޫނެވެ. ނަމަވެސް ލިބޭގެއްލުންތަކާ އޭގެ ނުރައްކަލުން ސަލާމަތްވެ ތިބެވޭނެ ހުނަރުތައްވެސް އުނގައްނައިދޭނީއެވެ. އާދޭހެވެ! މިކަމާ ޚިޔާލުތަފާތުވާ\nPosted byޑރ. އައިސަތު އަލީ ނާޒް May 30, 2013 Apr 23, 2014 Posted inއާންމު ލިޔުން, އިޖްތިމާއީTags: ހެޔޮބަސް, އާންމުލިޔުން, އިޖުތިމާޢީLeaveacomment on މަސްތުވާތަކެތީގެ ނުރައްކަލާމެދު ދަރިފުޅު ހޭލުންތެރިކުރުވާނީ ބެލެނިވެރިޔާތަ\nކައިވެންޏަކީ،ވަރަށް މާތް އަދި އެހައިމެ މަތިވެރި މަޤުޞަދެއްގައި ކުރެވޭ ޢަޤުދެކެވެ. ކައިވެނި ކުރިކަން އެހެންމީހުންނަށް އެންގުމުގެ ގޮތުން ކައިވެނީގެ ވަލީމާ ބޭއްވުމަކީ ސުންނަތްކަން ގަދަވެގެންވާ ކަމެކެވެ. ކައިވެނި ޞައްޙަވާނީ ކައިވެނީގެ ރުކުންތަކާއި ޝަރުޠުތައް ފުރިހަމަ ވެގެންނެވެ. ކައިވެނީގެ ރުކުންތަކަކީ، ކައިވެނީގެ ޢަޤުދާއި ވަލީވެރިޔާގެ ވަލީއާއި، ޢަދުލުވެރި ދެހެކިންގެ ހެކިބަހާއި، ކައިވެނީގެ ރަނެވެ. މިނޫނަސް ކައިވެނި ކުރުމުގައި ބަލަން ޖެހޭ ކަންތައްތަކެއް ވެއެވެ.\nPosted byޑރ އަބުދުލް މަޖީދު އަބުދުލް ބާރީ Mar 7, 2013 Apr 23, 2014 Posted inއިޖްތިމާއީ, ދީންTags: ހެޔޮބަސް, އިޖުތިމާޢީ1 Comment on ޝަރްޢީ ކޯޓުގައި، ކައިވެންޏާއި ވަރި ރަޖިސްޓްރީ ކުރުމުގެ މުހިއްމުކަން\nޙިކުމަތުގެ ބަސް މިއީ ޝައިޙް ޙުސައިން ރަޝީދު އަޙްމަދު ލިޔުއްވާފައިވާ ވަރަށް އިބްރައްތެރި ބަސްތަކެކެވެ. ބަސްތަކަކީ ޙިކުމަތްތެރި މުހިންމު ބަސްތަކަކަށްވާތީ ހެޔޮބަސްގެ ކިޔުންތެރިންނާއި ހިއްސާކުރަމެވެ. އިމާމު ޝާފިޢީ ވިދާޅުވެފައި ވެއެވެ.\nPosted byހެޔޮބަސް ޓީމް Feb 28, 2013 Apr 23, 2014 Posted inއާންމު ލިޔުން, އިޖްތިމާއީTags: ހެޔޮބަސް, އާންމުލިޔުންLeaveacomment on ޙިކުމަތުގެ ބަސް\nކަނޑަށް ޣަރަޤުވެ މަރުވާ މީހާގެ ފުރާނަ ހިއްޕަވަނީ ސީދާ މާތް ﷲ ތޯ އެވެ؟ އަދި އެކަލާނގެ އޭނާގެ ހުރިހާ ދަރަންޏެއް އޭނާގެ ކިބައިން ޢަފޫކުރައްވާނެތޯ އެވެ؟ ކަނޑަށް ޣަރަޤުވެ މަރުވާ މަރުވުމަކީ، ޝަހީދު މަރެކެވެ. ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ޙަދީޘްކުރައްވާފައިވެ އެވެ. الشُّهَدَاءُ خَمْسَةٌ: الْمَطْعُونُ، وَالْمَبْطُونُ، وَالْغَرِيقُ، وَصَاحِبُ الْهَدْمِ، وَالشَّهِيدُ فِي سَبِيلِ اللَّهِ\nPosted byހެޔޮބަސް ޓީމް Feb 28, 2013 Apr 23, 2014 Posted inއިޖްތިމާއީ, ދީންTags: ހެޔޮބަސް, ދީންLeaveacomment on ޣަރަޤުވެ މަރުވާ މީހުން\nއިންސާނީ ދަރިފަސްކޮޅަށް މިވަޤުތު ކުރިމަތިވެފައިވާ ޞިއްޚީ އެންމެ ބޮޑު ނުރައްކަލަކީ އެއިޑްސް ބައްޔެވެ. ފަރުވާއެއް ހޯދިފައިނުވާ މި ބަލި މުޅިދުނިޔޭގައި ސާލެއްހެން މިހާރު ދަނީ ފެތުރެމުންނެވެ. އެތައް މިލިޔަން ބަޔަކު މަރުވެ ހިނގައްޖެއެވެ. އަދި އެބަލީގެ ނުރައްކާތެރިކަމުގެ ނުރައްކާތެރި އިންޒާރުގެ އަޑުވެސް ދަނީ ގަދަވަމުންނެވެ.\nPosted byމުހައްމަދު ސާފިއު އަބްދުލް ގަފޫރު Feb 22, 2013 Apr 23, 2014 Posted inއިޖްތިމާއީ, ޞިއްހަތުTags: ހެޔޮބަސް, އިޖުތިމާޢީ, ދީންLeaveacomment on ދިވެހިރާއްޖެ އެއިޑްސްގެ ނުރައްކަލުގެ ތެރޭގައި\nބިދޭސީން ގަވާއިދާ ޚިލާފަށް އުޅެން މަޖްބޫރުކުރީ ކުންފުނިތަކުން\nބިދޭސީން ގަވާއިދާ ޚިލާފަށް އުޅެން މަޖްބޫރުކުރީ ކުންފުނިތަކުންނެވެ. އަޅުގަނޑު މި ބުނަނީ ދިވެހި ހުރިހާ ކުންފުނިތަކާއި ވިޔަފާރިވެރިންގެ ވާހަކައެއް ނޫނެވެ. އެހެންނަމަވެސް ދިވެހިންގެ ގިނަ ކުންފުނިތަކުގެ ވާހަކައެވެ. އެމީހުންނާއި މެދު ރަނގަޅަށް އަމަލުކުރާ ވަރަށް ރަނގަޅު ކުންފުނިތަކާއި ވިޔަފާރިވެރިންވެސް އުޅެއެވެ. އިންޑިޔާކަނޑުގައި ކުދި ޖަޒީރާ ރަށްތަކެއްގެ މައްޗަށް އުފެދިފައިވާ ދިވެހިރާއްޖެ ދުނިޔޭގެ ގިނަފަރާތްތަކުން ސިފަކުރަނީ އަމާންކަމާއި ސުލްހަވެރި އެއްބައިވަންތަ އެކުވެރި ރައްޔިތެއްއުޅޭ ޤައުމެއްގެ ގޮތުގައެވެ. ގައުމަށް އެކި ބޭނުންތަކުގައި އަންނަ އެކިފަރާތްތަކަށް މެހުމާންދާރީ އަދާކުރުމުގައި ނަމޫނާ ބައެއްގެ […]\nPosted byހުސައިން ނިޔާޒު / ޅޮހި Feb 17, 2013 Apr 6, 2018 Posted inއާންމު ލިޔުން, އިޖްތިމާއީTags: އާންމުލިޔުން, އިޤްތިޞާދީ, އިޖުތިމާޢީLeaveacomment on ބިދޭސީން ގަވާއިދާ ޚިލާފަށް އުޅެން މަޖްބޫރުކުރީ ކުންފުނިތަކުން\nއަބޫ ޙަމްޒާ އައްސުއްކަރީ ރަޙިމަހުﷲއަކީ އެކަލޭގެފާނުގެ އަވައްޓެރިންނަށް ވަރަށް ހެޔޮކޮތް ހިތާ ބޭކަލެކެވެ. އެކަލޭގެފާނުގެ ސިޔަރަތުގައި އެކަލޭގެފާނު ބަޔާންކޮށްދެއްވުމަށްޓަކައި އިމާމު ޙާފިޡު ޛަހަބީ ރަޙިމަހުﷲ ވިދާޅުވަނީ “އެކަލޭގެފާނަކީ މީސްތަކުންނަށް އަޅާލާ ޢިލްމުވެރިޔެއް ކަމުގައެވެ. އެކަލޭގެފާނުގެ އަރިހަށް ޙަދީޘް ކިޔަވަން\nPosted byޢަބްދއްރަޙީމް މުޙައްމަދު / ނ.ޅޮހި Feb 15, 2013 Apr 23, 2014 Posted inއާންމު ލިޔުން, އިޖްތިމާއީTags: ހެޔޮބަސް, ވާހަކަLeaveacomment on އިބުރަތްތެރިވާހަކަ: އަވައްޓެރިންނަށް ހެޔޮ ޙަދީޘް ޢިލްމުވެރިޔާ\nޒަމާނަށް އަންނަމުންދާ ބަދަލުގައި އެއިގެ އަވައިގައި އެންމެ ފުރަތަމަ ޖެހޭބަޔަކީ ހަމަ ޔަޤީނުންވެސް ޤައުމުގެ ޒުވާނުންކަން ކަށަވަރެވެ. މިޒަމާނުގެ ކުއްޖަކަށް ގޮވާލުމަށްފަހު މަންމަ ދަރިފުޅާއޭ އަވަހަށް ނިދާ އަވަހަށް ހޭލުމަށް އާދަކުރާށޭ ބުނެފިނަމަ އެ މަންމަ އަކީ މިވަނީ “ކަޓް” މަންމަ އަކަށެވެ. ބޯދާ ޚިޔާލުގެ މުސްކުޅި މަންމަ އަކަށެވެ.\nPosted byފާތުމަތު ޖުމާނާ އަބްދުލް ޙާދީ Feb 1, 2013 Apr 23, 2014 Posted inއިޖްތިމާއީ, ދީންTags: ހެޔޮބަސް, ދީންLeaveacomment on ……………………….ފަތިސްނަމާދު\nފުވައްމުލަކު ފާމުދޭރި ކިލެގެފާނުންގެ ކަރިއްޔަ މުޙައްމަދު ދީދީ ފެންފުށީ ގަނޑުވަރު ޢަލިދީދީ ވާހަކަ ކިޔައިދެއްވިޔޭ. ބަނބުކޭލަކީ މާއިހަކު މިރާއްޖޭގައި ހުންނަ އެއްޗެއްނޫނޭ. ބަނބުކެޔޮ ގަސް އިންޑިޔާއިން މިރާއްޖެއަށް ފުރަތަމަ ގެންނެވީ، ތިމަންގެ ކާފައި ކަލޭގެފާނުންގެ ބަފައިކަލުންނަށަވި\nPosted byހެޔޮބަސް ޓީމް Jan 26, 2013 Apr 23, 2014 Posted inއިޖްތިމާއީ, ތާރީޙްTags: ހެޔޮބަސް, އަދަބިއްޔާތު, އާންމުލިޔުންLeaveacomment on ޖާހިލު ކަމަކީ ބަނބުކޭލުގެ ކަރުގަނޑުން ދުޅަ ބައްޔަށް ބޭސްކުރާންވެސް ޖެހިދާ ކަމެކޭ


Sihhee Dhaairaa Ah Gonjehun Dhimaavefai Vany Raees Yaamin Ge Sarukaaruge Sababun - Ameen - Vaguthu\nސިއްޙީ ދާއިރާއަށް ގޮންޖެހުން ދިމާވެފައިވަނީ ރައީސް ޔާމީންގެ ސަރުކާރުގެ ސަބަބުން - އަމީން\nމި ސަރުކާރުގައި ސިއްހީ ދާއިރާއަށް ދިމާވެފައިވާ އެންމެ ބޮޑު މައްސަލައަކީ ވޭތުވެދިޔަ ފަސް އަހަރު އޮތް ސަރުކާރުން އެ ދާއިރާއަށް ވެފައިވާ އިހުމާލުތަކުގެ ސަބަބުން އައިސްފައިވާ ނަތީޖާތައް ކަމަށް ހެލްތް މިނިސްޓަރު އަބްދުﷲ އަމީން ރައްޔިތުންގެ މަޖިލީހުގައި މިއަދު ވިދާޅުވެއްޖެ އެވެ.\nމިއަދު މަޖިލީހަށް ހާޒިވެ އިދިކޮޅު މެންބަރުން އަމާޒުކުރެއްވި ސުވާލުތަކަށް ޖަވާބު ދެއްވަމުން އަމީން ވިދާޅުވީ ސިއްޙީ ދާއިރާއަށް ކުރިމަތިވެފައިވާ ގޮންޖެހުންތައް ކުރިމަތިވީ އެ ގޮތަށް ކުރީ ސަރުކާރުން ސިއްޙީ ދާއިރާއަށް އިހުމާލުވެފައި އޮތުމުން ކަމަށެވެ.\nއަމީނާ އަމާޒުކުރެއްވި ސީދާ ސުވާލުތަކަށް ޖަވާބު ނުދެއްވާ ކަމަށް ވިދާޅުވެ އަމީންގެ ވާހަކަފުޅާ ގުޅިގެން އިދިކޮޅު ބައެއް މަޖިލިސް މެންބަރުން ނުރުހުން ފާޅުކުރި އެވެ.\nއަމީން އިތުރަށް ވިދާޅުވީ ސިއްހީ ހިދުމަތް ދޭ 187 ތަނުގެ ތެރެއިން 60 އިންސައްތަ ތަންތަނަކީ ސިއްހީ ހިދުމަތް ދިނުމުގައި ދަތިތަކެއް ހުރި ތަންތަން ކަމަށެވެ.\n"ހިދުމަތުގެ ގޮތުން ބައެއް ސިއްހީ ހިދުމަތް ދޭ ތަންތަން ހުރީ ވަރަށް ބަލިކޮށިކޮށް, އަހަރަށް ކަނޑައަޅާފައިވާ ދައުލަތުގެ ބަޖެޓުގެ ތެރެއިން މަޝްރޫއުތައް ހިންގުމުގައި ދަތިތައް އެބަހުރި، ކުރިއަށް އޮތް އަހަރަށް މި ސަރުކާރުން ހުށަހަޅާ ދައުލަތުގެ ބަޖެޓާއެކު ގިނަ މައްސަލަތައް ހައްލު ލިބިގެންދާނެ" އަމީން ވިދާޅުވި އެވެ.\nއޮގަސްޓް 5, 2019 12:01\nޢަބުދުﷲ އަމީނުއަށް ހަމަ ސާބަސް ފައްފަށުން ސާބަސް ތިމައަށް ކަމެއްކުރަންނުއެގުމުން އަދި ނުވުމުން އެކަން އެހެންބައެއްގެ ބޮލުގައި އަޅުވާ ތިކުޅި ނިމޭނީ މިސަރުކާރަށް ކިހާދުހެއް ވެގެންތޯ ރައިސް ޔަމީނުގެ ވެރިކަމުގައި މުއައްޒަފުންނުދިންނަމަވެސް ސިއްޙީމަރުކަޒުތައް ބަރާބަރަށް ހުޅުވާ ޚިދުމަތް ދެމުންގެންދިޔަ މުސާރައާއި އެހެނިހެން އެލަވަންސް ދެމުންގެންދިޔަ ބޭސްފިހަރަތަކުން ބޭސްލިބެންހުރި މިސަރުކާރުއައިއިރު ލިބެމުން ދިޔަ ޚިމަތްތައް މިއަދު ނުލިބި މިދަނީ ރައިސްޔަމީނު ކުރިކަމަކުންނޭ ބުނުމުގެ ބަދަލުގައި ވަޒީފާއަށްބިރުނުގަނެ ޙައްގުބަސް ބުނަން ދަސްކުރުމަށް އަމީނުގެ ކިބައިންއެދެން މުއައްސަސާތަކުގެ ހުއްޓުމަކީ މިސަރުކާރު އައުމަށް ވެވުނު ސަރުކަރާއި ނުބައްދަލު6މަސްދުވަހުގެ ޗުއްޓީ ވަޢުދު މުޅިދައުލަތުގައިވެސް ގިނައީ ވިހާއުމުރުފުރައިގެ އަންހެން މުއައްޒަފުން ޢައްމުޚިދުމަތެއްގެގޮތުން ސިޓީއެއްލިއެލަން ނަމޫނަބަލައިގެން ރިޕޯޓެއްލިއެލަން ވަގުތީމުއައްޒަފަކު ގެންދިނަމަވެސް ނަރުހުންނާއި ޓީޗަރުންފަދަ ފަންނީ މަޤަމުގަކުގެ ޚިދުމަތްދިނުމަށް އެފަދަ މީހުނެއް ބޭނުމެއް ނުކުރެވޭނެ އެގޮތަށް ބަސްނުބުނެ އެހެންބައެއްގެ ބޮލުގައި އިލްޒާމުނުއަޅުވާ އަމިއްލައަށް އިސްތިޢުފާދިނުން މާރަގަޅުވާނެ އަލީއަސްފާގު ވޯލީކޯޓަކަށް އެރުވިއަސް ފުންމައިގެންއަރާ ސޮޓެއް ނުޖެހޭނެ މިއަދުގެ ސަރުކަރަށް ދިމާވެފައިއޮތީ މިފަދަ މައްސަލަތަކެއް\nޔާމީންގެ ބޮލައް ކަނޑާލީމާ ތިއޮތީ ނިމިފަ. ވަރަށް ފަސޭހަ ދޯ. މިސަރުކާރު އައި ފަހުން އެންމެ ގިނައިން ކުރާ އެއްކަމަކީ ކުރީ ސަރުކާރު ބޮލައް ކެނޑުން.\nއޮގަސްޓް 5, 2019 12:10\nތިމާމެން ގައިގަ ގާބިލުކަން ނެތީމަ ހުރިހާކަމެށް އެހެން ބައެއްގެ ބޮލަށް ކަނޑާލާގެން ފަރުޖައްސާލެވޭނެ ކަމަށް ހީކުރަނީތަ؟ އިސްތިއުފާދީފަ ގެއަށް ކޮފިބަލަ.\nއޮގަސްޓް 5, 2019 12:24\nރަގަޅު ވާހަކައެއް! ގޮންޖެހުމަކަށް ދިމާވީ ރަޢިސް ޔާމީން ޞިއްޙީދާއިރާއަށް ގެނެސްދެއްވި ހެޔޮ ބަދަލު އެގޮތުގައި ހިފަހައްޓައިލުމަށް މި ސަރުކާރު ނުކުޅެދުމާއި ، ޢަބުދުﷲ ނާޒިމު މިނިސްޓަރަކަށް ހުންނަވާ ކުރެއްވި ބުރަ މަސައްކަތް މި ސަރުކާރުގެ މިނިސްޓަރަށް ނުކުރެވި އެފަދަ ޤާބިލްކަން ނެތުމެވެ.\nއޮގަސްޓް 5, 2019 12:26\nވައޮ! ގައްޑާ ގޮލައެއް\nއޮގަސްޓް 5, 2019 12:28\nރޯގާ ޖެހިގެން އެތައްބަޔަކު މަރުވާއިރުވެސް ރޯގާ ކޮންޑުރޯލް ކުރަން އެެއްކަމެެއް ނުކޮށްވެސް ތިތިބެނީ ޔާމީނާއި ހެދި ދޯ ??\nއޮގަސްޓް 5, 2019 12:34\nނުވީމަ މީހުންގެ ބޮލަށް ކަޑާނެ ކަމެއް ނެތް ހުރިހާކަމެއް ރަގަޅުކުރަން އައި ސަރުކާރަކުން\nއޮގަސްޓް 5, 2019 12:53\nކަލޭމެން ތިތިބީ ފެއިލް ވެފަ. ކުރެވުނު އެއްވެސް ކަމެއް ނެތް. ކުރީ ސަރުކާރު ބޮލަށް ހުރިހާ ކަމެއް ކަނޑާލުން ނޫން އެހެން އެއްވެސް ކަމެއް ނުކުރެވޭ.\nއޮގަސްޓް 5, 2019 13:12\nމިސަރުކާރުން ކުރާ ކޮށްމެ ކަމެއްގައި އަދިވެސް ރ ޔާމީންތަ ކުއްވެރި ވަނީ؟؟؟\nއޮގަސްޓް 5, 2019 13:19\nކުރީސަރުކާރު ކުރީސަރުކާރުކު ކުރީސަރުކާރު ކުރީސަރުކާރު ދެންކަމެއް ވޭތޯބަލާބަލަ..\nއޮގަސްޓް 5, 2019 13:23\nކަލޭ ތިދެއްކިވާހަކަ ރައްދުވަނީ ކަލެއަށާ ކަލޭގެ ނާގާބިލް ލާދީނީ ފޭރޭ ބަޖެޓް ދަވާލި ސަރުކާރަށް. ޙެހެހެހެހެ.\nއޮގަސްޓް 5, 2019 13:28\nއަޅެ ފަހެ މީނަ ހުރީހަމަހޭގަތޯ ޗެކު ކޮއްލަ ދީބަލަ\nއޮގަސްޓް 5, 2019 13:30\nއެހެންމީހުން ކުށްވެރި ނުކޮށް ތިމާ މިހާއަށް ޒިންމާދާރުކަމާއެކު މަސްއޫލިއްޔަތު ނުއުފުލެންޏާ މަގާމުން އިސްތިއުފާ ދީފަ ރަށަށް ދާންވީ އެއްނޫން\nއޮގަސްޓް 5, 2019 13:37\nމީހުންގެ ބޮލުގައި ނާޅުވާ ތިމާއަމިއްލައަށް ފޭހުނުއެިލޮސި ތިމާލޮލަށް ވަނީމާ ނުބައިނުކޮށް ދައުލަތުހަޒާނާ ހުސްވީމާ ކޮސްވަހަކަ ދައްކަނެކަމެއްނެތް އަވަހަށް އިސްތިއުފާދީ ހުރިހާކަމެއ ހަލާކުވެ ހިގައްޖެ މިބައިގަނޑުގެސަބަބުން\nއޮގަސްޓް 5, 2019 13:41\nރައްޔިތުން ނިކުމެ އެއްޗެއް ވިސްނަދޭންވެއްޖެ. މިނުން އެއްޗެއް ނުކިޔާ މިމީހުން. ބޭރަށް މާގިނައިން ދަތުކުރޭ ބުނާއިރަށް ކުރީ ސަރުކާރުން މާގިނައިން ކުރި. ސިއްހީ ނިޒާމް މައްސަލައަކީ ކުރީ ސަރުކާރު. ހުރިހާ ކަމެއް އެމީހުން. ބަލަ އެމީހުންނަށް ނުވެގެން އައި ބައެއް ތީ. ދެން ކޮން ރޮއްޓެކޭ ކިޔާކަށް. ނުވަންޏާޗއިސްތިއުފާދީ ގޭގައޮވޭ\nއަމީން ތިހެދެވީ ކަޑައެޅިގެން ދޮގެއް. މިސަރުކާރުން ސިއްހީ ހިދުމަތައް އިހުމާލުވީ. ކުރީ ސަރުކާރަކުއްނެންނޫ. ޔާމީން ސަރުކާރުގަ ސިއްހީ ހިދުމަތްތައް ތަރަގީކުރަން މަސަކަތް ކުރި. މިސަރުކާރުން ސިހީ ހިދުމަތް ތައް ތަރަގީ ކުރަން އެއްވެސް މަސައްކަތެއް ނުކުރޭ. އަމީން ބުނަންތަ ވާހަކަ އެއް. އިސްތިއުފާދީފަ ގެއައް ވަޑާގަނަވާ. އަމީން އަށް ތިކަމެއް ނުވިޔެއްނު. ވަރައްސަލާން.\nއޮގަސްޓް 5, 2019 13:50\nރައީސް ޔާމީން ގެވެރިކަމުގައި ސިއްޙީ ނިޒާމްގެ ޕޮލިސީ ގެންދާނެ ގޮތް އެނެގޭނީ ރައީސް ޔާމީނަށޭވެ. އެމަނިކްފާނު ކުރިޔަށް ގެންދަން ރާވާފައި ހުރިކަންތައް ފުރިހަމަކުރެވެންދެން މިރާއްޖޭގެ ވެރިކަމުގައި އެމަނިކްފާނު ބެހެއްޓިނަމަ ތިހުރިހާ ހާސަރެއް ކިޔާކަށް ނުޖެހޭނެއެވެ.ރައްޔިތުންނަށް ތިޔަ އުޅެނީ މަސްނުބޭނުނީމާ ކަނޑު ގޯސްކުރާ ފަދައިން ވެރިކަން ކުރަންނޭނގުނީމަ ޔާމީންގެ ބޮލަށް ކަނޑާށެވެ. ޔާމީން ވެރިކަމަށް 2013 ގެ އައިއިރު ދިވެހިރާއްޖޭގެ ބައިތުލްމާލު އޮތީ ޒީރޯ ގައެވެ.އެމަނިކްފާނު އެއްވެސް މީހެއްގެ ބޮލަކަށް ނުކަނޑާ އެމަނިކްފާނު މަސައްކަތް ކުރެއްވީ ރޮކެޓް ސްޕީޑްގައި ބައިތުލްމާލު ނަގާ ކޮޅަށް ޖަހައި ރާއްޖެ ތަރައްޤި ކުރުމަށޭވެ.އެމްޑީޕީ މީހުން ގެ ދޮގާ މަކަރުވެރިރޭވުން ތެރިކަމުންނާ ރ. ޔާމީންގެ ބޮލަށް އެތަކެއް މަރުގެ އިލްޒާްމް އަޅުވާ އެމަނިކްފާނަށް އެތަކެއް ވައްކަމެއްގޮވާފަ ރައްޔިތުން ބޮލަށް ސަވާރުވެގެން ވެރިކަމުން ދުރުކުރިއިރު ވެރިކަމަކީ ކިހާ ބޮޑު ޒިންމާ އެއްކަން ނޭނގިހުރެބާއޭ ހިތަށް އަރައެވެ. ވެރިކަމަށް ފައިނަގަންޖެހޭނީީ އެކަމަށް ޤާބިލް އެކަމުގެ ތަޖްރިބާހުރި ވެއްޓިފައިވާ އަނދަވަޅު ތަކުން މިކުޑަ ރާއްޖެ ސަލާމަތް ކުރަން ދަންނަ މާލިމީ އަކާއެކެވެ. ހަމަ ކަމެއް ނުވީމަ މިވެނިމީހެއްގެ ބޮލަށް ކަނޑާކަށް ނުޖެހޭނެއެވެ.އަދިވެސް މިރާއްޖެ ބޭނުމީ ބަޔަކު ކޮންމެ އެއްޗެއް ކިޔަސް ރ. ޔާމީން ފަދަ ލީޑަރެކެވެ.\nއޮގަސްޓް 5, 2019 14:18\nފެއިލް ވެފާވާމީހުން އެންމެފުރަތަމަކުރާނެ ކަމަކީ ހުރިހާކަމެއް އެހެންމީހެއްގެ ބޮލައްކަންޑާލާ ތިމާމީހާސަލާމަތް ވުމައް ތެޅިގަތުން .\nއޮގަސްޓް 5, 2019 14:27\nކަލެއަށް ކަމެއްކޮށް ނުދެވެންޔާ އިސްތިއުފާ ދީފަ ގޭގަ މަޑުކޮށްބަލަ!\nއޮގަސްޓް 5, 2019 15:01\nމޯލްޑިވްސްބޭންކްގެ ޝަރީފު މަޖިލީހުގައި ހެދިދޮގު. މިކަލޭގެ މަޖިލީހުގައި މިހަދަނީ ހުސްތެދު. މަޖިލިހުގެ އިއްޒަތްތެރި ރައީސް މިކަން ބައްލަވަންވެއްޖެނު.\nއޮގަސްޓް 5, 2019 16:36\nއަމީނު ތިޔަކަން ނިކުތީ ޔާމީނުގެ ސަރުކާރުގެ ސަބަބަކުންނޫން އެއީ 2208 ގަ ވެރިކަމަށް އައި ނަސީދ ު ގެ ސަބަބުން. އޭރު އައި އަޑިގަނޑުންނެގުމަ ވަހީދާ ޔާމީނު ވަރަށް މަސއްކަތް ކުރެއްވި އޭގެ ނަތީޖާއާ އަލީގަ ގިނަކަންކަން ކުރިއަށް އެޅުއްވި ކުރިޔަށް ވެސް ގެންނެވި ގެންނަން ބޭނުންވާ ސްޕީޑް ގާ ކަންކަން ނުކުރެވެނީ އެމްޑީޕީ ގެ ހަޅޭލެވުންތަކާ އެކު ބޭރު ގައުމުތަކުގާ ރާއްޖެ ބަދުނާމު ކުރަން އެމްޑީޕީ ގެމެމްބަރުން ކުރަމުންގެންދިޔަ މަސައްކަތުގެ ސަބަބުން. މިހެން ވިދާޅުވާން ކެރިވަޑައި ނުގަތީ ދޯ؟\nއޮގަސްޓް 5, 2019 17:16\nފަސްއަހަރު ނިމޭއިރުވެސް ކުރީސަރުކާރު ކުރީސަރުކާރު ކިޔާލަ ކިޔާލަ. އަނގަގަދަނުކޮށް މަސައްކަތެއްވެސް ކޮށްބަލަ.


America aai India: Viyafaareege Hanguraama akaai dhimaalah!\nމިއަދުން ފެށިގެން އެމެރިކާ އިން އިންޑިއާ އަށް އެތެރެކުރާ 28 ބާވަތަކުން ބޮޑު ޓެރިފެއް ނަގާނެ.-- ފޮޓޯ: ރޮއިޓާސް\nއެމެރިކާ އާއި އިންޑިއާ: ވިޔަފާރީގެ "ހަނގުރާމަ" އަކާއި ދިމާލަށް!\nއެމެރިކާ އާއި އިންޑިއާ އިން ވެސް ވިޔަފާރީގެ "ހަނގުރާމަ" އެއް ފެށުމުގެ ބިރު ބޮޑުވެއްޖެ އެވެ.\nމި މަހުގެ ކުރީކޮޅު އެމެރިކާގެ ރައީސް ޑޮނަލްޑް ޓްރަމްޕް ވަނީ އެ ގައުމުން އިންޑިއާ އާއެކު އެކުލަވާލާފައި އޮތް ވިޔަފާރީގެ އެއްބަސްވުން އުވާލަން ނިންމާފައިވާކަން އިއުލާނު ކޮށްފަ އެވެ. އަދި އިންޑިއާ އިން އެ ގައުމަށް އެތެރެކުރާ ސްޓީލް އާއި އެލްމިނިއަމުން ޓެކްސް ބޮޑު ކޮށްފައި ވެއެވެ.\nއޭގެ ބަދަލެއްގެ ގޮތުގައި މިއަދުން ފެށިގެން އެމެރިކާ އިން އިންޑިއާ އަށް އެތެރެކުރާ 28 ބާވަތެއްގެ މުދަލުން ޓެކްސް ނަގަން ފަށާނެ ކަން އިންޑިއާގެ ފިނޭންސް މިނިސްޓްރީން ވަނީ އިއުލާނު ކޮށްފަ އެވެ. އެގޮތުން ޓެކްސް ނަގަން ފަށާ ބާވަތްތަކުގެ ތެރޭގައި އާމަންޑާއި އާފަލު ފަދަ ކާނާގެ ބާވަތްތައް ވެސް ހިމެނެ އެވެ.\nމިދިޔަ އަހަރުގެ ޖޫން މަހު އިންޑިއާ އިން ވަނީ އެމެރިކާ އިން އެ ގައުމަށް އެތެރެކުރާ ބައެއް މުދަލުން 120 ޕަސެންޓާ ހަމަ އަށް ޓެރިފް ނަގާނެކަން އިއުލާނު ކޮށްފަ އެވެ. އެކަމަކު މިހާތަނަށް އެކަން ނުކޮށް އޮތީ ދެ ގައުމުގެ މަޝްވަރާތައް ކުރިއަށް ދާތީވެ، ސުލްހަވެރި ހައްލެއް ލިބޭނެ ކަމަށް ބަލައިގެން ކަމަށް އިންޑިއާ އިން ބުނެ އެވެ.\nއެކަމަކު އިންޑިއާ އިން އެ ގައުމުގެ ސްޓީލް އާއި އެލްމިނިއަމުން ނަގާ ޓެކްސް ކުޑަކުރަން ތަކުރާރުކޮށް އެމެރިކާގައި އެދުމުން ވެސް އެކަމަށް އެއްބަސް ނުވުމުން، އެންމެ ފަހުން އިންޑިއާ އިން ޓެރިފް ނަގަން ފަށަން ނިންމީ އެވެ. އެގޮތުން މިއަދުން ފެށިގެން އެމެރިކާ އިން އިންޑިއާ އަށް އެތެރެކުރާ ބައެއް ސާމާނުން 70 ޕަސެންޓަށް ވުރެ ވެސް މަތިން ޓެރިފް ނަގާނެ އެވެ.\nއެމެރިކާ އާއި އިންޑިއާގެ ވިޔަފާރީގެ މުއާމަލާތްތަކުގެ އަގު މިދިޔަ އަހަރު ވަނީ 142 ބިލިޔަން ޑޮލަރަށް އަރައިފަ އެވެ.\nއެމެރިކާ އިން އަންނަނީ ޗައިނާ އާ ދެކޮޅަށް ވެސް ބޮޑެތި ޓެކްސްތައް އިއުލާނުކޮށް ވިޔަފާރީގެ ގޮތުން ބޮޑެތި ފިއްތުންތައް ކުރިމަތި ކުރަމުންނެވެ. އެގޮތުން އެމެރިކާ އާއި ޗައިނާގެ ވިޔަފާރީގެ "ހަނގުރަމަ" އާ ގުޅިގެން ދުނިޔޭގެ އިގްތިސާދީ ދުވެލި މަޑުޖެހޭނެ ކަމަށް ވެސް ވަނީ ލަފާކޮށްފަ އެވެ.\nއެ މައްސަލަ ވެސް ފެށުނީ ޗައިނާ އިން އެމެރިކާ އަށް އެތެރެކުރާ ބައެއް އެއްޗެހީގެ ޓެކްސް ކުއްލިއަކަށް ވަރަށް ބޮޑަށް އިތުރު ކުރުމުންނެވެ. އެއާ އެކު މަޝްވަރާކޮށްގެން ހައްލެއް ނުލިބުމުން އިންޑިއާ އިން ހެދި ގޮތަށް ޗައިނާ އިން ވެސް އެ ގައުމަށް އެތެރެކުރާ އެމެރިކާގެ ބާވަތްތަކުން ޓެކްސް ބޮޑުކުރީ އެވެ.\nޗައިނާ ބޭރު ދުނިޔެ އިންޑިއާ އެމެރިކާ


މަޤާމު: އެސިސްޓެންޓް ޑިރެކްޓަރ\nވަޒީފާ އަދާކުރާ ސެކްޝަނާއި ތަން: ފިކްސްޑް އެސެޓް މެނޭޖްމަންޓް ޔުނިޓް، އެޑްމިނިސްޓްރޭޓިވް ސަރވިސަސް ސެކްޝަން، މިނިސްޓްރީ އޮފް އެޑިޔުކޭޝަން، މާލެ\nމިނިސްޓްރީއާއި މިމިނިސްޓްރީގެ ތަންތަނަށް ހޯދޭ ހަރުމަދަލުގެ ރަޖިސްޓްރީ (އިންވެންޓްރީ) މާލިއްޔަތު ޤަވާޢިދުތަކާއެއްގޮތަށް ފުރިހަމަކޮށް ބެލެހެއްޓުމަށް ކުރަންޖެހޭ މަސައްކަތްތައް، ސެކްޝަނުގެ އިސްވެރިޔާގެ ލަފާގެމަތިން ރާވައި ހިންގުން.\nމިނިސްޓްރީއާއި ދާއިރާގެ ތަންތަނުގެ ހަރުމުދަލުގެ ތެރޭގައި ހިމެނޭ އިމާރާތްތަކުގެ ރަޖިސްޓްރީ ތައްޔާރުކޮށް، އަންނަބަދަލުތަކުގެ މަޢުލޫމާތު ހޯދައި ކޮންމެ މީލާދީ އަހަރެއްގެ 31 ޑިސެންބަރުމަހުގެ ނިޔަލަށް ރަޖިސްޓްރީ ފުރިހަމަކުރަންޖެހޭ މަސައްކަތްތައް ކުރުން.\nދައުލަތުގެ މުދާ ބެލެހެއްޓުމުގެ ބާބު7ގައިވާ ގޮތަށް ހަރުމުދަލުގެ ރަޖިސްޓްރީ އަޕްޑޭޓެޑް އިންވެންޓްރީ ރިޕޯޓް ޕްރިންޓްކޮށް، ކަމާގުޅޭ އިދާރާތަކަށް ލިބޭނެ އިންތިޒާމް ހަމަޖެއްސުން.\nމިނިސްޓްރީ އޮފް އެޑިޔުކޭޝަންގެ ފިކްސްޑް އެސެޓް އެސެޓްސްގެ ރިޕޯޓް 31 ޑިސެންބަރުގެ ނިޔަލަށް ނިންމުމަށްޓަކައި ކުރަންޖެހޭ މަސައްކަތަތައް ޔުނިޓްގެ މުވައްޒަފުން ޒިންމާކުރުވައިގެން ނިންމުމަށް މަސައްކަތުގައި ޢަމަލީގޮތުން ބައިވެރިވުން.\nއެޑްމިނިސްޓްރޭޝަން/މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން/މެނޭޖްމަންޓް ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން/މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން/މެނޭޖްމަންޓް ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން/މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް6ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން/މެނޭޖްމަންޓް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން/މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް6ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nހ. މި މަގާމަށް މީހަކު ހޮވުމަށް އިންޓަރވިއު އޮންނާނީ 27 އޮކްޓޫބަރު 2014 އާއި 06 ނޮވެންބަރު 2014 އާ ދެމެދުގެ ތާރީޚެއްގައެވެ.\nށ. އިންޓަރވިއުއަށް ކިޔާނީ، ވަޒީފާއަށް ކުރިމަތިލާ ފަރާތްތައް ޝޯޓްލިސްޓްކުރުމަށްފަހު އެ ފަރާތްތަކަށް އެކަންޏެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު، މި މިނިސްޓްރީގެ ކައުންޓަރުންނާއި، މި މިނިސްޓްރީގެ ވެބްސައިޓް www.moe.gov.mv ން ލިބިވަޑައިގަންނަވާނެއެވެ.)\nނ- ލިބިފައިވާ ތަޢުލީމާއި ތަމްރީނު ދެނެގަތުމަށް ބޭނުންވާ ލިޔުންތަކާއި (މޯލްޑިވްސް ކޮލިފިކޭޝަންސް އޮތޯރިޓީން ފެންވަރު ބަލައި، ތައްގަނޑުޖަހާފައިވާ ލިޔުމުގެ ކޮޕީ) އަދި މަސައްކަތުގެ ތަޖުރިބާ ދެނެގަތުމަށް، މަސައްކަތް ކޮށްފައިވާ އިދާރާތަކުން ދޫކޮށްފައިވާ ލިޔުންތައް\nރ- ވަޒީފާއަށް އެދޭފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށް ފެންނާނޭ، ލިޔެފައިވާ ލިޔުންތައް ކިޔަން އެނގޭފަދަ ކޮޕީއެއް.\nމި ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅުއްވާނީ، ހ. ވެލާނާގޭގެ 8 ވަނަ ފަންގިފިލާގައި ހުންނަ މިނިސްޓްރީ އޮފް އެޑިޔުކޭޝަނުގެ ކައުންޓަރަށް.\nތަކެތި ހުށަހެޅުމުގެ ސުންގަޑިއަކީ، 2014 އޮކްޓޫބަރު 26 ވަނަ ދުވަހުގެ 14:30 ގެ ކުރިން.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތައް އިންޓަރވިއުކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން މި މިނިސްޓްރީގެ ނަންބަރު 3341428 ފޯނަށް ގުޅުން އެދެމެވެ.\nސުންގަޑި: 26 އޮކްޓޫބަރު 2014 1430


Kudhinnah kiyaidheyne salhi fotheh!\nމަފްތޫހާ ފޮތް ކިޔައިދެނީ: ކުދިނަނަށް ފޮތް ކިޔައި ދިނުން މުހިންމު\nއެއް އިރެއްގައި ގޭގޭގެ ބޮޑު ގޯތި ތެރެއާއި ދިގު ފެންޑާ އޮވެ އެވެ. ގޭގޭގައި ކުދިން ދުވެލައި އުފާ ކޮށްލައި ކުޅެ، ފުމެން އަދި ދުވާނެ ވެސް ތަން އޮވެ އެވެ. އޭރު ކުދިން ކުޅެ އުޅެނީ އުފާވެރި މާހައުލެއްގަ އެވެ. އުނދޯލި ހެއްލާލައި ބަތްކައްކާ ކުޅެލައި ގަހުން ވެއްޓޭ މަދު ހޮވާ މަދެއް ފަޅާލައި ބޮލުގައި ހީނާފަތް އަޅާލައި ގޯތި މެދުގައި ހުޅެއް ޖަހައި މަހެއް ފިހެލައިގެން ކައި ވެސް ހަދާލެވި ދާނެ އެވެ. އެކަންކަން ކުރަން ޖާގަ އޮވޭވިއްޔާ އެވެ. ކަންކަންކޮށްލަން ފަސޭހަ އެވެ. ކުދިން ފޫހި ވެގެން އުޅޭކަށް ނުޖެހެ އެވެ. މިނިވަން ކަމާއެކީ އެކުދިން އަމިއްލައަށް ކުޅެއުޅެ އެވެ. އެހެން ނަމަވެސް، އަހަރުމެންގެ ދިރިއުޅުން މިހާރު މިއޮތީ ބަދަލުވެފަ އެވެ.\nމާލޭ ގެއެއްގެ ތެރެ\nއޭރާ ބަލާއިރު އަހަރުމެންގެ ދިރިއުޅުން މިހާރު ހަމަޖެހިފައިވާ ގޮތުން ކުދިން ގޭގައި ބައިތިއްބައިގެން އުޅުމަކީ ފަސޭހަ ކަމެއް ނޫނެވެ. މިހާރު ގޭގޭގައި ހަމަޖެހިލައިގެން ކުޅެލާނެ ތަނެއް ނޯވެ އެވެ. ބޭރުގައި ކުޅެލަން ބޭނުންނަމަ ދާންޖެހެނީ ކޮންމެ ވެސް ޕާކަކަށެވެ. އަދި ދެވެނީ ވެސް މަދުފަހަރަކު އެވެ. ކޮވިޑް-19 އާއެކު ގެނެސްފައިވާ ލޮކްޑައުންއާއި އެއްކޮށް އެކަން ވެސް ހުއްޓުނީ އެވެ.\nއެހެންކަމުން މީގެ އަސަރު ކުދިންނަށް ކުރާނެ އެވެ. އެ ކުދިންނަށް ވަރަށް ތަފާތު އިހުސާސްތަކެއް ކުރާނެ އެވެ. ލޮކްޑައުން އާއެކު އާއްމުކޮށް އެ ކުދިންގެ އޮންނަ ޝެޑިއުލް ބަދަލުވީ އެވެ. ސުކޫލަށް ދިއުމާއި ކްލާސްތަކަށް ދިއުން އަދި ބޭރަށް ދިއުން ހުއްޓުނީ އެވެ. ގޭގެ ހަތަރު ފާރުގައި ބަންދުވީ އެވެ.\nކުޑަކުޑަ ތަންކޮޅެއްގައި އެކުދިން ގޮވައިގެން އުޅޭއިރު އެކުއްޖަކަށް ވުރެ ގިނަ ކުދިން ތިބޭނަމަ ދެ ކުއްޖެއްގެ މެދުގައި ޖެހޭ ކުދި ކުދި މައްސަލަތައް ވެސް އޮންނާނެ އެވެ. މައްސަލަތައް ހައްލު ކުރަމަށް މައިންބަފައިން ޝާމިލްވެ "ރެފްރީ"އެ އްގެ ދައުރު ވެސް ކުޅެން ޖެހިދާނެ އެވެ.\nގޭގައި ކައްކާ ކެއްކުމާއި އެހެނިހެން ކަންކަން ބަލަހައްޓަމުން، އޮފީހުން ފޮނުވާ އީމެއިލަށް ޖަވާބު ދެމުން އަދި ބަރާބަރަށް އޮންލައިން މީޓިންގްތަކުގައި ބައިވެރިވެ މަސައްކަތް ނިންމަމުން، ކުދިންގެ ކަންކަން ހަމަޖެއްސުމަކީ ފަސޭހަ ކަމަކަށް ނުވެދާނެ އެވެ. މީގެ އިތުރުން މީޑިއާއިން އަންނަ ކޮވިޑް-19 އާއި ގުޅޭ އެކިއެކި ހަބަރުތަކާއެކު ހިތް ނުތަނަވަސްވެ މީހާގެ ސްްޓްރެސް އިހަށްވުރެ ބޮޑު ވެސް ވެދާނެ އެވެ. ސްކީރީން ދޮށުގައި ކުދިން ބޭއްތިއްބުމަށް ހިތް ނޭދުނަސް އެނޫން ގޮތެއް ނެތިގެން އެކަން ވެސް ކުރަން ޖެހިދާނެ އެވެ. އެކަމާހެދި ވެސް މީހާ އިތުރަށް ޕްރެޝަރު ބޮޑުވެފައި ހުރެދާނެ އެވެ.\nކުއްޖަކާއި ދިމާއަށް ބާރަށް ބަހެއް ބުނެވިދާނެ އެވެ. އަދި ފަހުން އެކަމާ ދެރަވެދާނެ އެވެ. ކުދިންނަށް މިހާރު ދުނިޔޭގައި އަދި ރާއްޖޭގައި މި ވަމުންދާ ކަންކަން ރަނގަޅަށް ނޭގިދާނެ އެވެ. ފްރަންޓްލައިންގައި މައިންބަފައިން މަސައްކަތް ކުރާ ނަމަ ލޯބިވާ މަންމަ ނުވަތަ އަބަދުވެސް ހިއްވަރުދޭ ބައްޕަ އެކުދިން އާއި ދުރުގައި ތިބެނީ ކީއްވެކަން ކުދިންނަށް ނުވިސްނި ދާނެ އެވެ. މާމާ އާއި ކާފަ އެކުދިން ދެކިލަން ނާންނަނީ ކީއްވެގެން ނޭގިދާނެ އެވެ.\nއަހަރުމެންނަށް އޮތީ ކިޔައި ދިނުމެވެ. ކަންކަން އޮޅުފިލުވައި ދިނުމެވެ. ވީވަރަކުން އެ ކުދިންނަށް ފުރިހަމަ ސަމާލުކަން ދިނުމެވެ. އެ ކުދިންގެ ވާހަކަތައް އަޑުއެހުމެވެ. ކެތްތެރިވުމެވެ. އެ ކުދިންނަށް އުމުރާއި ގުޅޭ ވަރަށް ވަމުންދާ ކަންކަން ކިޔައިދިނުމެވެ. ރައްކާތެރިވުމުގެ ގޮތުން އަތްދޮވުމާއި ސެނިޓައިޒް ކުރުން އަދި ގައިދުރު ކުރުމަކީ ކޮބައިކަން ބުނެދިނުމެވެ. ފޮތް ކިޔައި ދިނުމެވެ.\nމަންމާ ލޯބިވޭތަ: އައިމިނަތު މަފްތޫހާ ލިޔެފައިވާ ފޮތެއްް\nމި ލޮކްޑައުންގައި ދަރިފުޅަށް ކިޔައިދިނުމަށް ރަނގަޅު ފޮތެއް ކަމުގައި ފާހަގަވި އެއް ފޮތަކީ "މަންމާ ލޯބިވޭތަ؟" މިފޮތެވެ. ޓީޗަރެއްގެ ގޮތުގައި މަސައްކަތްކުރި އައިމިނަތު މަފްތޫހާ ލިޔެ އައިމިނަތު ޝަރީހާން އިލަސްޓްރޭޓް ކޮށްފައިވާ މި ފޮތަަކީ 2019 ޝާއިއު ކޮށްފައިވާ ފޮތެކެވެ.\nފޮތުގައި ކިޔައިދޭ ވާހަކަ އަކީ ކުޑަ ކުޑަ ޔޫސުފް ނިދަން އޮޝޯންނަމުން އޭނާގެ މަންމައާއި ކުރާ ސުުވާލެކެވެ. "މަންމާ ލޯބި ވޭތަ؟" މަންމަ ޔޫސުފް ގާތު ލޯބިވާކަމަށް ބުނުމުން، ދެން ޔޫސުފް އަހަނީ އޭނާ ކުރާ އެކި އެކި ކަންކަމާއެކު ވެސް މަންމަ ޔޫސުފް ދެކެ ލޯބިވޭ ހެއްޔޭ އެވެ؟\nޔޫސުފް އަތުން ޖޫސް ތައްޓެއް ބަންޑުން ވީމަވެސް ލޯބިވާނެތޯ އަހަ އެވެ. އަދި ސްކޫޓަރުން މަންމަ ފައިގައި ޖެހުނީމާ ލޯވިވޭތޯ އާއި ކޮއްކޮ އާއި ތޮޅުނަސް ލޯބިވޭތޯ ސުވާލު ކުރެ އެވެ. އަދި ވާހަކައިގައި މަންމަ ޔޫސުފަށް ކިޔައިދެނީ އެކި ކަންކަން ކުރުމުން މަންމަގެ އިހުސާސްތަކާއެކު އަބަދުވެސް ލޯބިވާ ކަމެވެ.\nމި ފޮތް ދަރިފުޅަށް ކިޔައި ދިނުމަށް މި ދުވަސްކޮޅު ހާއްސައީ ގޭގައި ތިބޭއިރު ކުދި ކުދި ކަން އެހެން ދިމާވި ކަމުގައި ވިޔަސް މަންމަގެ ލޯތްބަށް ބަދަލެއް ނާންނަކަން ކުދިންނަށް ކިޔައި ދެވޭތީ އެވެ. ބޮޑާހާކާލާ ވަގުތު އެހެން ބާރަށް އެއްޗެެއް ބުނަން ޖެހުނަސް އެކަމަށް "ސޮރީ" ބުނެލުމުގެ ގޮތުން ވެސް މި ފޮތް ކިޔައި ދެވިދާނެތީ އެވެ.\nކިޔުންތެރިންނަށް ފޮތެއް ކަމުދަނީ އެ ފޮތް ކިޔުންތެރިންގެ ދިރިއުޅުމާއި ގުޅުވައިލެވޭތީ އެވެ. ކުޑަކުދިން އަށް ފޮތެއް ކިޔައިދޭ އިރު އެއީ ކުއްޖާގެ އުމުރާއި ގުޅޭ އަދި ޝައުގުވެރިވާ ކަންކަން ހިމަނާފައިވާ ފޮތެއްނަމަ އެ ކުދިން ވެސް އެ ފޮތަކާއި މާ ބޮޑަށް ހިތްޖެހެ އެވެ. މާހީ މާހީގެ މި ފޮތް ކަމުދިޔައީ އެހެން ވެއެވެ.\nލިޔުންތެރިޔާ މަފްތޫހާ އަލީ\nލިޔުންތެރިޔާ މަފްތޫހާ ފޮތާއި ގުޅޭގޮތުން ވިދާޅުވެ އެވެ:\n"ކުޑަކުދިންނަކީ ގިނަ ފަހަރަށް މާ ބޮޑު ވިސްނުމެއް ނެތި ކަންކަން ކޮށްލާ ބައެއް. އަަހަރުމެންގެ ދަރީންގެ ސަބަބުން އެއްބައި ފަހަރަށް ހެވޭ، އެއްބައި ފަހަރަށް ރޮވޭ. ހިތްހަމަ ނުޖެހޭ ފަހަރާއި ލަދުގަންނަ ފަހަރުވެސް އާދޭ. އެކަމަކު މިއިން ކޮންމެ ހާލެއްގައި ވެސް އަހަރުމެންގެ ލޯތްބަށް ބަދަލެއް ނާންނަކަން ވިސްނައި ދޭންވާނެ. އަހަރުމެންގެ ލޯތްބަކީ އެއްވެސް ހާލަކަށް ބަރޯސާ ނުވާ އެއްޗެއްކަން އެ ކުދިންނަށް އިހުސާސްވާން ވާނެ. ލޯތްބާއި އަޅާލުމަކީ ކުއްޖާގެ ނަފްސާނީ ދުޅަހެޔޮކަން" .\nކުޑަކުދިންނަކީ ގިނަ ފަހަރަށް މާ ބޮޑު ވިސްނުމެއް ނެތި ކަންކަން ކޮށްލާ ބައެއް. އަަހަރުމެންގެ ދަރީންގެ ސަބަބުން އެއްބައި ފަހަރަށް ހެވޭ، އެއްބައި ފަހަރަށް ރޮވޭ. ހިތްހަމަ ނުޖެހޭ ފަހަރާއި ލަދުގަންނަ ފަހަރުވެސް އާދޭ. އެކަމަކު މިއިން ކޮންމެ ހާލެއްގައި ވެސް އަހަރުމެންގެ ލޯތްބަށް ބަދަލެއް ނާންނަކަން ވިސްނައި ދޭންވާނެ،\nއައިމިނަތު މަފްތޫހާ | ލިޔުންތެރިޔާ\nމަފްތޫހާ އޭނާގެ ދެކުދިން އަށް އޭނާ ލިޔުނު ފޮތް ކިޔައި ދެނީ\nދަރިންނާއި މައިންބަފައިންގެ މެދުގައި އޮންނަނީ ހާއްސަ ގުޅުމެކެވެ. އަދި ލޮކްޑައުންގައި މި ގުޅުން ފަނޑުވިޔަ ނުދީ އެ ކުދިންނަށް މީގެ އެތަކަށް ދުވަހެއް ފަހުން މި ލޮކްޑައުންގެ ހަނދާންތަކަކީ މަންމަ ނުވަތަ ބައްޕައާއެކު ހޭދަ ކޮށްލި އުފާވެރި ވަގުތެއް ކަމުގައި ހެދުމަކީ މައިންބަފައިންނަށް ވެސް އަދި ދަރިންނަށް ވެސް ލިބޭނެ ބޮޑު އުފަލެކެވެ.\nރޯދަ މަސް ކޮވިޑް-19 ކުޑަކުދިން + ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


SunOnline: Saudi rasgefaanu, GCC summit ah Qatarah dhauvathu aruvaifi\nސައުދީ ރަސްގެފާނު، ޖީސީސީ ސަމިޓަށް ގަތަރަށް ދައުވަތު އަރުވައިފި\nރުގިއްޔާ މުހައްމަދު މޫސާ 05 Dec 2018, 12:23\nސައުދީ ރަސްގެފާނު ސަލްމާން ބިން އަބްދުލް އަޒީޒު ވަނީ ޖީސީސީ ސަމިޓަށް ހާޒިރުވުމަށް ގަތަރަށް ދައުވަތު އަރުވާފަ -- ފޮޓޯ: ރޮއިޓާސް\nރިޔާޟު (ޑިސެމްބަރު 5): މިމަހު ސައުދީ އަރަބިއާގައި ބާއްވާ ގަލްފް ކޯޕަރޭޝަން ކައުންސިލް (ޖީސީސީ)އަށް ހާޒިރުވުމަށް ސައުދީ ރަސްގެފާނު ސަލްމާން ބިން އަބްދުލް އަޒީޒު، ގަތަރުގެ އަމީރު ޝޭހް ތަމީމް ބިން ހަމަދު އަލް ޘާނީއަށް ދައުވަތު އަރުވައިފި އެވެ.\nގަތަރު ނިއުސް އޭޖެންސީ (ކިއުއެންއޭ)ގައިވާ ގޮތުން ރަސްގެފާނުގެ ދައުވަތު، އެގައުމުގެ ފޮރިން މިނިސްޓަރު ސުލްތާން ބިން ސާދު އަލް މުރައިކީއަށް އެރުވީ ޖީސީސީގެ ސެކްރެޓަރީ ޖެނެރަލް އަބްދުއްލަތީފް ބިން ރަޝީދު އަލް ޒަޔާނީ އެވެ.\nއަންނަ އާދީއްތަ ދުވަހު ބާއްވަން ހަމަޖެހިފައިވާ އެސަމިޓަށް ޝޭހް ތަމީމް ހާޒިރުވާނެ ކަމަށް ކިއުއެންއޭއިން އަދި ނުބުނެ އެވެ.\nމިދިޔަ އަހަރުގެ ޖޫން މަހު ސައުދީ އަރަބިއާ، ޔޫއޭއީ، މިސްރު އަދި ބަހްރެއިން އިން ވަނީ ގަތަރާ އެކު އޮތް ޚާރިޖީ ގުޅުންތައް ކަނޑާލައި، އެގައުމަށް ކަނޑުންނާއި، އެއްގަމުންނާއި، ވައިގެ މަގުން ކުރާ ދަތުރުތައް ހުއްޓާލައިފަ އެވެ. އެގައުމުތަކުން ގަތަރާ ގުޅުން ކަނޑާލީ އެގައުމުން ޓެރަރިޒަމަށް ހަރަދު ކުރާ ކަމަށާއި، ސަރަހައްދީ ގޮތުން އެގައުމުތަކާ އެންމެ ވާދަވެރި އީރާނާ ގާތް ގުޅުންތައް ބާއްވާ ކަމަށް ބުނެ އެވެ.


ބޭނުންވަނީ ތިން އިރު ޝުކުރު ދެންނެވުމެއް ނޫން، މުވައްޒަފުންގެ މުސާރަ އުނިކުރުމާ “އަހަރެން ދެކޮޅު”! – Dhen.mv\nކޮވިޑް-19: މިއަދުވެސް 65 މީހުން ފައްސި\nބޭނުންވަނީ ތިން އިރު ޝުކުރު ދެންނެވުމެއް ނޫން، މުވައްޒަފުންގެ މުސާރަ އުނިކުރުމާ "އަހަރެން ދެކޮޅު"!\nApril 14, 2020 - 10:59 am\nބޭނުންވަނީ ދުވާލަކު ތިން އިރު ޝުކުރު ދެންނެވުމެއް ނޫން ކަމަށާއި ރައްކާތެރި، އުޅެވޭވަރުގެ ދިރުއުޅުމެއް ކަމަށް ބުނެ ސިއްހީ ހިދުމަތްތެރިން މީސް މީޑިއާގައި އަޑުއުފުލަން ފަށައިފިއެވެ.\nސިއްހީ ހިދުމަތްތެރިންގެ އަޑު މީސް މީޑިއާގައި ގަދަވާން މި ފެށީ ސަރުކާރު މުވައްޒަފުންނަށް މިމަހުގެ މުސާރަ ދިނުމަށް ނެރުނު އާ އޮނގަނޑުގައިވާ ގޮތުން ސިއްހީ ހިދުމަތްތެރިންގެ މިމަހުގެ މުސާރަ ކުޑަވުމާ ގުޅިގެންނެވެ.\nސިއްހީ ހިދުތްތެރިން ތެރޭގައި ހިމެނޭ ނަރުހުންނާއި ލެބޯޓަރީ ޓެކްނޮލޮޖިސްޓުން ބުނާ ގޮތުގައި އެއްވެސް މުވައްޒަފެއްގެ މުސާރަ އާއި އިނާޔަތްތަކުން އެއްވެސް މިންވަރެއް އުުނިކުރުމާ "އަހަރެން ދެކޮޅު" ކަމަށެވެ.\nއަޅުގަނޑުމެން، ސިއްހީ ޙިދުމަތްތެރިން ބޭނުންވަނީ ތިން އިރު "ޝުކުރު" ދެންނެވުމެއްނޫން. ރައްކާތެރި އަދި އުޅެވޭވަރުގެ ދިރިއުޅުމެއް.އެއްވެސް މުވައްޒަފެއްގެ މުސާރަ އާއި އިނާޔަތްތަކުން އެއްވެސް މިންވަރެއް އުުނިކުރުމާ "އަހަރެން ދެކޮޅު".@presidencymv @ILOColombo @ibusolih @iameeru\n— Rishmy (@rishmy2) April 13, 2020\nއައިޖީއެމްއެޗުން މިދިޔަ އާދީއްތަ ދުވަހު ނެރެފައިވާ އިންޓާނަލް މެމޯއެއްގައި ބުނެފައި ވަނީ ކޮވިޑް-19 އާއި ގުޅިގެން މާރޗް 19 އިން ފެށިގެން ސަރުކާރުގެ އޮފީސްތައް ބަންދުކުރުމަށް ނިންމެވި ނަމަވެސް ނަރުހުންނަށް މުސާރަ ދިނުމަށް ނިންމާފައިވަނީ ރަސްމީ ދުވަސް ދުވަހުވެސް އަމަލުކުރާ ފަދައިން އެމުވަޒަފެއްގެ ޑިއުޓީ ގަޑީގެ މަސައްކަތް ކޮށްފައިވާ ގަޑިތަކަށް ކަމަށެވެ.\nއެއީ ދުވާލަކު 8 ގަޑިއިރަށްވުރެން އިތުރަށް މަސައްކަތްކޮށްފައިވާ ވަގުތުތަކަށް އަދި އެހެނިެން މުވަޒަފުންނަށް ދުވާލަކު6ގަޑިރަށްވުރެން އިތުރަށް މަސައްކަތްކުރާ ނަމަ އެވަގުތަށް އިތުރުގަޑި ދެވޭނެކަމަށެވެ.\nއައިޖީއެމް ހޮސްޕިޓަލުން މީގެ ކުރިން މުސާރަ ދިނުމުގެ ކަންތައްކުރާ އުސޫލަކީ، ރަސްމީ ބަންދު ދުވަސްތަކަކީ އެކްސްޓްރާ ދުވަހެއްގޮތުގައި މުވަޒަފުންނަށް މުޅި ދުވަހު އޯޓީ ލިބޭ ގޮތަށެވެ.\n"ޑުޕަ ފިފްޓީން" މަޅި ފުޓްސަލް ޗެލެންޖް: ތަފާތު ބޮޑު ނަތީޖާއަކުން މަސްއޮޑި އެސްސީއަށް މޮޅެއް!\nއަދާލަތު ޕާޓީގެ ރައީސް ކަމަށް ހޯމް މިނިސްޓަރާއި އިސްލާމިކް މިނިސްޓަރު\n“ޑުޕަ ފިފްޓީން” މަޅި ފުޓްސަލް ޗެލެންޖް: މެސީގެ ހަތަރު ގޯލާއެކު ޒެފަރސްގެ މައްޗަށް ބޮޑު ތަފާތަކުން ކޭއެޗް ޔުނައިޓެޑް ކުރި ހޯދައިފި!\n“ޑުޕަރ ފިފްޓީން” މަޅި ފުޓްސަލް ޗެލެންޖް: ސީކޭ އިން ނޮއެނާގެ މައްޗަށް ކުރި ހޯދައިފި


Chelsea vikkaalaanee America ge billionaire Todd Boehly ah! - One Online\nއެމެރިކާގެ ބިލިއަނަރު ޓޮޑް ބޯލީ --- ފޮޓޯ/ ގެޓީ\nޗެލްސީ ވިއްކާލާނީ އެމެރިކާގެ ބިލިއަނަރު ޓޮޑް ބޯލީއަށް!\nއިނގިރޭސި ފުޓުބޯޅަ ކްލަބު ޗެލްސީ ވިއްކާލުމުގެ ކަންކަން ނިމުމަކާ ގާތްވެ، ކްލަބު ވިއްކާލާނެ ފަރާތެއް ކަނޑައަޅާފައިވާ ކަމަށް ރިޕޯޓުތައް ބުނެފިއެވެ.\nއިތުބާރު ނޫސް ބީބީސީން ރިޕޯޓު ކޮށްފައިވާ ގޮތުގައި ޗެލްސީ ގަންނަން ހުށަހެޅި ބިޑްތަކުގެ ތެރެއިން ކްލަބު ވިއްކާލަން ހޮވުނު ބިޑަކީ އެމެރިކާގެ ބިލިއަނަރު ޓޮޑް ބޯލީ އިސްވެ ހުރެ އުފެއްދި ހާއްސަ ކޮންސޯޓިއަމަކުން ހުށަހަޅާފައިވާ ބިޑެވެ.\nޓޮޑަކީ އެމެރިކާގެ އެންއެފްއެލް ކްލަބެއް ކަމަށްވާ އެލްއޭ ޑޮޖާސްގެވެސް ވެރިޔާއެވެ. އޭނާގެ މައިގަނޑު ވިޔަފާރި ބަރޯސާވެފައި އޮންނަނީ އެކިއެކި އިންވެސްޓްމަންޓުތަކަށެވެ. އޭނާގެ މައިގަނޑު ކުންފުންޏަކީ އެލްރިޖް އިންޑަސްޓްރީސްއެވެ.\nޓޮޑް ޗެލްސީ ގަންނަން ހުށަހެޅީ ޖޮއިންޓް ބިޑެކެވެ. އޭނާއާއެކު ދެން ބިޑުގައި ހިމެނެނީ އެމެރިކާގެ އިންވެސްޓްމަންޓް ފާމެއް ކަމަށްވާ ކްލިއާލޭކް ކެޕިޓަލްއެވެ. ޓޮޑްގެ މިލްކިއްޔާތުގެ އަންދާޒާއަކީ 4.5 ބިލިއަން ޑޮލަރެވެ. ޓޮޑާއެކު ކޮންސޯޓިއަމްގައި ހިމެނޭ ކްލިއާލޭކް އިންވެސްޓްމަންޓަކީ މިލްކިއްޔާތުގައި 43 ބިލިއަން ޑޮލަރު ހުރި ކުންފުންޏެއް ކަމަށް ފޯބްސްއިން ބުނެފައިވެއެވެ.\nރަޝިއާ ޔޫކްރެއިން ހަނގުރާމައިގެ ސަބަބުން ޗެލްސީގެ ވެރިޔާ އަދި ރަޝިއާގެ ބިލިއަނަރު ރޯމަން އަބްރަމޮވިޗަށް އިނގިރޭސި ސަރުކާރުން އެޅި ފިޔަވަޅުތަކާ އެކު އިނގިރޭސިވިލާތުގައި ހުރި އަބްރަމޮވިޗްގެ ހުރިހާ ވިޔަފާރި އެސެޓްތައް ވަނީ ފްރީޒުކޮށްފައެވެ. ހަނގުރާމައިގެ ސަބަބުން އަބްރަމޮވިޗަށް އިނގިރޭސި ސަރުކާރުން ފިޔަވަޅު އެޅީ، އޭނާއަކީ ރަޝިއާގެ ރައީސް ވްލަޑިމީއާ ޕުޓިންގެ އޮލިގާކީގައި ހިމެނޭ ގާތް ވިޔަފާރިވެރިއަކަށްވާތީއެވެ.\nޗެލްސީއަށް އެޅި ފިޔަވަޅުތަކާއެކު އެ ކްލަބަށް މާލީ ބޮޑެތި ގެއްލުންތަކަކާ ކުރިމަތިލާން ޖެހިފައި އޮތް އިރު، ކްލަބު ހިންގަން ހުއްދަ ދީފައިވަނީވެސް ވަކި ލައިސަންސެއްގެ ދަށުންނެވެ.\nފިޔަވަޅުތަކުގެ ސަބަބުން ޗެލްސީއަށް ކުޅުންތެރިން ގެންދިއުމާއި ކުޅުންތެރިންގެ އެއްބަސްވުން އާކުރުމަށްވެސް ދަތިތަކާ ކުރިމަތިލާން ޖެހިފައިވާ އިރު، އަބްރަމޮވިޗް މަސައްކަތް ކުރަމުންދަނީ ރަނގަޅު ބިޑަކަށް އަވަހަށް ކްލަބު ވިއްކާލުމަށެވެ. ކްލަބު ވިއްކާލުމުގައި ބަލަންޖެހޭ ކަންކަން ބަލައި، އެކަން ކުރިއަށް ގެންދަން އަބްރަމޮވިޗް ހަވާލުކުރީ އެމެރިކާގެ ރައިނޭ ގްރޫޕާއެވެ.\nޗެލްސީ ގަތުމަށް ގިނަ ބަޔަކު ބިޑްކޮށް ފައިނަލް ޝޯޓްލިސްޓަށް ޓޮޑްގެ އިތުރުން ދެން ހޮވިފައި ވަނީ އެންބީއޭގެ ބޮސްޓޮން ސެލްޓިކް އަދި ސެރެއާ އޭގެ އެޓަލާންޓާގެ ހިއްސާ އޮންނަ ސްޓެފަން ޕަގްލިއޫކާ އިސްވެ ހުށަހެޅި ބިޑާއި ކުރިން ބްރިޓިޝް އެއާވޭސްގެ ޗެއާމަންކަން ކުރި ސާ މާޓިން ބްރައުޓަން އިސްވެ ހުށަހެޅި ބިޑެވެ.\nއޭގެ އިތުރުން އިނގިރޭސި ވިލާތުގެ އެންމެ މުއްސަނދި މީހާ، ޗެލްސީގެ ޒަމާންވީ ސަޕޯޓަރު ސާ ޖިމް ރެޗްކްލިފް ވަނީ ފަހު ވަގުތު ޗެލްސީ ގަންނަން ބިޑުކޮށްފައެވެ.\nރެޗްކްލިފް ބިޑް ކުރީ 4.25 ބިލިއަން ޕައުންޑުގެ އަގަކަށެވެ. ބެލެވޭ ގޮތުގައި އޭނާގެ ބިޑް ބަލައިނުގަތީ މާލަސްވުމުންނެވެ. ރެޗްކްލިފް ނެރުނު ބަޔާނެއްގައި އޭނާ ބުނީ "ބްރިޓިޝް ކްލަބަކަށް ބްރިޓިޝް،" ބިޑެއް ހުށަހެޅީ ޗެލްސީއަށްޓަކައި ކަމަށެވެ. އެގޮތުން އޭނާ ވަނީ ޗެލްސީގެ ސްޓޭޑިއަމް ޒަމާނީ ފެންވަރަށް ތަރައްގީކުރުމުގެ އާ ޕްލޭނެއްވެސް ބިޑުގައި ހިމަނައިފައެވެ. އެއާއެކު ރެޗްކްލިފް ބުނެފައި ވަނީ ޗެލްސީގެ ސްކޮޑު ވަރުގަދަކޮށް ބޭއްވުމަށް އަބަދުވެސް އިންވެސްޓް ކުރަމުންދާނެ ކަމަށެވެ.\nޗެލްސީ ވިއްކާލުމުގެ ކަންކަން އެންމެ ފަހު މަރުހަލާއަށް ގޮސްފައިވާ އިރު، އެ ކްލަބު ވިއްކާލެވޭނީ އިނގިރޭސި ސަރުކާރުން އެކަމުގެ ފެހި ސިގްނަލް ދިނުމުންނެވެ. ހަބަރުތައް ބުނެފައިވާ ގޮތުގައި ރައިނޭ ގްރޫޕުން ބިޑް އެވަލުއޭޝަން ނިންމައި ޓޮޑްގެ ކޮންސޯޓިއަމްއަށް ޗެލްސީ ވިއްކާލަން ހުއްދަ ދޭން މިހާރު ވަނީ ސަރުކާރާއި ޕްރިމިއާ ލީގުގެ ކިބައިން އެދިފައެވެ. އެ ކަންކަން ފުރިހަމަވެ، އަންނަ މަހަށް އާ ވެރިޔަކު ޗެލްސީއާ ހަވާލުވާނެ ކަމަށް ބެލެވެއެވެ.\nގުޅޭ ޓެގު އިނގިރޭސި ޕްރިމިއާ ލީގު ފުޓްބޯޅަ ޗެލްސީ ރަޝިޔާ-ޔޫކްރެއިން ހަނގުރާމަ\nއިންޓަ މަސައްކަތް ކުރަނީ ލުކާކޫއާއި ޑީބާލާ ގެންދަން: ސީއީއޯ